text:
ད་ནི་འཇིག་རྟེན་འདིར། མུན་རུབ་སྟེ་དུས་ཡུན་རིང་ཙམ་ཕྱིན་ཡོད།
འོན་ཀྱང་། མཚན་ཐོག་འདིར། ཁྱེད་རང་ད་དུང་སྐུ་འབུམ་ཞེས་པའི་གནས་ག་ལ་བ་དེའི་གྲུ་ཟུར་གང་རུང་ཞིག་ན“ལས་ཚོགས”ལ་ཆས་ཀྱིན་ཡོད་ཨང་།
ཁྱེད་ཀྱིས་ཞོགས་པའི་དུས་ནས་ས་རུབ་པར་རེ་ཞིང་བསྒུགས་ཏེ་བསྡད།
དུས་ཚོད་འཁོར་ལོའི་ནང་གི་མདའ་ཁབ་དེ་དག་ཀྱང་ཁྱེད་དང་འདྲ་བར་ནུར་ནུར་མཐར། གཟོད་ནས་མཚན་གུང་ཞེས་པའི་དུས་ཀྱི་ཚིགས་མལ་འདིར་སླེབས་བྱུང་བས། ཁྱེད་ཀྱིས་ད་ནི་རང་ཉིད“ལས་ཚོགས”ལ་ཆས་ཆོག་པ་དྲན།
མཚན་གུང་ལ་སླེབས་ཐེངས་རེ་རེར། ཁྱེད་ཀྱིས་སྒྲུབ་བཞིན་པའི་ལས་ཀ་དེ་ནི་ཁྱེད་དང་ལས་རིགས་གཅིག་པའི་གྲོགས་པོ་དེ་དག་མ་གཏོགས་གཞན་སུ་ཞིག་ལའང་ལྐོག་ཏུ་གྱུར་པ་ཞིག་ཡིན་དགོས་པས། ཁྱེད་ཚོས་དེ་ལ“ལས་ཚོགས”དང་ཁྱེད་ཅག་ཕན་ཚུན་ལ “ལས་གྲོགས”ཞེས་འབོད་པར་བྱེད་ཅིང་། དེ་ནི་གསང་བ་གང་དེ་གཞན་གྱིས་མི་ཚོར་ཆེད་སྤྱད་པའི་བསྡུས་བརྗོད་ཀྱི་ཐ་སྙད་ཅིག་ཡིན། དེ་ལྟ་ནའང་། ཁྱེད་ཀྱིས་ནམ་ཞིག་གི་ཚེ། དེ་ལུགས་ཡང་བསྐྱར་རང་གི་བུ་མོས་ཚོར་ཨེ་འགྲོ་དང་། ཡང་ན་སུ་ཞིག་གིས་མཐོང་སྟེ། བུ་མོར་བཤད་ཨེ་སྲིད་ལ་སེམས་ཁྲལ་བྱེད་ཀྱིན་ཡོད་མོད། འོན་ཏེ། མཚན་གུང་ལ་སླེབས་ཐེངས་རེ་རེར་ཁྱེད་རང་སྔར་བཞིན“ལས་ཚོགས”ལ་ཆས་དགོས།
ཉིན་དཀར་གྱི་འུར་ཟིང་དང་འདུ་འཛི་མ་ལུས་མུན་ནག་གི་ཟབ་སར་ཐིམ་པས་ཡིན་ནམ། བར་གླགས་འདིར། གཞུང་ལམ་གཡས་གཡོན་གྱི་གློག་སྒྲོན་དེ་དག་ལས་ཀྱང་གཉོམ་ཞན་གྱི་འོད་མདངས་ཤིག་འཕྲོ་བཞིན་འདུག སྲང་ལམ་དུ་མི་ཕར་ཞོག འཕྲུལ་ཆས་ཀྱི་ལྡིར་སྒྲ་ཙམ་ཡང་ཐོས་རྒྱུ་མེད་པས་ཡོད་ཚད་ཁ་ཁུ་སིམ་མེར་སྟོང་འཇགས་ཀྱི་ངང་དུ་གནས་ཤིང་། སྟོང་འཇགས་ཀྱི་མཁའ་དབུགས་དེའི་ཁྲོད་དུ་ཁྱེད་ཀྱིས་དབང་མེད་དུ་རང་གི“ལས་གྲོགས”སྐོར་ཞིག་དྲན་བྱུང་སྟེ། རྒད་པོ་ཀྲང་བཀྲ་ཤིས་དང་ཨ་ཡེ་ལིས་ལྷ་མོ་སོགས་དྲན་བྱུང་།
རྣམ་ཀུན“ལས་ཚོགས”ཀྱི་སྐབས་སུ། ཁྱེད་ཚོས་དམ་བེ་ཞིག་གི་སླད་དུའང་ཚིག་རྩོད་བྱེད་སྲིད་པ་ནི་གཡོལ་བར་དཀའ་བ་ཞིག་ཡིན།ཆེས་ཛ་དྲག་གི་དུས་སུ།ཐ་ན་ཉིན་མཚན་འགར་ཕན་ཚུན་ལ་སྐད་ཆ་ཚིག་གཅིག་མི་སྨྲ་བའི་གནས་སུའང་གྱར་སྲིད།
དེ་ལྟར། རིམ་གྱིས་ཁོ་ཚོ་གཅིག་རེ་དང་གཅིག་རེ་བྱས་ཏེ་འཇིག་རྟེན་ཕྱི་མར་བཞུད་སོང་།
ཚུལ་དེར་ཁྱེད་ཀྱིས་གདུང་སེམས་འཆང་བའི་ཞར་དུ། ཕྱི་ཕྱིར་རང་དང་ལས་ཀ་འཕྲོག་རེས་བྱེད་མཁན་གཅིག་གིས་ཇེ་ཉུང་དུ་གྱུར་པར་དགའ་བ་སྒོམ་གྱིན་ཡོད། ཁྱེད་ཀྱིས་ད་དུང་ཁོ་ཚོ་ཚང་མ་འཇིག་རྟེན་ཕྱི་མར་སོང་རྗེས།རང་ཉིད་གཅིག་པུ་འཇིག་རྟེན་དཀར་ངོགས་འདིར་ལྷག་པ་ཡིན་ཚེ།ཤོག་སྒམ་ཞིག དམ་བེ་ཞིག ཐ་ན་དུ་ཤོག་ཅིག་ཡིན་ཡང་འཕྲོག་རྩོད་ཀྱི་ངལ་བར་བསྟེན་མི་དགོས་པར་རང་ཉིད་ཁོ་ནར་དབང་འགྲོ་བ་མིན་གྲང་སྙམ་ཞིང་།དེ་འདྲའི་དུས་ཤིག་བསླེབ་པར་རེ་སྒུག་བྱས་མྱོང་། འོན་ཏེ།དོ་ནུབ་གློ་རྡེག་ལ།ཁྱེད་ཀྱིས་རང་གི“ལས་གྲོགས”དེ་ཚོ་དྲན་བྱུང་། གལ་སྲིད་ཁོ་ཚོ་ལས་མི་གཅིག་ད་ལྟ་ད་དུང་འཇིག་རྟེན་དཀར་ངོགས་འདིར་འཚོ་ཞིང་གཞེས་ཀྱིན་པ་ཡིན་ཚེ། རང་དང་མཉམ་དུ“ལས་ཚོགས”ལ་ཡོང་སྲིད་པས།མ་མཐའ་ཡང་སྐད་ཆ་ཚིག་གཅིག་བཤད་རོགས་ཡོད་སོང་བ་མིན་ནམ། དེ་ལྟར་སེམས་ཀྱིན་དུ་ཁྱེད་ལ་ཚིག་རྩོད་བྱ་འདོད་ཀྱི་འདུན་པ་ཞིག་ཀྱང་འགོག་མེད་དུ་སྐྱེས་བྱུང་།
“ཉིས་ ཏི①། དམ་བེ་དེ་ཐོག་མར་མཐོང་མཁན་ཏག་ཏག་ང་རང་ཡིན་པ་ལ། ཁྱེད་ཀྱིས་འཕྲོག་དོན་ཅི་ཡིན། པུ་ཡོ་ལེན②།”
ཁྱེད་ཀྱིས་ཡིད་འཇོག་བྱུང་དུས། རྡོག་སྣེར་ཡོད་པའི་དམ་བེ་དེ་འཕྲོག་མཁན་ཞིག་ཡེ་ནས་མི་འདུག་མོད། ཁྱེད་ཀྱི་ངག་ནས་རྒྱུན་གོམས་སུ་གྱུར་པའི་སྐད་ཆ་དེ་འདྲ་ཞིག་ཐལ་སོང་། སྔོན་ཆད་ལྟར་ན། དམ་བེ་རེ་རེག་པས་ནི་དགའ་བ་ཁོང་དུ་གནོན་དཀའ་བ་རེ་སྐྱེ་བར་འགྱུར་མོད། དོ་ནུབ་དམ་བེ་རེ་རྙེད་པའི་དགའ་བས་སུ་ཞིག་དང་ལབ་གླེང་བྱ་འདོད་ཀྱི་འདུན་པ་དེའི་མགོ་གཏན་ནས་གནོན་ཐུབ་མ་སོང་། ངོ་མ། བར་སྐབས་འདིར། ཁྱེད་ལ་སུ་ཞིག་དང་ལབ་གླེང་བྱ་འདོད་ཀྱི་འདུན་པ་ཅི་འདྲའི་དྲག་ཨང་། དེ་ལྟར། ཁྱེད་ཀྱིས་སྔོན་ཆད་ཁོ་ཚོ་ལས་སུ་ཞིག་དང་ཚིག་རྩོད་བྱུང་བའི་སྐབས་ཐོག་དེར། ཕྱི་ཉིན་ཅིས་ཀྱང་རང་ཉིད་གཅིག་པུ“ལས་ཚོགས”ལ་འགྲོ་དགོས་སྙམ་པ་བྱུང་མོད། མཐའ་མར་སྔར་བཞིན་ཁོ་ཚོ་དང་བསྡོངས་ཏེ་ཆས་དགོས་བྱུང་བ་དེ་ཡང་། མ་གཞི་སུ་ཞིག་དང་ལབ་གླེང་བྱ་འདོད་ཀྱི་འདུན་པས་མིན་ནམ་སྙམ། ཐ་ན་ཚིག་རྩོད་དྲག་པོ་བྱུང་སྟེ། གཏན་དུ་མི་དེ་དང་ཚིག་གཅིག་མི་སྨྲ་ཨང་སྙམ་ཡང་། རྟིང་སོར་ཉིན་མཚན་འགའ་ལས་བསྲོན་མི་ཐུབ་པར་འགྱུར་བ་དེ་ཡང་མ་གཞིར་ལབ་གླེང་བྱ་རོགས་རེ་མཁོ་བས་མ་ཡིན་ནམ་སྙམ།
ཁྱེད་ཀྱིས་དེ་ལྟར་བསམས་ཤིང་སེམས་ཀྱིན་གཞུང་ལམ་ཧྲིལ་པོར་མིག་མྱུལ་བྱེད་ཞོར་དུས་ཡུན་རིང་ཙམ་ལ་ཕྱིན་མོད། དངོས་གནས་ས་ཆོད་ཟེར་བ་ཞིག་མི་འདུག དེ་ཡང་ཡིན་ཏེ། ལོ་ན་བདུན་ཅུར་སོན་པའི་ཁྱེད་ལ་མཚོན་ན།སྔར་དྲེག་གྲུམ་གྱི་ནད་ཅིག་བྱུང་སྟེ།ཞབས་ཟུང་ཐང་པོ་མིན་པར་གྱུར་ཡོད་པའི་ཁར།ད་ནི་ལོ་ན་ཡང་བགྲེས་སྟབས། གོམ་པའི་འདེགས་འཇོག་རེ་བསྒྱུར་བའི་ཡུན་ལའང་དུས་ཡུན་ངེས་ཅན་ཞིག་དགོས། དེ་བས། སྔོན་མར་ཁྱེད་ལས་མགྱོགས་ཙམ་ཡོད་པའི“ལས་གྲོགས”ལིས་ལྷ་མོས་ཀྱང་ཀུ་རེའམ་ཡང་ན་ཟུར་ཟའི་ཟོལ་དུ“མེའེ་སྒྲོལ་མ། ཁྱེད་ནི‘ལས་ཚོགས’ལ་འགྲོ་ཟེར་ན་མི་འགྲིག་པར་ལས་ཚོགས་ལ་ནུར་ཞེ་ན་འོས་པར་སྣང”ཟེར། དེ་ལྟར། དམ་བེའམ་ཤོག་སྒམ། ཡང་ན་ཡར་འཐུ་རིན་ཡོད་པ་ཅི་རིགས་ཆེས་ཐོག་མར་མཐོང་མཁན་ཁྱེད་ཉིད་ཡིན་ཡང་།རྣམ་ཀུན་ཁྱེད་ལས་མགྱོགས་ཙམ་ཡོད་པའི“ལས་གྲོགས”དེ་ཚོས་སྔོན་ལ་བཏུས་འགྲོ། སྐབས་དེར། ཁྱེད་ཀྱིས“ཉིས་ ཏི། ཐོག་མར་མཐོང་མཁན་ཏག་ཏག་ང་རང་ཡིན་པ་ལ། ཁྱེད་ཀྱིས་འཕྲོག་དོན་ཅི། པུ་ཡོ་ལེན② ”ཞེས་རྩོད་གླེང་ཞིག་གི་དབུ་མི་སློང་རང་སློང་དུ་གྱུར་འགྲོ།
དེའི་དུས། ཚུལ་དེར་ཁྱེད་རང་ཞེ་ནས་སུན་གྱིན་ཡོད་ཅིང་། ཁོ་ཚོ་གཏན་དུ་མཐོང་ལམ་ལ་མངོན་རྒྱུ་མ་བྱུང་ན་ཅི་མ་རུང་ཨང་སྙམ་མྱོང་། འོན་ཀྱང་། ཡ་མཚན་དགོས་པ་ཞིག་ནི། དོ་ནུབ་ལྡོག་སྟེ། ཁྱེད་ཀྱིས་ཏག་ཏག་ཁོ་ཚོ་དྲན་བྱུང་། ཁོ་ཚོ་དྲན་པ་རྐྱང་རྐྱང་ཙམ་ཡང་མིན་པར་ཁོ་ཚོ་ལས་གང་རུང་ཞིག་དང་རྩོད་གླེང་བྱེད་འདོད་སྐྱེས་བྱུང་བ་དེ་རེད།
མཚན་མོ་དེའི་སྟོང་འཇགས་དང་ཁུ་སིམ་གྱི་ཀློང་ནས། ཁྱེད་ཀྱིས་རང་གི“ལས་གྲོགས”དེ་ཚོ་དྲན་གྱིན་སྲང་ལམ་ཀུན་ལ་མིག་མྱུལ་བྱེད་ཞོར། མུ་མཐུད་དུ་མདུན་ལ་སོང་།
དོ་ནུབ་ཀྱང་ཁྱེད་རང་དེ་ལྟར་དུས་ཡུན་ངེས་ཅན་ཞིག་ལ་བསྐྱོད་མོད། འགྱིག་གི་དམ་བེ་ཞིག་ལས་ཅི་ཡང་ལག་སོན་བྱུང་མ་སོང་།
སྔོན་ཆད་སྐོར་ལམ་དང་སྲང་ལམ།ཐ་ན་གསེར་སྡོང་ཆེན་མོའི་མདུན་དུའང་གད་སྙིགས་སྣ་ཚོགས་རེག་པར་ཐེ་ཚོམ་མི་དགོས་མོད།ཕྱིས་སུ་དགོན་པ་དང་སྲིད་གཞུང་གིས་གད་དར་པ་མང་པོ་ཞིག་གླས་ཏེ་གད་སྙིགས་དག་སར་འབབ་ལོང་ཡང་མེད་པར་གཙང་སེལ་བྱས་པས། ཁྱེད་རང་ཚོའི་ལག་ཡོང་ཉིན་རེ་ནས་ཉིན་རེར་ཇེ་ཉུང་དུ་ཕྱིན། དེ་བས། ཁྱེད་ཚོ་རང་ཉིད་ཀྱི་ལས་ཀ་འཕྲོག་མཁན་གྱི་གད་དར་པ་དེ་དག་གི་སྟེང་ལ་སེམས་ན་ཞིང་།ཁོ་ཚོ་གཅིག་ཀྱང་མ་ལུས་པར་ཁ་བཏགས་སོང་ན་ཅི་མ་རུང་ཨང་སྙམ།
དོ་ནུབ་ཀྱང་ཁྱེད་རང་འདི་ལྟར་ལག་སྟོང་མཆན་ལ་བཙིར་ཏེ་སྲང་ལམ་ཉུལ་ནས་འགྲོ་དུས། སླར་ཡང་གད་དར་པ་དེ་དག་གི་སྟེང་ལ་སྡང་སེམས་འགོག་མེད་ཅིག་སྐྱེས་བྱུང་། གལ་སྲིད་ཁོ་ཚོ་གཅིག་ཀྱང་མ་ལུས་པར་ཁ་བཏགས་སོང་ཚེ། རང་ཉིད་ཀྱི་ལག་འབབ་ཅིས་ཀྱང་ཇེ་བཟང་དུ་འགྲོ་ངེས་ལ།གྲོང་ཁྱེར་འདིར་རང་ཉིད་ཡོད་ཚེ།གད་དར་པ་དེ་དག་མེད་ཀྱང་གད་སྙིགས་ཤིག་གནས་ས་ཡེ་ནས་མེད་པས།གད་དར་པ་དེ་དག་ནི་ཅི་འདྲའི་དགོས་མེད་ཅིག་རེད་ཨང་སྙམ།
དེ་ལྟར། ཁྱེད་ཀྱིས་དོ་ནུབ་ཀྱང་ལག་ཡོང་ཅི་ཡང་མེད་པ་དྲན་པས། སྔོན་ཏག་ཏག་ལ། སུ་ཞིག་དང་ལབ་གླེང་བྱ་འདོད་ཀྱི་འདུན་པ་དྲག་པོ་དེའི་མགོ་ཡང་ག་ལེར་ཡལ་ཞིང་། ཡིད་སེམས་ཀྱི་ཟབ་ས་གང་རུང་ཞིག་ཏུ་གྲིས་གཙགས་པ་ལྟ་བུའི་ན་ཟུག་ཅིག་འགོག་མེད་དུ་སྐྱེས་འོངས།
ད་ནི་གང་ཞིག་ཏུ་སོང་ན་བཟང་ངམ།
ཁྱེད་ཀྱིས་འདི་ལྟར་རང་གིས་རང་ལ་དྲིས། འོན་ཏེ། ཇི་ལྟར་བསམ་བློ་བཏང་ནའང་ད་ནི་དངོས་གནས་འགྲོ་ས་ཞིག་དྲན་པའི་མཐིལ་ལ་ཡེ་ནས་འཁོར་མ་བྱུང་། དུས་ཡུན་ག་ཚོད་ཅིག་གི་སྔོན་ནས་བཟུང་། ཁྱེད་ཀྱིས་འདི་ལྟར་ད་ནི་གང་ཞིག་ལ་སོང་ན་བཟང་ངམ་ཞེས་ཡང་ཡང་བསམ་བློ་གཏོང་དགོས་བྱུང་ཡོད།
འདི་ལྟར་བསམ་བློ་གཏོང་གིན་པའི་སྒང་ལ། གློ་བུར་དུ་རང་ཉིད་འགྲོ་མ་མྱོང་ས་ཞིག་ཡིད་ལ་འཁོར་བྱུང་། དེའི་མུར་དགའ་བ་ཁོང་དུ་གནོན་དཀའ་བ་ཞིག་དང་བཅས་གོམ་ཁ་དེའི་ཕྱོགས་སུ་བསྒྱུར།
དེ་རུའང་ལག་ཡོང་རེ་མེད་ཚེ། ཅི་ཞིག་བྱ་དགོས་ཨང་། སྒོར་དགུ་བརྒྱ་དགུ་བཅུ་གོ་ལྔ།ད་ནི་སྒོར་ལྔ་བསྣན་ཚེ་སྒོར་སྟོང་གཅིག་བསགས་པ་རེད་ཨང་། ཨ་ཤུ་རེ་ཁོ།
འདི་ལྟར་སེམས་ཀྱིན་ཁྱེད་རང་མུ་མཐུད་དུ་མདུན་ལ་སོང་།
ཁྱེད་རང་གི“ལས་གྲོགས”དེ་ཚོ་དང་ལྷན་དུ་མཚན་གུང་རེ་རེར“ལས་ཚོགས”ལ་སོང་ཞིང་། ཤོག་སྒམ་རེ་དང་དམ་བེ་རེ། ཐ་ན་ལྷམ་ཆད་རེ་ལག་ལ་འཐོབ་ཆེད་ཁོ་ཚོ་དང་འགྲན་རྩོད་བྱས་པའི་ཁར་འཁོན་འཛིང་བྱས། དེ་དག་བཙོངས་ཏེ་ཐོབ་པའི་དངུལ་གྱིས་ཟ་མ་ཐུབ་གྱོན་ཡང་མ་ཕོད་པར་རང་གི་གློ་ཁུག་ཏུ་བསགས་ཡོད། ཡིན་ཡང་། ཐེངས་ཤིག་ལ། སུ་ཞིག་གིས་རང་ཉིད་མཚན་ཞག་རེ་རེར“ལས་ཚོགས”ལ་ཆས་ཀྱིན་པ་བུ་མོར་བཤད་པས། མོས“ ཨ་མ་ལོ་ལོ། ཁྱོད་དེ་ལྟར་གད་སྙིགས་འཐུ་རུ་ཕྱིན་ན། ངས་མི་མང་གྲས་ནས་མགོ་བཏེགས་ཏེ་འགྲོ་ཐབས་ཤིག་མི་འདུག”ཅེས་དང“ཁྱོད་ལ་རྒན་གསོའི་སྒོར་མོ་ཡིས་མི་འདང་རྒྱུ་ཞིག་ག་ལ་ཡོད”ཟེར།
བུ་མོའི་སྐད་ཆ་དེས་ཁྱེད་ཀྱི་ཡིད་སེམས་རྨང་ནས་སྐྱོ་བར་བྱས་སོང་།
ཁྱེད་ཀྱིས་རང་གིས་བུ་མོའི་ལ་རྒྱ་བརྫད་སོང་འདོད། དེ་བས། ཁྱེད་ཀྱིས་ཀྱང་དེང་ཕྱིན་རང་ཉིད་བུ་མོས་བཤད་ན་གད་སྙིགས་འཐུ་བ་དང་རང་གི་བཤད་ཚུལ་ལྟར་ན“ལས་ཚོགས”ཞེས་པ་དེར་མི་འགྲོ་རྒྱུ་བྱས། སྤྱིར་ན་ཁྱེད་ལྟ་བུའི་ལོ་ན་བདུན་ཅུའི་སྐས་རིམ་བརྒལ་ཡོད་པ་ཞིག་ལ་མཚོན་ན། ད་ནི་འདི་ལྟར“ལས་ཚོགས”སུ་ཆས་ཏེ་ངལ་བར་བསྟེན་དོན་ཡེ་ནས་མེད་མོད། དོན་དག་ཅིག་གིས་ཁྱེད་ཀྱི་ཡིད་སེམས་རྨང་ནས་དཀྲུགས་པས་ཡིན།
དང་ཐོག་རང་གི་བུ་མོ་རུས་མ་ཅན་གྱི་ཚོང་པ་དེའི་ཆུང་མར་གྱུར་པར་ཁྱེད་རང་དགའ་སྤྲོ་སྐྱེས་མྱོང་། རྒྱུ་མཚན་རང་གི་བུ་མོ་ཚོང་པ་ཞིག་གི་ཆུང་མར་གྱུར་པས་སྐྱིད་ཀྱིས་གཏམས་པའི་མི་ཚེ་ཞིག་འཁྱོལ་ཐུབ་པར་སྙམ་པས་ཡིན། ཡིན་ནའང་། རིམ་གྱིས་མག་པ་དེ་ནི་མི་ཆོ་མེད་མདོ་མེད། དུས་རྒྱུན་བུ་མོར་གཅར་རྡུང་བྱེད་པ་ཞིག་ཏུ་འདུག་པས། ཁྱེད་ཀྱིས་སེམས་ནས་མ་བཟོད་པར་ལན་གྲངས་དུ་མར་མག་པ་དེ་དང་གཉེན་འཐོར་བྱས་ན་ལེགས་ཚུལ་བུ་མོར་བསྙད་ཀྱང་མོས་རང་ཉིད་ད་ལྟ་བྱིས་པའི་ཨ་མར་ཡང་གྱུར་ཡོད་པས་དེ་ལྟར་བྱེད་མི་ཕོད་ཚུལ་ལབ་བྱུང་།
ཁྱེད་ཀྱིས་རང་ཉིད་འཇིག་རྟེན་དཀར་ངོགས་དང་གྱེས་པའི་རྗེས་ཤིག་ལ། བུ་མོ་འདི་གནས་ས་ནས་མ་འགྲིག་པར་ཕྱིར་ཡུལ་ལ་འོང་ཚེ། རང་ཉིད་ལ་ཤུལ་བཞག་རྒྱུ་ནོར་ཅི་ཡང་མེད་པས། མོས་འཚོ་བ་ཇི་ལྟར་རོལ་དགོས་ཨང་སྙམ། བུ་མོ་འདི་གལ་སྲིད་མི་གྲིམ་པོ་ཞིག་ཡིན་ཚེ།ཁྱེད་ཀྱི་བློ་ཁ་ཅུང་ཟད་བདེ་ངེས་མོད། མོ་རང་ཆུང་དུས་ནས་བྱ་བ་ཅི་བསྒྲུབས་ཀྱང་དེ་འདྲའི་འཇོན་པོ་མེད་པས་ཁྱེད་རང་མོ་ལ་སེམས་ཁྲལ་ཧ་ཅང་ཆེ། དེ་བས། ཁྱེད་ཀྱིས་མོར་རྒྱུ་ནོར་རེ་གསོག་པར་འདོད་བྱུང་། དེ་ལྟ་ན་ཡང་། ད་ལྟའི་དུས་ཀྱི་ཁྱེད་ཀྱིས་གཞོན་དུས་ལྟར་ལས་ཀ་སྣ་ཚོགས་ལས་ཏེ་ཡོང་སྒོ་འཚོལ་ཐབས་མེད་པས་ཁྱེད་ཀྱིས་རང་གིས་ཅི་ཞིག་ལས་དགོས་པར་ཞིབ་འདང་བརྒྱབ་བརྒྱབ་མཐར། མཚན་གུང་རེ་རེར“ལས་ཚོགས”ལ་ཆས་རྒྱུར་སེམས་ཐག་བཅད།
འོ་རེད་ཡ། དངོས་གནས་ཁྱེད་ལ་ད་དུང་རྒན་གསོའི་སྒོར་མོ་ཞེས་པ་ཞིག་ཀྱང་ཡོད་པ་མིན་ནམ། འོན་ཏེ། ཁྱེད་ཀྱིས་རང་ཉིད་མ་ཤི་བར་གྱི་ལོ་རེ་རེའི་རྒན་གསོའི་སྒོར་མོ་ཡོད་ཚད་རྒྱ་དུར་ལུང་པ་ཞེས་པའི་བེམ་པོ་མང་པོ་སྦ་སའི་ལུང་པ་དེའི་བདག་པོར་སྟེར་རྒྱུར་ཁས་བླངས་ཏེ་རང་ཉིད་ལ་དུར་ས་ཞིག་ཉོས་ཟིན་པ་མིན་ནམ། ཡིན་ཡང་། ཕྱིས་སུ་ཁྱེད་རང་དུར་ས་དེ་ཉོས་པར་ཞེ་གཏིང་ནས་འགྱོད་བྱུང་།
དང་ཐོག་ཁྱེད་ཀྱིས་རྒྱ་དུར་ལུང་པ་རུ་རང་ཉིད་ལ་དུར་ས་ཉོ་དགོས་མིན་ཐད་འདང་མང་པོ་བརྒྱབ་མྱོང་། རྒྱུ་མཚན་ནི་གལ་སྲིད་ཁྱེད་ཀྱིས་དེ་རུ་དུར་ས་ཉོས་ཚེ། ཁྱེད་ཚང་གི་ཁྱིམ་རྒྱུད་དུ་ཁྱེད་ནི་ཆེས་ཐོག་མར་རང་ཉིད་ལ་དུར་ས་ཉོ་མཁན་གྱི་མི་དེར་གྱུར་སོང་བས་ཡིན། ཡིན་ཡང་། མཐའ་མར་རང་ཉིད་ཅིས་ཀྱང་མེའེ་ཐེན་ལུང་ཞེས་པའི་ཁྱོ་ག་འདས་པོ་དེ་དང་ལུང་པ་གཅིག་ཏུ་དུར་སྦས་བྱ་འདོད་པ་དང་། བུ་མོས་གནས་བདག་བཟང་པོ་ཞིག་རྙེད་པ་འདྲ་བས་ཁྱེད་ཀྱིས་གཞི་ནས་རང་གི་མི་ཚེའི་ཁྲོད་ཀྱི་འོས་འགན་ཆེན་པོ་ཞིག་བདེ་བླག་ངང་ཡོངས་འགྲུབ་བྱས་ཤིང་།ཁྱེད་རང་མི་གཅིག་ལ་དཔལ་འབྱོར་གྱི་འགྲོ་སོང་ཡང་ཆེར་མེད་པས།རང་ཉིད་མ་ཤི་བར་གྱི་རྒན་གསོའི་སྒོར་མོ་ལུང་པ་དེའི་བདག་པོར་སྟེར་རྒྱུ་བྱས་ཏེ་དེ་གར་དུར་ས་ཞིག་ཉོས། འོན་ཏེ། ཕྱིས་སུ་བུ་མོ་གནས་ཡུལ་ནས་འགྲིག་མི་འགྲིག་བྱས་པས་ཁྱེད་རང་དུར་ས་དེ་ཉོས་པར་ཞེ་གཏིང་ནས་འགྱོད་ཅིང་། རྒན་གསོའི་སྒོར་མོ་བསགས་ཏེ་བུ་མོར་གཞག་རྒྱུ་བྱུང་ན་ཅི་མ་རུང་སྙམ།
རྒྱུ་མཚན་ཅིའི་ཕྱིར་ཡིན་པ་མི་ཤེས་མོད། དོ་ནུབ་ཁྱེད་ཀྱིས་ད་ནི་རང་ཉིད་གང་ཞིག་ལ་གད་སྙིགས་བཏུ་རུ་འགྲོ་དགོས་པར་བསམ་བློ་གཏོང་དུས། གློ་རྡེག་ལ། རྒྱ་དུར་ལུང་པ་དྲན་བྱུང་།
ད་ནི་ཁྱེད་རང་རྒྱ་དུར་ལུང་པར་འགྲོ་བའི་ལམ་ན་ཡོད།
རྒྱ་དུར་ལུང་པ་ནི་རུས་ཀྲང་དང་ལིས། མེའེ་དང་པེའེ་སོགས་ཁྱིམ་རྒྱུད་འགའི་དུར་སྦ་ས་ཡིན་པས་རྒྱ་དུར་ལུང་པ་ཞེས་མིང་ཐོགས། ཡིན་ཡང་རྩྭ་ས་སྒེར་ལ་བགོས་པ་ནས་བཟུང་། ལུང་པ་འདིར་དུར་སྦ་བསམ་ཚེ། རྩྭ་སའི་བདག་པོའི་ལག་ནས་དུར་ས་ཉོ་དགོས་པ་བྱུང་ཡོད།
ཁྱེད་ཀྱིས་རྒྱ་དུར་ལུང་པའི་ཕྱོགས་སུ་འཐེན་པའི་ལམ་བུ་དེད་དེ་མདུན་དུ་སྐྱོད་དུས། མཚམས་ཤིག་ལ། ནགས་གསེང་ཞིག་བརྒྱུད་དེ་འགྲོ་དགོས་བྱུང་།སྐབས་དེར། ལམ་གྱི་གཡས་གཡོན་གྱི་ནགས་གསེབ་ནས་འུག་པའི་སྐད་སྒྲ་འཛེར་འཛེར་དུ་མཆེད་བྱུང་ལ།ཝ་མོའི་བརྒྱལ་སྐད་ཅིག་ཀྱང་རླུང་བུས་ཁུར་ཏེ་ཐོན་བྱུང་།སྐབས་དེར། ཁྱེད་ཀྱི་ཉམས་སྣང་ཞིག་ལ། མདུན་ཕྱོགས་ན་གཟུགས་མེད་ཀྱི་མིག་ཟུང་གྲངས་མེད་ཅིག་གིས་རང་ཉིད་འཚོས་ཡོད་སྣང་བྱུང་། དེ་ལྟར། ཁྱེད་ཀྱིས་དབང་མེད་དུ་རྒྱ་དུར་ལུང་པ་ན་འདྲེ་འདུག་ཅེས་པའི་གཏམ་ཡན་ཞིག་ཀྱང་དྲན་བྱུང་། གཏམ་ཡན་དེ་དྲན་པས་ཡིན་ནམ། ཚོད་མེད་དུ་ཁྱེད་ལ་སྔངས་འདར་ཞིག་བརྒྱབ་སོང་།
ད་ནི་གོམ་ཁ་མུ་མཐུད་དུ་མདུན་ཕྱོགས་སུ་བསྒྱུར་བར་ཡང་སྤོབས་པས་དབེན་སོང་།
དེ་ཡང་ཡིན་ཏེ། ཁྱེད་རང་ཆུང་ངུའི་དུས་ནས་འདྲེ་ཞེས་པ་དེར་ཤིན་ཏུ་སྐྲག དུས་དེར། ཁྱེད་ཀྱི་ཨ་མ་བདེ་གཤེགས་མས“འཇིགས་སྐྲག་དང་བར་བགེགས་གང་ལ་འཕྲད་ཀྱང《སྒྲོལ་མ》ཐོན་དང་།དེ་ཡིས་ཁྱེད་ལ་སྐྱབས་དང་སྡོངས་གྲོགས་མཛད་ངེས། ཁྱེད་ཀྱི་མིང་ལ་སྒྲོལ་མ་ཞེས་བཏགས་པ་ནི་ཁྱེད་རང་ནད་མེད་ཚེ་རིང་།ཅི་བསམ་ལྷུན་འགྲུབ་ཡོང་བའི་སྨོན་འདུན་ཞིག་གིས་ཡིན།”ཟེར། ཨ་མ་བདེ་གཤེགས་མས《སྒྲོལ་མ》བཏོན་ན་ཕན་ནུས་ག་འདྲ་ཡོད་པ་ར་སྤྲོད་ཆེད། 《སྒྲོལ་མ་རྐང་ཡས་མ》ཞེས་པའི་གཏམ་རྒྱུད་ཅིག་ཀྱང་བཤད་མྱོང་།
གཏམ་རྒྱུད་དེའི་བྱུང་རིམ་མཐའ་དག་ད་ལྟ་ད་དུང་ཡིད་ཀྱི་མེ་ལོང་ངོས་སུ་གསལ་ལྷང་ངེར་འདུག་མོད།ཨ་མས་བསླབས་པའི《སྒྲོལ་མ》ནི་རང་གིས་གཞི་ནས་བརྗེད་ངས་ཀྱི་རྐུན་པོར་བསྐུར་ཚར་བས་ད་ལྟ་འདོན་བསམ་དུས་ཅི་ཡང་དྲན་རྒྱུ་མ་བྱུང་། དུས་དེར། ཁྱེད་ཀྱིས་གཞི་ནས་རང་ཉིད་ཀྱིས་དུས་ཡུན་རིང་པོ་ཞིག་ལ《སྒྲོལ་མ》ཁ་ཏོན་མ་བྱས་པར་ཡིད་འཇོག་བྱུང་ཞིང་། ད་ནི་རང་གིས་ཨ་མས་བསླབས་པའི《སྒྲོལ་མ》ཡི་ཁ་ཏོན་ཡང་བརྗེད་ཡོད་པར་འགྱོད་པ་རྟས་མི་ཐེག་པ་ཞིག་སྐྱེས་བྱུང་། དེ་ནི་ཨ་མ་ནས་བརྒྱུད་པའི་བག་ཆགས་སམ་དྲན་པ་གང་ཞིག་བརྗེད་ངས་སུ་གྱུར་པས་ལན་ནམ།ཡང་ན། དོ་ནུབ་ཀྱི་འཇིགས་སྐྲག་གིས་ལན་མིན་ཁྱེད་ལའང་གསལ་ཆ་མི་འདུག ཡིན་ནའང་། ཏག་ཏག་འགྱོད་པའི་སེམས་བྱུང་ཞིག་ནར་མར་སྐྱེས་བྱུང་།
དེ་འདྲའི་འགྱོད་གདུང་དང་སྐྲག་སྣང་འདྲེས་མའི་ཀློང་ནས་ཁྱེད་རང་རྒྱ་དུར་ལུང་པའི་ཕྱོགས་སུ་འགྲོ་མཚམས་བཞག་སྟེ། སྔར་གྱི་ལམ་དེར་ཞུགས་ཏེ་ཕྱིར་ལྡོག་པར་བརྩམས་པ་ན། ཅི་ཞིག་གིས་རང་ཉིད་ཀྱི་རྗེས་དེད་དེ་ཡོང་གིན་ཡོད་སྣང་ཞིག་སྐྱེས་བྱུང་། དེ་བས། ཁྱེད་ཀྱིས་ནམ་ཞིག་གི་ཚེ་ན། ནུ་མ་གཡས་པ་ས་རུ་དྲུད། ནུ་མ་གཡོན་པ་ཕྲག་པར་གཟར། ཁ་ལས་མེ་འབར་ཞིང་སྣ་ནས་དུ་བ་འཕྱུར་བ། མཆེ་བ་ཕྱི་རུ་བརྒྱངས་ཡོད་པའི་གདོན་འདྲེ་ཞིག་རང་གི་སྐེད་པའམ་ཕྲག་པ།ཡང་ན་སྒྱིད་པར་འཐམ་ཨེ་འགྲོ་ལ་ཤིན་ཏུ་འཚེར་སྣང་སྐྱེས་བྱུང་།
གནད་འགག་གི་སྐབས་འདིར། ཁྱེད་ཀྱིས་གོམ་ཁ་ཅི་ཙམ་མགྱོགས་པོར་བསྒྱུར་ནའང་། དངོས་གནས་ས་ཆོད་ཟེར་བ་ཞིག་མི་འདུག སྔོན་མར་ཨ་ཡེ་ལིས་ལྷ་མོས“མེའེ་སྒྲོལ་མ། ཁྱེད་ནི‘ལས་ཚོགས’ལ་འགྲོ་ཟེར་ན་མི་འགྲིག་པར‘ལས་ཚོགས’ལ་ནུར་ཞེ་ན་འོས་པར་སྣང”ཞེས་བཤད་དུས། ཁྱེད་རང་མོའི་སྟེང་ལ་ཁོང་ཁྲོ་ལངས་བྱུང་མོད། འོན་ཀྱང་། དོ་ནུབ་ཁྱེད་རང་ཉིད་ཀྱིས་ཀྱང་རང་ནི་ངོ་མ་ནུར་ནས་འགྲོ་བཞིན་པ་དང་འདྲ་བ་ལ་ཨང་བསམས་བྱུང་།
ཁྱེད་རང་དེ་ལྟར་སོང་སོང་མཐར། གཞི་ནས་ཕྱིར་སྐུ་འབུམ་ཞེས་པའི་གྲོང་ཁྱེར་འདིའི་ཕང་བར་སླེབས་བྱུང་། མཚམས་དེར། ཤར་ཕྱོགས་ཀྱི་གནམ་སའི་མཚམས་ནས་ལྟོ་དཀར་ཉ་མོའི་ལྟོ་བ་ལྟ་བུའི་འོད་དཀར་ཞིག་ག་ལེར་ཕྱོགས་ནས་ཕྱོགས་སུ་འགྱེད་ཀྱིན་འདུག་པས། ཁྱེད་ཀྱིས་ད་ནི་སྐྱ་རེངས་བཀྱགས་བྱུང་བ་ཚོར་ལ། ལྷན་ནེ་ལྷང་ངེར་འགྱིང་བའི་རྒྱ་ཕིབས་ཤིག་ཀྱང་མིག་ལ་སྣང་ཡོང་། མཇལ་སྐོར་པ་ཇི་སྙེད་ཅིག་གིས་གང་མགྱོགས་འགྲན་བཞིན་སྐོར་བར་འགྲོ་བཞིན་འདུག་པས་སྔར་གྱི་སྐྲག་སྣང་དེ་ཡང་སངས་སོང་། ཁྱེད་ཀྱིས་དོ་ནུབ་ཀྱང་རང་ཉིད་ལག་སྟོང་ལ་ཕྱིར་ལོག་དགོས་པ་དྲན་པས་སེམས་པར་ཙག་ཤད་ཅིག་མཚམས་ཚིགས་མེད་པར་བརྒྱུགས་བྱུང་། རང་གི་མིག་རྒྱང་གིས་ཟིན་ཚད་ཀུན་ལ་མིག་མྱུལ་ཅིག་བྱས་པར། རང་དང་གོམ་པ་འགས་ཆོད་པའི་ས་རུ་སྙིགས་སྒམ་ཞིག་འདུག གལ་སྲིད་སྟབས་ལེགས་ན། སྙིགས་སྒམ་དེ་རུ་གད་དར་པ་དག་གིས་བསྙེལ་བར་གྱུར་པ་གང་རུང་རེ་ཡོད་ཀྱང་སྲིད་སྙམ་སྟེ། གོམ་ཁ་དེ་ཕྱོགས་སུ་བསྒྱུར་ཅིང་། སྙིགས་སྒམ་དེ་བསློགས་པ་ན། རང་ལ་མཁོ་བ་ཅི་ཡང་མི་འདུག གད་དར་པ་དེ་དག་ཅི་འདྲའི་ཞེ་སེམས་གནག་པ་ལ་ཨང་། རང་ལ་མཁོ་བ་གཅིག་ཀྱང་མ་བསྐྱུར་བར་ཁྱེར་ཅིང་། མི་མཁོ་བ་དག་ཤུལ་དུ་བཞག་འདུག་སྙམ་གྱིན་ཕར་འགྲོ་རྩིས་ཀྱིས་རྐང་པ་གཡས་པ་མདུན་དུ་ལན་གཅིག་སྤོས་པར་དེ་ཅི་ཞིག་ལ་ཐོགས་པས་བསམ་དབང་དྲན་དབང་མེད་པར་ས་རུ་ཅལ་སེ་འགྱེལ་བྱུང་། ས་རུ་འགྱེལ་བའི་སྐད་ཅིག་མ་དེར།ཁྱེད་ཀྱི་ཐོད་པ་ནས་ཟུག་གཟེར་སྲོན་པར་དཀའ་བ་ཞིག་ལྡང་བྱུང་ལ། དེའི་མུར་རང་ཉིད་གཉིད་ཀྱི་ཞིང་ཁམས་ལྟ་བུའི་ཅི་ཞིག་གི་གཏིང་སར་བྱིང་གིན་འདུག་པ་ཚོར།
ཁྱེད་རང་གཉིད་ཀྱི་ཞིང་ཁམས་ལྟ་བུའི་ཅི་ཞིག་གི་གཏིང་ས་ནས་ཕྱིར་སླེབས་དུས། རང་ཉིད་ནི་སྔར་འགྱེལ་ས་དེར་མེད་པར་སྨན་ཁང་ཞིག་གི་ནད་ཁྲིའི་སྟེང་ཁ་སྣ་གང་རུང་དུ་སྦུ་གུ་མང་པོ་ཞིག་བཙུགས་ཏེ་འདུག་ཅིང་། ཉི་འོད་ཀྱི་ཟེར་མ་དུམ་བུ་ཞིག་སྒེའུ་ཁུང་ལས་གསེག་སྟེ་ནད་ཁང་དུ་འཕྲོས་ཡོད་ཅིང་། དེའི་ཁྲོད་ན་རྡུལ་ཕྲ་མོ་ཇི་སྙེད་ཅིག་ག་ལེ་ག་ལེར་འགུལ་གྱིན་འདུག
ཅི་ཞིག་བྱུང་སོང་བ་ཡིན་ནམ།
ཁྱེད་ཀྱིས་འདི་ལྟར་བསམ་བློ་གཏོང་གིན་པའི་སྒང་དེར། མི་ཞིག་གིས་ནད་ཁང་གི་སྒོ་ཕྱེ་མ་ཐག་ངུ་སྐད་དང་བཅས“ ཨ་མ། ཨ་མ།”ཞེས་འབོད་ཀྱིན་གོམ་སྟབས་མྱུར་མོས་རང་གི་ནད་ཁྲིའི་ཉེ་སར་བཅར་བྱུང་།
ངུ་སྐད་དེ་ཐོས་པ་ཙམ་གྱིས་ཁྱེད་ཀྱིས་མི་དེ་ནི་རང་གི་བུ་མོ་ཡིན་པ་ཤེས། ཡིན་ཡང་སྐབས་དེར། ཁྱེད་ཀྱིས་རང་དབང་མེད་པར་མིག་ཟུང་བཙུམས་ཤིང་། སེམས་སུ་ད་ནི་འགྲིག་མ་སོང་། རང་གིས་མོར་ཅི་ཞིག་ཟེར་དགོས་སམ་སྙམ།
བུ་མོ་ངུ་སྐད་དང་བཅས་རང་གི་ནད་ཁྲིར་བསྙེས་ཤིང་། “ཨ་མ། ཁྱོད་ཅིའི་ཕྱིར་གཞུང་ལམ་སྟེང་དུ་འགྱེལ་སོང་བ་ཡིན་ནམ”ཞེས་འདྲི་བཞིན་མཆི་མ་ཤམ་ཤམ་དུ་འདོན་པར་བྱེད།
ཁྱེད་ཀྱིས་མོར་བལྟས་དུས། བུ་མོས་ཀྱང་ཚུར་བལྟས་བྱུང་བས་ཁྱེད་གཉིས་ཀྱི་མིག་ཟུང་གཉི་ག་བར་སྣང་ག་ལ་བ་དེ་རུ་དྲང་ཐིག་གཅིག་གི་སྟེང་ནས་འཕྲད་བྱུང་།ཡུན་རིང་མ་འཕྲད་པའི་མིག་ཟུང་དེ་གཉིས་གནས་སྐབས་འདི་འདྲ་ཞིག་གི་འོག་ནས་སླར་ཡང་དྲང་ཐིག་གཅིག་ལ་ཁེལ་དུས། ཁྱེད་ཀྱིས་དབང་མེད་དུ་གཞའ་དགོས་པ་ཞིག་བྱུང་མོད། བུ་མོའི་གདོང་གི་ཤ་སྐམ་ཞིང་རིད།ཤ་མདངས་མོག་པོར་གྱུར། གཟུགས་པོ་ཡང་སྔར་ལས་ཆུང་དུ་ཕྱིན་ཡོད་སྣང་བྱུང་བས།མོར་ཞིབ་ཏུ་ལན་གཅིག་བལྟ་དགོས་བྱུང་སོང་།
“ཨ་མ། ཁྱོད་ཅིའི་ཕྱིར་གཞུང་ལམ་སྟེང་དུ་འགྱེལ་སོང་བ་ཡིན་ནམ།”
བུ་མོས་སླར་ཡང་སྔར་གྱི་དྲི་བ་དེ་བསྐྱར་ཟློས་ཀྱིས་དྲིས་བྱུང་བར། ཁྱེད་ཀྱིས་ལན་ཅི་ཞིག་ལྡོན་དགོས་པ་ཤེས་མ་སོང་། སྟབས་ལེགས་པ་ཞིག་ལ། ཏག་ཏག་སྐབས་དེར། སྨན་པ་ཞིག་ནད་ཁང་དུ་སླེབས་ཤིང་། ཁྱེད་གཉིས་ཀྱི་ལབ་གླེང་གི་མཚམས་བཅད་དེ“ད་ནངས་ཞོགས་པར་གད་དར་པ་ཞིག་གིས་མྱུར་སྐྱོབ་ཁ་པར་བཏང་ཡོང་སྟེ། སྲང་ལམ་དུ་རྒན་མོ་ཞིག་འགྱེལ་འདུག་ཟེར་བས། ང་ཚོས་མགྱོགས་པོར་སྨན་ཁང་དུ་ཁྱེར་ཡོང་སྟེ་མྱུར་སྐྱོབ་བྱས་པ་ཡིན། སྐབས་དེར། ངེད་ཚོས་མོའི་ཁྱིམ་མིར་འབྲེལ་གཏུག་བྱ་བསམས་ཏེ། མོའི་སྟེང་ནས་འབྲེལ་ལམ་རེ་ཨེ་རྙེད་འཚོལ་དུས། ཁ་པར་ཨང་གྲངས་འབྲི་དེབ་ཅིག་འདུག་མོད། སྟེང་དུ་ཁ་པར་ཨང་གྲངས་གཅིག་ལས་མི་འདུག སྟབས་ལེགས་པ་ཞིག་ལ་ཁ་པར་དེའི་ཁ་ཡང་ཕྱེ་འདུག་པས་གཞི་ནས་ཁྱེད་ལ་འབྲེལ་བ་བྱེད་ཐུབ་སོང”ཟེར།
“མོ་ཇི་ལྟར་སྲང་ལམ་དུ་འགྱེལ་བ་རེད་དམ”བུ་མོས་ཨ་མའི་ངག་ནས་དྲི་ལན་མ་རྙེད་པའི་དྲི་བ་དེ་སླར་ཡང་སྨན་པར་དྲིས་བྱུང་།
“འཕྲུལ་རྟའམ་ཅི་ཞིག་དང་གདོང་ཐུག་འདྲ་བྱུང་བ་མིན་གྲང་།ཡང་ན།མོ་རང་རྐང་འདྲེད་ཤོར་ཏེ་འགྱེལ་བ་ཡིན་ཡང་སྲིད”སྨན་པས་དེ་སྐད་སྨྲ་བཞིན་གདོང་གི་ཤེལ་མིག་ཡར་འདེད་ཙམ་བྱེད།
“ཨ་མ། ཁྱེད་རང་སུ་ཞིག་དང་གདོང་ཐུག་བརྒྱབ་སོང་བ་ཨེ་རེད།”བུ་མོས་བྲེལ་བ་ཆེན་པོས་དེ་ལྟར་འདྲི་དུས། ཁྱེད་ཀྱིས་ད་ནི་མོ་ལ་བཤད་རྒྱུ་ཞིག་རྙེད་བྱུང་སྙམ་ཞིང་། ཡིན་པའི་བརྡ་ལ་མགོ་བོ་ནང་དུ་ལྡེམ་ལྡེམ་བྱས།
“ཁྱེད་རང་ཐང་དུ་སྒྱེལ་མཁན་དེ་སུ་རེད། ཁྱེད་ཀྱིས་རྟགས་འདྲ་ཡིད་ལ་འཛིན་ཨེ་ཐུབ་ཐལ། རེད་ཡ། འདི་འདྲའི་སྔ་མོ་ཞིག་ལ་ཁྱེད་ཅིའི་ཕྱིར་སྲང་ལམ་དུ་སོང་བ་ཡིན།”
“འཕྲུལ་རྟ་ཞིག་ཡིན་པ་འདྲ། རྟགས་འདྲ་ཡིད་ལ་འཛིན་མ་ཐུབ་ཐལ།”བུ་མོར་ལན་དེ་འདྲ་ཞིག་འདེབས་དུས་ཁྱེད་ཀྱི་ངག་ཅུང་ཟད་འདར་གྱིན་འདུག་ཅིང་། དྲི་བ་ཆེས་རྗེས་མ་དེར་ལན་གདབ་བསམ་དུས། གཞི་ནས་ངག་ཀྱང་འཁྲོལ་མ་སོང་། དེ་འདྲའི་སྔ་མོ་ཞིག་ལ། རང་ཉིད་སྲང་ལམ་དུ་ཅི་ཞིག་བྱེད་དུ་སོང་ཟེར་དགོས་སམ། ཉི་མར་ལྡེ་རུ་སོང་ཟེར་རམ། ཡང་ན་ཤོ་རྒྱག་ཏུ་སོང་ཟེར་རམ། འདི་ལྟར་འཚུབ་ཆ་ལངས་དུས། གློ་རྡེག་ལ་དྲི་ལན་འོས་མོ་ཞིག་རྙེད་སོང་།
“ཨི་ཧུ།ང་སྐོར་བར་འགྲོ་བསམ་པ་ཡིན།”ཁྱེད་ཀྱིས་གྲེ་བསལ་ཞིག་བྱས་རྗེས། གློ་རྡེག་ལ་རྙེད་པའི་དྲི་ལན་དེ་བུ་མོར་བཤད། དེ་ལྟར་གྲེ་བསལ་ཞིག་བྱེད་དོན་ནི་དྲི་ལན་གནད་ཅན་འདི་བཤད་དུས་བར་ཆད་འདྲ་བྱུང་ཨེ་འགྲོར་ཚོམ་པས་ཡིན་ནམ་ཅི།
“ཁྱེད་རང་ནམ་ཞིག་ནས་སྐོར་བར་འགྲོ་རྒྱུ་ཞིག་ལོབས་པ་ཡིན་ནམ། སྔོན་ཆད་སྐོར་བར་གཏན་ནས་མི་འགྲོ་ཨང་།” མ་བསམ་ས་ནས་དྲི་ལན་དེས་བུ་མོ་ཧ་ལས་པར་བྱས་སོང་། མོས་ཅི་ཞིག་གི་མཐིལ་རྟོགས་འདོད་ཀྱི་ཧམ་པས་བརྟས་པའི་མིག་མདངས་གིས་ཁྱེད་ལ་བལྟས་འདུག
ཅི་ཞིག་རྟོགས་འདོད་ཀྱི་ཧམ་པས་བརྟས་པའི་མིག་མདངས་དེ་མཐོང་དུས། ཁྱེད་ལ་དབང་མེད་དུ་དངངས་འདར་ཞིག་བརྒྱབ་བྱུང་།
“ཁྱེད་ལ་རྡུང་ཁ་རྒྱག་མཁན་གྱི་འཕྲུལ་རྟའི་ཁ་ལོ་པ་དེ་ཅིས་ཀྱང་རྙེད་ཐབས་བྱ་དགོས།”
བུ་མོས་གློ་བུར་དུ་ཅི་ཞིག་དྲན་པ་ལྟར་ཡར་ལངས་ཤིང་། དེ་སྐད་སྨྲ་བཞིན་སུ་ཞིག་ལ་ཁ་པར་བཏང་བྱུང་།
བུ་མོས་ཁ་པར་ནང་གི་ཕ་རོལ་པོ་གང་དེར་རང་གི་ཨ་མར་ལམ་ཚིགས་ག་གེ་མོ་ནས་འཕྲུལ་རྟ་ཞིག་གིས་རྡུང་ཁ་བརྒྱབ་རྗེས་བྲོས་སོང་ཚུལ།ད་ལྟ་མོ་རང་སྨན་ཁང་དུ་ཡོད་ལུགས། འཕྲུལ་རྟའི་ཁ་ལོ་པ་དེ་ཅིས་ཀྱང་བཙལ་ཏེ་རྙེད་དགོས་ཚུལ་བཅོལ་བྱུང་།
བུ་མོས་ཕ་རོལ་པོ་དེར་འཕྲུལ་རྟའི་ཁ་ལོ་པ་འཚོལ་དགོས་ཚུལ་ལབ་པ་ཐོས་པས། ཁྱེད་ཀྱི་སེམས་པ་སླར་ཡང་ལུ་གུ་ལྡིང་ལྡིང་བྱས་སོང་། རང་ཉིད“ལས་ཚོགས”ལ་ཆས་པ་བུ་མོས་མི་ཤེས་ཆེད་དེ་འདྲའི་རྫུན་ཞིག་བསྒྲིགས་མོད། མ་བསམ་ས་ནས་རྙོག་དྲ་ཆེན་པོ་ཞིག་སློང་བའི་རྒྱུ་རུ་འགྱུར་འགྲོ་བ་མིན་གྲང་།
“འཕྲུལ་རྟའི་ཁ་ལོ་པ་དེ་འཚོལ་མི་དགོས།སྐྱུར་ཞོགས།ང་ལ་སྐྱོན་ཅི་ཡང་མེད་པ་དེ་མིན་ནམ”ཁྱེད་ཀྱིས་དེ་ལྟར་བུ་མོར་ཁ་ཏ་བྱས།
“བརྟག་དཔྱད་རབ་དང་རིམ་པ་མ་བརྒྱུད་ན་ཁྱེད་ལ་སྐྱོན་མེད་པ་ཇི་ལྟར་ཤེས་ཨང་། གལ་སྲིད་སྐྱོན་ཅི་ཡང་མེད་ཀྱང་བརྟག་དཔྱད་ཀྱི་ཡོན་ཁ་ལོ་པ་དེས་བྱིན་ན་འོས”བུ་མོས་དེ་ལྟར་ཨུ་ཚུགས་བྱས་བྱུང་།
མཚམས་ཤིག་ལ། ཁ་པར་ཞིག་ཡོང་སྟེ། བུ་མོ་གང་ཞིག་ལ་ཤོག་ཅེས་བོས་བྱུང་།
བུ་མོའི་རྣམ་འགྱུར་དང་སྐད་གདངས་ལས་ཁྱེད་ཀྱིས་ཁ་པར་གཏོང་མཁན་དེ་ནི་སྔོན་ཏག་ཏག་ལ། བུ་མོས་ཁ་པར་བཏང་སྟེ། འཕྲུལ་རྟའི་ཁ་ལོ་པ་འཚོལ་དུ་བཅུག་པའི་མི་དེ་ཡིན་པ་རྗེས་སུ་དཔགས་སོང་། ཡིན་ཡང་། སྐབས་ཐོག་དེར་ཁྱེད་ཀྱིས་གལ་སྲིད་ཁོ་ཚོས་ཅི་ཙམ་བཙལ་བའི་དབང་དུ་བཏང་ཡང་། ཁ་ལོ་པ་ཞིག་རྙེད་དུ་མེད་པས་སྐྱོན་ཅི་ཡང་འབྱུང་མི་སྲིད་ལ། རང་ཉིད“ལས་ཚོགས”ལ་ཆས་ཀྱིན་པ་བུ་མོས་ཀྱང་ཤེས་མི་སྲིད་སྙམ།
ཁྱེད་རང་དེ་ལྟར་ནད་ཁྲིའི་སྟེང་དུ་ཉལ་ཏེ། དོ་ནུབ་རང་ཉིད་གང་ཞིག་ལ་འགྲོ་དགོས་པར་བསམ་བློ་བཏང་། སྒོར་དགུ་བརྒྱ་དགུ་བཅུ་གོ་ལྔ།ད་ནི་སྒོར་ལྔ་བསྣན་ཚེ་སྒོར་སྟོང་གཅིག་བསགས་པ་རེད་ཨང་། ཨ་ཤུ་རེ་ཁོ། ཁྱེད་ཀྱིས་དེ་ལྟར་རང་ཉིད་ལ་ངར་ཤུགས་སྦྱིན་སྐབས། བུ་མོ་གཞི་ནས་ཕྱིར་སླེབས་བྱུང་། མོས་གོམ་པ་རིང་སྟབས་ཀྱིས་ལེན་པའི་སྟངས་ཀ་དང་གདོང་བ་གནག་སྟེ་ཡོད་པའི་རྣམ་འགྱུར་ལས་ཁྱེད་ཀྱིས་མོ་རང་ཁོང་ཁྲོ་ལངས་ཡོད་པ་ཤེས་སོང་། མོས་ཁོང་ཁྲོའི་སྐད་ཆ་ག་འདྲ་ཞིག་ལབ་ཡོང་བར་བསྒུགས་ཏེ་ཡོད་དུས། མོས་ཀྱང་གཞི་ནས་ཁ་གྲགས་བྱུང་།
“ཨ་མ། ཁྱོད་ཀྱིས་ང་ལ་དེང་ཕྱིན་གད་སྙིགས་མི་འཐུ་ཞེས་ཁས་བླངས་ཡོད་པ་མིན་ནམ། ད་ལྟའི་དུས་འདིར་རང་གི་ཨ་མར་ཡང་རློམ་རྒྱུ་མི་འདུག་ཨང་། ཁྱོད་ཀྱིས་འདི་ལྟར་གད་སྙིགས་བཏུས་ན། ངས་མི་མང་གི་གྲས་ནས་མགོ་བཏེགས་ཏེ་འགྲོ་ཐབས་ཤིག་མི་འདུག”
བུ་མོས་དེ་ལྟར་བཤད་བཞིན་ངུ་སྔངས་བྱས་བྱུང་།
ཁྱེད་ཀྱིས་རང་ཉིད“ལས་ཚོགས”ལ་འགྲོ་བཞིན་པ་ཡང་སུ་ཞིག་གིས་བུ་མོར་བཤད་པ་ཡིན་ནམ། ད་ཐེངས་མི་དེ་ཅིས་ཀྱང་རྩད་གཅོད་ཅིག་བྱ་དགོས་སྙམ།
“ཁྱེད་ཀྱིས་མཚན་མོ་རེ་རེར་གད་སྙིགས་འཐུ་བཞིན་པ་ངས་ལྟ་བཤེར་བརྙན་མིག་ལས་གསལ་པོར་མཐོང་བྱུང་། ཁྱེད་རང་འཕྲུལ་རྟ་ཞིག་དང་གདོང་ཐུག་བརྒྱབ་པ་ག་ལ་ཡིན། གད་སྙིགས་འཐུ་དུས་ས་རུ་འགྱེལ་སོང་བ་རེད།”སྐབས་དེར། ཁྱེད་ཀྱིས་ལྟ་བཤེར་བརྙན་མིག་ཅེས་པ་ནི་དོན་དམ་ཅི་ཞིག་ཡིན་ནམ་སྙམ། ཡིན་ཡང་། དེ་ལ་མུ་མཐུད་དུ་བསམ་བློ་གཏོང་འདོད་བྱུང་མ་སོང་། རྒྱུ་མཚན་བུ་མོའི་སྐད་ཆ་འདིས་ཁྱེད་ལ་སླར་ཡང་ཁྱེད་ཀྱི“ལས་གྲོགས”ལིས་ལྷ་མོ་དང་ཀྲང་བཀྲ་ཤིས་སོགས་དྲན་པར་བྱས་སོང་། ཁྱེད་ཀྱིས་ཁོ་ཚོ་ནི་ཅི་འདྲའི་ལས་ཆེན་ཞིག་རེད་ཨང་སྙམ། ཁོ་ཚོ“ལས་ཚོགས”ལ་ཆས་ཀྱིན་པ་བུ་བུ་མོ་གཅིག་གིས་ཀྱང་མ་ཚོར་བའི་སྔོན་ལ་འཇིག་རྟེན་དཀར་ངོགས་འདི་དང་གྱེས་པས། ཁོ་ཚོས་རང་གི་བུ་ཕྲུག་དག་མི་མང་གྲས་ནས་མགོ་བོ་བཏེགས་ཏེ་འགྲོ་མི་ཐུབ་པ་ཞིག་བྱས་ཡོད་པ་མ་རེད།རང་ཉིད་ལའང་དེ་འདྲའི་ལས་བསོད་ཅིག་ཡོད་ན་ཅི་མ་རུང་སྙམ་བཞིན་ཁྱེད་ཀྱིས་མིག་ཟུང་ག་ལེར་བཙུམས་སོང་། དེ་ནི་ཁྱེད་ཀྱིས་བུ་མོའི་མདུན་ནས་མིག་ཆུ་གཏོང་མ་འདོད་པས་ཡིན་ནམ། གང་ལྟར། དེ་རིང་ཁྱེད་ཀྱི་མིག་ཆུ་ཡང་འདྲེན་བྱེད་ཟུང་ལས་ཕྱི་རུ་མི་བཞུར་བར་དབང་རྩ་རེ་རེ་བརྒྱུད་དེ་ཁོང་བར་བཞུད་སོང་བའི་ཉམས་སྣང་ཞིག་བྱུང་།
མཆན།
①ཉིས་ནེ་ནེ་ཏི་ཞེས་པ་ནི་རྒྱ་སྐད་ཀྱི你奶奶的ཞེས་པའི་སྒྲ་བསྒྱུར་རོ། །
②པུ་ཡོ་ལེན་ཞེས་པ་རྒྱ་སྐད་ཀྱི不要脸ཞེས་པའི་སྒྲ་བསྒྱུར་ཏེ་ངོ་ཚ་མེད་པ་ཞེས་པའི་དོན།
རྩོམ་སྒྲིག་པ། ཀླུ་མོ་མཚོ།


c: text/html

text:
ཡེ་ཤེས། 2019-08-09
འབའ་བ་བློ་བཟང་མགོན་པོ་ནི་སྤྱི་ལོ1981ལོའི་ཟླ་བ3པར་ཁམས་འབའ་ཐང་རྫོང་གྲུ་བ་ལུང་ཡུལ་ཤོག་བཙལ་བ་གྲོང་སྡེའི་ཞབས་དྲུང་ཚང་ཞེས་པའི་ཞིང་པའི་ཁྱིམ་ཚང་ཞིག་ཏུ་སྐྱེས། ཆུང་བྱིས་པའི་དུས་ནས་སློབ་གྲྭའི་སྒོ་ཐེམ་རྡོག་པས་མནན་རྒྱུའི་སྐལ་བཟང་ཐོབ་སྟེ་སློབ་གྲྭ་ཆུང་འབྲིང་ཆེ་གསུམ་རིམ་གྱིས་བརྒྱུད་ནས་སྤྱི་ལོ2006ལོར་མཚོ་སྔོན་དགེ་ཐོན་སློབ་ཆེན་གྱི་བོད་རྒྱ་དབྱིན་གསུམ་ཆེད་སྦྱོང་ཚན་ཁག་ནས་སློབ་མཐར་ཕྱིན། རྗེས་སུ་ལྷོ་ནུབ་མི་རིགས་སློབ་གྲྭ་ཆེན་མོའི་མི་རིགས་སྲིད་ཇུས་ཆེད་སྦྱོང་གི་རབ་འབྱམས་པའི་ཞིབ་འཇུག་སློབ་མར་རྒྱུགས་འཕྲོད་ནས་སློབ་གྲྭ་དེ་ག་ནས་བདེ་བླགས་ངང་མཐར་ཕྱིན་ཞིང་། སྔ་ཕྱིར་རྒྱ་བོད་དབྱིན་གསུམ་ལམ་ནས་རིག་གཞུང་དཔྱད་རྩོམ་དང་གསར་རྩོམ་གྱི་ལས་ལ་འབད་ནས་ཞིང་ཆེན་ཕྱི་ནང་གི་དུས་དེབ་དང་ཚགས་པར་སོགས་སུ་བརྩམས་ཆོས་བཅུ་ཕྲག་མང་པོ་བཀོད་ཡོད་པ་རེད། ད་ལྟར་ལི་ཐང་རྫོང་སྤྱི་བདེ་ཅུས་རྒྱལ་མཚམས་འགྲོ་འོང་དོ་དམ་རུ་ཆེན་དུ་བྱ་བའི་ལས་རྐང་དུ་ཞུགས་ཤིང་། སི་ཁྲོན་ཞིང་ཆེན་བོད་རིག་པའི་ཞིབ་འཇུག་མཐུན་ཚོགས་ཀྱི་དྲུང་ཡིག་ཆེན་པོ་གཞོན་པ་དང་ལི་ཐང་རྫོང་རྩོམ་པ་པོའི་མཐུན་ཚོགས་ཀྱི་ཚོགས་གཙོའི་འགན་གཅིག་ལྕོགས་སུ་འཁུར་བཞིན་ཡོད་པ་རེད། སྔ་རྗེས་སུ“ལི་ཐང་གི་མི་བཟང་” དང“དཀར་མཛེས་ཁུལ་གྱི་མི་བཟང་། ” “སི་ཁྲོན་གྱི་མི་བཟང་།”བཅས་ཀྱི་མཚན་སྙན་དང་། སི་ཁྲོན་ཞིང་ཆེན་རྩོམ་པ་པོའི་མཐུན་ཚོགས་ཀྱིས་རྩོམ་མཐུན་མ་ལག་གི་ཕུལ་བྱུང་མི་སྣ་སོགས་ཀྱི་མཚན་སྙན་ཐོབ། ཁོས་ངལ་བ་འཛེམ་མེད་ཀྱིས་བོད་ཁུལ་སློབ་གསོ་དང་སྨན་བཅོས་རོགས་སྐྱོར་ལྟེ་གནས་བརྒྱུད་ནས་བོད་ཁུལ་གྱི་སློབ་གསོ་དང་སྨན་བཅོས། རིག་གནས་སྲུང་སྐྱོབ་སོགས་ལ་རང་ནུས་གང་ཡོད་ཀྱིས་སྲི་ཞུ་བསྒྲུབས་དང་སྒྲུབ་བཞིན་པ་ཡོད་ལ། ལོ་བཅུ་བཞིའི་རིང་ལ་སྤྱི་ཕན་ལམ་བུའི་ཐོག་ཏུ་བསྐྱོད་དེ་སྒེར་སེམས་མེད་པའི་ངང་ཉམ་ཐག་ཅན་ལ་རོགས་སྐྱོར་བྱས་ནས་མི300ལྷག་ཙམ་སྤྱི་ཕན་ནང་ཞུགས་རྒྱུར་སྐུལ་ཁྲིད་བྱས་པ་རེད།
དགེ་སྒྲུབ་སྤྱོད་བཟང་གི་ངང་རྒྱུན་བསྐྱངས་ནས་ལོ་བཅུ་ལྷག་ལ་མི་བརྒྱ་ཕྲག་ཁ་ཤས་ལ་རོགས་རམ་བྱས།
ཁོ་སྔོན་ཆད་སློབ་ཆེན་ལ་སློབ་སྦྱོང་བྱེད་སྐབས་གཅེས་སེམས་མི་སྣའི་རོགས་རམ་ཐོབ་མྱོང་བས། ཁོས་རང་ཉིད་བསླབས་པའི་ཤེས་བྱར་བརྟེན་ནས་སྤྱི་ཚོགས་ལ་དྲིན་ལན་འཇལ་རྒྱུ་དང་། གཞན་ལ་རོགས་རམ་དང་གཅེས་སེམས་རྒྱུད་སྤྲོད་བྱ་རྒྱུ་ནི་ཁོའི་སེམས་དཀྱིལ་གྱི་རེ་བ་གཅིག་པུ་རེད། 2004ལོ་ནས་ད་བར། ཁོས་དུས་ཡུན་རིང་པོའི་ནང་དགེ་སྒྲུབ་དམངས་སྐྱོབ་དང་། ཉེས་སྐྱོར་དཀའ་རོགས། སྒེར་སེམས་མེད་པར་རྒན་རྒོན་དང་ནད་པ། དབང་པོ་སྐྱོན་ཅན། རྒན་རྒོན་ཁེར་རྐྱང་སོགས་ཉམས་ཐག་རྣམས་ལ་རོགས་སྐྱོར་བྱས་པ་རེད། ཁོའི་ལྷག་བསམ་དང་སྙིང་རྗེའི་དཔལ་ལས་འཁྲུངས་པའི་རོགས་སྐྱོར་འདི་དག་གིས་མི་སེར་དབུལ་པོ་བརྒྱ་ཕྲག་ཁ་ཤས་ལ་མི་ཚེའི་ལམ་བུ་གསར་པ་ཞིག་སྦྱིན་ཞིང་བདེ་སྐྱིད་ཀྱི་དྲོད་ཁོལ་གཞན་ཞིག་སྟེར་བ་རེད།
2018ལོའི་སྤྱི་ཟླ5པར་ཁོས་རང་ཉིད་ཀྱིས་བསགས་ཉར་བྱས་ཡོད་པའི་སྒོར་ཁྲི་གཅིག་འཁྱེར་ནས་ཁྲེང་ཏུའུ་གྲོང་ཁྱེར་ཧྭ་ཞི་སྨན་ཁང་དུ་བསྐྱོད་ནས་ནད་པ་རྒྱལ་མཚན་གྱི་ལག་ཏུ་སྤྲད་ཡོད། ནད་པ་རྒྱལ་མཚན་ནི་མཐོ་སྒང་གི་འབྲོག་པ་དཀྱུས་མ་ཞིག་ཡིན་ཞིང་སྟབས་མ་ལེགས་པར་ཁོ་ལ་གཅིན་དུག་ནད་ཕོག་པ་རེད། རྒྱལ་མཚན་ལ་མཚོན་ན་རང་གི་མཁལ་མ་བཤགས་བཅོས་གྲོན་དངུལ་ཚད་མཐོ་བས་ཐབས་ཟད་འུ་ཐུག་ནས་ཡོད་སྐབས་བློ་བཟང་མགོན་པོས་ལྟོགས་དུས་ཟས་སྐྱེལ་བ་བཞིན་མྱུར་སྐྱོབ་ཀྱི་དངུལ་དེ་སྐྱེལ་ཡོང་ཡོད། རྒྱལ་མཚན་གྱིས་མིག་ལ་མཆི་མ་གང་ཞོར་དུ་ཁོའི་ལག་པར་འཇུས་ནས་བཀའ་དྲིན་ཆེ་བཀའ་དྲིན་ཆེ་ཞུས།
ཁོས་མཆུ་རྐན་དང་འཕོངས་ཀྱི་སྐྲངས་ནད་ཕོག་བའི་ནད་པ་མཚོ་མོ་ཆུང་ཆུང་ལ་རོགས་སྐྱོར་བྱས་མྱོང་ཞིང་། 2015ལོའི་སྤྱི་ཟླ4པར་མཚོ་མོ་ཆུང་ཆུང་ལ་བོད་ལྗོངས་ལྷ་ས་དམག་ཁུལ་སྤྱི་ཁྱབ་སྨན་ཁང་དུ་ནད་བརྟག་སྨན་བཅོས་བྱེད་སྐབས་ནད་གཞི་ཧ་ཅང་ཚབས་ཆེན་ཡིན་ཞིང་སྨན་པས་ནད་གཞི་འདི་ཧ་ཅང་གི་ཚབ་ཆེ་བ་ཡིན་པ་བསྟན་ཡོད་པ་རེད། བློ་བཟང་མགོན་པོ་ནི་རོགས་སྐྱོར་བྱ་རྒྱུར་དགའ་མཁན་ཞིག་ཡིན་པས་གང་ས་གང་གི་མི་ཚོས་ཁོ་ངོ་ཤེས་ལ། དེ་དུས་ཀྱང་མི་ཞིག་གིས་ཁོ་ལ་འབྲེལ་བ་བྱས། ཁམས་ཀྱི་ཕོ་རྒོད་ཁོས་མཚོ་མོ་ཆུང་ཆུང་གི་འདྲ་པར་མཐོང་སྐབས་མིག་ཆུ་དབང་མེད་དུ་ཤོར་ཞིང་། ང་ཡང་ཨ་ཕ་ཞིག་ཡིན། ཕྲུ་གུ་ནད་ཀྱིས་མནར་བ་མཐོང་སྐབས་སེམས་སུ་བཟོད་བསྲན་ཇི་ལྟར་བྱེད་ཐུབ་ཟེར། ཁོས་མྱུར་དུ་ཞལ་འདེབས་སྣེ་ཁྲིད་བྱེད་པ་དང་སྤྱི་ཚོགས་ཀྱི་གཅེས་སེམས་མི་སྣར་འབོད་སྐུལ་བྱས་འོག་གཅེས་སེམས་མཚོན་པའི་སྨན་རིན་སྒོར་ཁྲི15གྲབས་གསོག་ཐུབ་ནས་མཚོ་མོ་ཆུང་ཆུང་པེ་ཅིང་དུ་གཤགས་བཅོས་བྱེད་དུ་མངགས། མཚོ་མོ་ཆུང་ཆུང་ལོ5ཙམ་ལ་མནར་གཅོད་བཏང་བའི་ལྗིད་ཚད་རྒྱ་མ10ཙམ་ཡོད་པའི་ཤ་སྐྲན་མེད་པར་བཟོས་པ་དང་། ཁོ་མོའི་ཡ་མ་གཟུགས་ཀྱི་མཆུ་གས་ཉམས་གསོ་བྱུང་ནས་བདེ་ཐང་དང་སྤྲོ་སྣང་ལྡན་པའི་ཕྲུ་གུ་ཞིག་ཏུ་གྱུར། དེ་མཐོང་དུས་མགོན་པོས་སླར་ཡང་དབང་མེད་དུ་མིག་ཆུ་ཤོར་བ་རེད། ཐེངས་འདིའི་མིག་ཆུ་འདི་ནི་སྤྲོ་སྣང་གིས་ཁེངས་པའི་རྐྱེན་རེད། ཁོས་ཚེ་འདིར་ཆེས་དགའ་བའི་བྱ་བ་ནི་རོགས་རམ་བྱེད་པའི་ཉམས་ཞན་གྱི་མིའི་འཛུམ་མདངས་སྟོན་ཐུབ་པ་མཐོང་རྒྱུ་ཙམ་ཡིན་ཅེས་བཤད། ད་ལྟ་ཡང་ཁོས་མཚོ་མོ་ཆུང་ཆུང་ལ་གོས་དང་རྩེད་ཆས་ཉོ་བཞིན་ཡོད་པར་མ་ཟད་དྲུག་གཅིག་བྱིས་པའི་དུས་ཆེན་སྐབས་ལ་དུས་ཆེན་གྱི་འཚམས་འདྲི་ཡང་ཞུ་བཞིན་ཡོད་པ་རེད།
ཁོས་འབའ་ཐང་གི་མགོ་རུས་བརྗེ་བའི་ནད་པ་ཨ་རྒྱ་ལ་རོགས་རམ་བྱས་མྱོང་ཞིང་། ཨ་རྒྱ་རླངས་འཁོར་དོན་རྐྱེན་གྱིས་མགོ་ལ་རྨས་སྐྱོན་ཆེན་པོ་བཟོས་པས་གཤགས་བཅོས་འགྲོ་གྲོན་སྒོར་ཁྲི15ཡས་མས་དགོས་ཀྱི་ཡོད། ཁྱིམ་ཚང་དབུལ་པོ་ཡིན་པའི་དབང་གིས་གཤགས་བཅོས་དེ་ཁ་ཚ་དགོས་གཏུགས་ཀྱི་གནས་སུ་གྱུར་པ། བློ་བཟང་མགོན་པོས་དུས་ཐོག་ཏུ་གཤགས་བཅོས་གྲོན་དངུལ་བསྡུས་ནས་སུའེ་ཙེར་ནས་མགོ་རུས་ཀྱི་བརྗེ་ཆས་སྒོར་ཁྲི12མངག་ཉོ་བྱས་པ་རེད། ད་ལྟ་ཨ་རྒྱས་འཚོ་བར་རང་མགོ་ཐོན་ཡོད། ཨ་རྒྱ་ཁོས་གནས་ཚུལ་དེ་གླེང་མ་ཐག་མིག་ཆུ་ཤོར་ནས་བློ་བཟང་མགོན་པོ་དང་གཅེས་སེམས་མི་སྣ་ཡོངས་ཀྱིས་ཁོ་ལ་ཚེ་སྲོག་ཐེངས་གཉིས་པ་གནང་བར་ཐུགས་རྗེ་ཆེ་ཞུ་བཞིན་ཡོད་པ་རེད།
ཁོས་ལྕགས་ཟམ་ཁར་མེ་ཡིས་བསྲེགས་སྐྱོན་བྱུང་བའི་བྱིས་པ་ཧུའེ་ཧུའེ་ལ་རོགས་རམ་བྱས་མྱོང་ཞིང་། ཧུའེ་ཧུའེ་ཡི་ཨ་ཕ་ཏུན་ལགས་ཀྱིས་སྐབས་དེ་དུས་སྟབས་མ་ལེགས་པར་རང་གི་བྱིས་པ་ཧུའེ་ཧུའེ་མེས་བསྲེགས་སྐྱོན་བྱུང་ཞིང་སེམས་སྡུག་ཆེན་པོ་བྱུང་། སྨན་རིན་མཐོན་པོ་ཡིན་པའི་རྐྱེན་གྱིས་འཕྲིན་སྟེགས་བརྒྱུད་ནས་སྤྱི་ཚོགས་ལ་རོགས་སྐྱོར་མི་ཞུ་ཀ་མེད་བྱུང་བ་རེད། བློ་བཟང་མགོན་པོས་ཀྱང་རོགས་སྐྱོར་གྱི་རེ་ཞུའི་ཆ་འཕྲིན་འབྱོར་རྗེས་རང་ཡང་ཕ་ཡིན་པའི་ངོས་ནས་ཧུའེ་ཧུའེ་ཡི་ནང་མིར་སེམས་སྡུག་དང་དཀའ་སྡུག་མཉམ་མྱོང་བྱས་ཤིང་། ཁོ་རང་ཉིད་ཀྱིས་སྣེ་ཁྲིད་དེ་ཞལ་འདེབས་བརྒྱབ་པ་དང་། ལས་རིགས་ཁག་གི་གཅེས་སེམས་མི་སྣ་ལ་ཧུའེ་ཧུའེ་ཡི་སྨན་རིན་སློང་རྒྱུར་ཧུར་བརྩོན་བྱས་ཏེ་སྨན་བཅོས་གྲོན་དངུལ་སྒོར་ཁྲི4ལྷག་ཙམ་བསྡུས་ཐུབ་པ་བྱུང་ནས་མྱུར་དུ་ནད་པའི་ནང་མིར་སྤྲད་ཅིང་། སྨན་བཅོས་བྱས་པ་བརྒྱུད་ཧུའེ་ཧུའེ་དྲག་སྐྱེད་བྱུང་ཡོད་པ་རེད། སྐུ་ཞབས་ཏུན་ལགས་ཀྱིས་ལོ་འགའ་འགོར་སོང་ཡོད་པ་དང་མགོན་པོས་རྒྱུན་དུ་ཧུའེ་ཧུའེ་འཚོ་བའི་གནས་ཚུལ་བཀའ་འདྲི་གནང་བཞིན་ཡོད། ཁོ་ནི་ང་ཚོ་ནང་མི་ཡོངས་ཀྱི་བཀའ་དྲིན་ནམ་ཡང་བརྗེད་མི་སྲིད་པའི་དྲིན་ཆེན་གྱི་མི་ཞིག་ཡིན་ཞེས་བཤད་པ་རེད།
ཁོས་ད་དུང་ལི་ཐང་རྫོང་དུ་དོམ་གྱིས་བཟུང་བའི་བྱིས་པ་དང་དཔལ་ཡུལ་རྫོང་གི་ཉེན་ཁ་ཆེ་བའི་སྦྲུམ་མ་སོགས་ལ་རོགས་རམ་བྱེད་མྱོང་ཡོད། མི་འགའ་ཞིག་གིས་བློ་བཟང་མགོན་པོས་མི་མང་པོ་ལ་རོགས་རམ་བྱེད་མཁན་ཞིག་ཡིན་པས་ཁོའི་ཁྱིམ་ཕྱུག་ངོམས་ཅན་ཞིག་ཡིན་ངེས་རེད་ཅེས་བཤད། དོན་དངོས་ཐོག་མགོན་པོ་ནི་ཞིང་པའི་ཁྱིམ་ཚང་དཀྱུས་མ་ཞིག་ཏུ་སྐྱེས་པ་དང་ཁོ་དང་བཟའ་ཟླ་གཉིས་ཀ་ནི་སྤྱིར་བཏང་གི་ལས་བྱེད་པ་ཞིག་ཡིན་པ་རེད། ཁོས་ངས་མི་གཞན་ལ་རོགས་རམ་བྱེད་པ་ནི་ང་མི་གཅིག་གི་བྱས་རྗེས་མིན་པར་མི་སེམས་བཟང་མང་པོའི་ཐུན་མོང་གི་སྟོབས་ཤུགས་གཅིག་ཏུ་བསྡུས་པ་ཡིན། སྤྱི་ཕན་ནང་ཞུགས་པའི་རྒྱུ་རྐྱེན་སྐོར་གླེང་སྐབས་ཁོས་རང་ཉིད་སློབ་ཆེན་གྱི་སྐབས་སེམས་བཟང་ཅན་གྱི་རོགས་སྐྱོར་ཐོབ་མྱོང་ཡོད་པས། དུས་དེ་ནས་བཟུང་ཁོ་བོས་མ་འོངས་པར་ནུས་པ་ཡོད་དུས་ངེས་པར་དུ་གཅེས་སེམས་འདི་བརྒྱུད་སྤྲོད་དང་། དཀའ་ངལ་གྱི་གནས་སུ་གྱར་བའི་མི་མང་པོར་རོགས་རམ་བྱ་རྒྱུའི་སེམས་ཐག་བཅད་ཡོད་པ་རེད། ལས་ཀར་ཞུགས་རྗེས་འབའ་བློ་བཟང་མགོན་པོར་འདུས་འདྲིལ་གཅོང་ནད་ཕོག་ནས་ཁྲེང་ཏུའུ་ཧྭ་ཞི་སྨན་ཁང་དུ་ཟླ་བ་གཉིས་ཙམ་ཉལ་ནས་རིམ་པ་གཉིས་པའི་དབང་པོ་སྐྱོན་ཅན་དུ་གྱུར་པ་རེད། སྨན་ཁང་དུ་སྡོད་རིང་ཁོས་སྨན་བསྟེན་ཡོང་མཁན་ནད་པ་དབུལ་པོ་མང་པོ་ཞིག་མཐོང་སྐབས་ཁོ་ཚོ་དང་ཁ་བརྡ་ལབ་པའི་ཁྲོད་ཁོས་རང་ཉིད་སྤྱི་ཕན་ནང་ཞུགས་པའི་ཆོད་སེམས་ཇེ་བརྟན་དུ་གྱུར་པ་དང་། འབད་བརྩོན་ཆེས་ཆེར་བྱས་ནས་ཁོ་ཚོར་རོགས་རམ་བྱེད་རྒྱུ་ཡིན་ཞེས་ཆོད་སེམས་བཅངས་པ་རེད།
གཞན་ལ་རོགས་རམ་བྱེད་པར་དགའ་ཞིང་བསླབས་པའི་ཤེས་བྱ་སྤྱད་དེ་ཕ་ཡུལ་ལ་དྲིན་ལན་འཇལ།
མི་གཞན་ལ་རོགས་རམ་བྱེད་པ་དེ་དངོས་པོའི་རོགས་སྐྱོར་ཐད་རྐྱང་པ་མངོན་པ་ཙམ་མ་ཡིན་པར། འབའ་བ་བློ་བཟང་མགོན་པོས་རྩ་ཆེའི་རྒྱུ་ནོར་ནི་ཤེས་བྱ་ཡིན་པ་དང་ཁོས་རང་ཉིད་ཀྱིས་སྦྱངས་པའི་ཤེས་བྱར་བརྟེན་ནས་ཕ་ཡུལ་དང་སྤྱི་ཚོགས་ལ་དྲིན་ལན་འཇལ་གྱིན་ཡོད། 2005ལོར་ཁོ་མཚོ་སྔོན་དགེ་འོས་སློབ་ཆེན་གྱི་བོད་རྒྱ་དབྱིན་ཡིག་སྒྱུར་ཆེད་ལས་སློབ་ཆེན་ལོ་རིམ་གཉིས་པར་སློབ་སྦྱོང་བྱེད་དུས། གུང་གསེང་གི་དུས་ཚོད་ནང་ཁོ་ཕ་ཡུལ་དུ་ལོག་ནས་རང་ཉིད་ཀྱི་ངལ་གསོ་དང་རྩེད་འཇོར་རོལ་བའི་དུས་ཚོད་དོར་ནས་ཟླ་གཅིག་གི་དུས་ཚོད་སྤྱད་དེ་སློབ་མར་སྐད་ཡིག་དང་། དབྱིན་ཡིག བོད་ཡིག་བཅས་རིན་པ་མི་དགོས་པར་བསྐྱར་སྦྱོང་བྱས་པ་དང་། དེའི་རིང་སློབ་ཁང་དང་ཟ་སྡོད་ཀྱི་འགྲོ་གྲོན་ཚང་མ་རང་ཉིད་ཀྱིས་ལས་ཀ་ཙག་ཙིག་བྱས་ནས་ཐོབ་པའི་དངུལ་གྱིས་འགྲོ་སོང་བཏང་བ་རེད།
སྤྱི་ལོ2006ལོར་སློབ་ཆེན་མཐར་ཕྱིན་རྗེས་འབའ་བ་བློ་བཟང་མགོན་པོས་སྤྱི་ཕན་རིག་གནས་ཁྱབ་གདལ་གཏོང་རྒྱུར་གཞོལ་ནས་མི་དེ་བས་མང་པོར་ཤེས་བྱ་དང་རྩལ་ནུས་ལ་བརྟེན་ནས་འཚོ་བར་འགྱུར་ལྡོག་བཏང་ཡོད། ཁོས་སྒོར་ཁྲི5གྲབས་གསོག་བྱས་ནས་ཕ་ཡུལ་གྱི་གྲོང་ཚོ་རུ་བོད་རྒྱ་དབྱིན་གསུམ་གྱི་དཔེ་མཛོད་ཁང་བཙུགས་ནས་གྲོང་མིར་རིན་པ་མི་དགོས་པར་དཔེ་དེབ་སྣ་ཚོགས་ལྟ་ཀློག་བྱེད་དུ་བཅུག་པ་རེད། ཁོས་སློབ་ཆེན་ཁྲོད་དུ་ཤེས་རྟོགས་བྱུང་བའི་མཚོ་སྔོན་གྱི་རིགས་དང་པོའི་སློབ་གསོའི་རྣམ་པ་དཔྱད་གཞིར་བཟུང་ནས་སློབ་གསོ་སྡེ་ཚན་དང་འབྲེལ་མཐུད་ཧུར་ཐག་བྱས་པ་དང་། 2007ལོར་འབའ་ཐང་ཁམས་ལྷོ་མཐོ་རིམ་སློབ་འབྲིང་དང་མཉམ་ལས་བྱས་ནས་སྐབས་དང་པོའི་རིགས་དང་པོའི་འཛིན་གྲྭ་བཙུགས་པ་རེད། 2007ལོའི་སྤྱི་ཟླ4པར། ཁོས་མ་དངུལ་གྲབས་གསོག་བྱས་ཏེ་བཟའ་ཟླའི་ཕ་ཡུལ་དར་མདོ་གྲོང་ཁྱེར་ར་རྔ་ཁ་ལ་ཉི་མའི་ཐབ་ཀ་སྒྲིག་སྦྱོར་ལག་རྩལ་གསོ་སྦྱོང་ས་ཚུགས་བཙུགས་ནས་ཀན་སུའུ་ནས་ལག་རྩལ་བཟོ་པ་གདན་དྲངས་ཏེ་ལས་སྒུག་གཞོན་ནུ་ཚོར་རིན་པ་མི་དགོས་པར་ལག་རྩལ་སློབ་སྦྱོང་བྱེད་དུ་བཅུག། སྒྲིག་སྦྱོར་བྱས་རྗེས་ཀྱི་ཐབ་ཀ་སླར་ཡང་ཁྱིམ་ཚང་དབུལ་པོར་རིན་པ་མི་དགོས་པར་སྤྲད་པ་རེད། ཕ་ཡུལ་གྱི་སྔོ་ལྗང་རི་ཀླུང་དེ་ངེས་པར་དུ་དོན་དངོས་ཀྱི་གནད་དོན་ཐག་གཅོད་བྱ་རྒྱུ་ནས་འགོ་འཛུགས་དགོས་པ་དེ་ཡིན་པ་དང་། ཉི་མའི་ཐབ་ཀ་སྤྱད་རྗེས་ལྗོན་ཤིང་བཅད་དེ་ཆུ་སྐོལ་རྒྱུ་དང་ལྟོ་ཆས་བཟོ་ཚད་ཆེས་ཉུང་དུ་བཏང་སྟེ་ལྗང་མདོག་གི་ཁྱིམ་གཞིས་སྲུང་སྐྱོང་བྱེད་ཐུབ་རྒྱུ་རེད་བསམས་པ་ནི་ཁོའི་བླ་ན་མེད་པའི་འདུ་ཤེས་རེད། 2015ལོའི་སྤྱི་ཟླ5པར་ཁོས་ཁུལ་སློབ་གསོ་ཅུས་ལ་འབྲེལ་བ་བྱས་ཏེ་རང་ཉིད་ཀྱིས་དངུལ་བཏང་ནས་དར་མདོ་གྲོང་ཁྱེར་གྱི་མི་རིགས་སློབ་ཆུང་དང་མི་རིགས་སློབ་འབྲིང་ལ་སྒོར་ཁྲི4ལྷག་ཙམ་གྱི་གཅེས་སེམས་དཔེ་དེབ་ཞལ་འདེབས་བརྒྱབ་པ་རེད། 2018ལོའི་སྤྱི་ཟླ4པར་འབའ་ཐང་རྫོང་སློབ་འབྲིང་གི་ཡིག་གཟུགས་འགྲན་བསྡུར་ལ་སྒོར1000ཞལ་འདེབས་བརྒྱབ་པ་དང་ལོ་ལྟར་ཁོས་ད་དུང་ཕ་ཡུལ་གྱི་བྱིས་པ་ཁང་ལ་མ་དངུལ་སྒོར1000ཞལ་འདེབས་བརྒྱབ་དང་རྒྱག་བཞིན་ཡོད་པ་རེད།
གཤིས་རྒྱུད་བཟང་པོ་ནི་གསེར་དང་འདྲ་བས་ཁྱབ་ཁོངས་གང་ཞིག་ཡང་འོད་ཆེམ་ཆེམ་འཕྲོ་བཞིན་ཡོད། ལས་ཀའི་ཁྲོད་འབའ་བ་བློ་བཟང་མགོན་པོ་ནི་གཞུང་ཞབས་པ་དཀྱུས་མ་ཞིག་ཡིན་མོད། འོན་ཀྱང་ཁོའི་མིང་བཤད་མ་ཐག་ཞིང་འབྲོག་མང་ཚོགས་མང་པོ་ཞིག་གིས། ཨོ། ཕོ་གསར་དེ་མི་བཟང་པོ་ཡིན་ཞེས་བསྟོད་ཀྱིན་ཡོད། ཁོ་ལ་རིན་ཆེན་དངོས་པོ་མེད་ཀྱང་ཡོད་རྒྱུ་ནི་མང་ཚོགས་ལ་དད་སེམས་དང་ལས་བཀུར་རེད། སྐར་ཁུང་སྡེ་ཚན་གྱི་ལས་དོན་མི་སྣ་ཞིག་ཡིན་པའི་ངོས་ནས་ཉིན་ལྟར་ཁོས་འཛུམ་དམུལ་དམུལ་ངང་ལག་ཁྱེར་གཉེར་བར་ཡོང་མཁན་མང་ཚོགས་ལ་ཞབས་འདེགས་ཞུ་བ་དང་། མང་ཚོགས་ཚང་མར་ལྟ་ལུགས་གཅིག་པ། རེའུ་མིག་འབྲི་མི་ཤེས་མཁན་ཚོར་ཁོ་རང་གིས་བྲིས་རོགས་བྱེད། གནད་དོན་ཡོད་མཁན་ཚོར་ཁོས་ངང་རྒྱུད་རིང་པོས་ལན་བཏབ་པ། ཁོས་རྒྱུན་དུས་གྲོགས་པོ་དང་ལས་རོགས་ཚོར་ཕ་མས་རྔུལ་ཁྲག་བཞུར་བའི་དངུལ་བཏང་ནས་ང་ཚོ་སློབ་ཆེན་འགྲིམ་པའི་དམིགས་ཡུལ་ནི་ང་ཚོས་སྦྱངས་པའི་ཤེས་བྱར་བརྟེན་ནས་སྤྱི་ཚོགས་ལ་ཞབས་འདེགས་ཞུ་དུས་ང་རྒྱལ་ཁེངས་དྲེགས་མི་བྱེད་པ་མང་ཚོགས་ལ་ཞབས་ཞུ་ཡག་པོ་བྱ་དགོས། ཁོ་གཞན་པའི་དུད་ཚང་ནང་དུ་བསྐྱོད་དེ་དཀའ་ངལ་ཡོད་པ་ཤེས་རྗེས་རོགས་རམ་བྱས་པར་མ་ཟད། ད་དུང་ཁོ་ཚང་གི་བུ་དང་བུ་མོར་སློབ་སྦྱོང་བདེ་བླག་ངང་ལེགས་གྲུབ་ཐུབ་རྒྱུར་རོགས་རམ་བྱེད་ཀྱིན་ཡོད། ཁོས་མང་ཚོགས་གཉེན་ཉེར་བརྩི་བ་དང་མང་ཚོགས་ཀྱིས་ཀྱང་ཁོང་གཉེན་ཉེར་བརྩིས་ནས2011ལོ་དང2012ལོ་སྔ་རྗེས་སུ་ཁོ་ལི་ཐང་རྫོང་གི་ཕུལ་བྱུང་གཞུང་ཞབས་པ་བདམས་པ་དང2015ལོའི་ལོ་འཁོར་དུ་ལི་ཐང་རྫོང་སྤྱི་བདེ་ཅུའི་སྔོན་ཐོན་ལས་དོན་པར་བདམས་པ་རེད།
མི་བརྒྱ་ཕྲག་ཁ་ཤས་སྤྱི་ཚོགས་ཀྱི་སྤྱི་ཕན་ནང་ཞུགས་རྒྱུར་སྐུལ་ཁྲིད་བྱས་པ།
སྤྱོད་པ་གཙང་ན་ཁྱིམ་མཚེས་ཡོད་ངེས་ཡིན། སྤྱོད་པ་བཟང་ན་ཀུན་གྱི་མིག་དཔེ་ལོས་ཡིན། འབའ་བློ་བཟང་མགོན་པོའི་དགེ་མཚན་ལྡན་པའི་ཤུགས་རྐྱེན་འོག་མི་དེ་བས་མང་པོ་ཞིག་མ་སྐུལ་དང་བླངས་ཀྱིས་སྤྱི་ཕན་གྱི་གྲས་སུ་ཞུགས་པ་རེད། དེའི་ནང་སྨན་པ་དང་། དགེ་རྒན། ཁེ་ལས་མཁས་ཅན་སོགས་ལས་རིགས་ཁག་གི་ངལ་རྩོལ་པ་དང་དེ་བཞིན་སློབ་ཆེན་སློབ་མ་སོགས་ཡོད་པ་རེད། དགེ་བའི་ས་བོན་དེ་མི་ཚང་མའི་སེམས་ནང་ཡོད་པ་དེ་ནི་འབའ་བ་བློ་བཟང་མགོན་པོས་བཏབ་པའི་ས་བོན་ལ་མེ་ཏོག་བཞད་རྒྱུའི་ཁྲིད་སྟོན་བྱས་ཏེ་མི་མང་པོའི་སྟོབས་ཤུགས་ལ་བརྟེན་ནས་གཅེས་སེམས་ཆེན་པོའི་སྟོབས་ཤུགས་ཆེན་པོ་གཅིག་ཏུ་སྒྲིལ་པ་དེ་རེད།
2018ལོའི་བོད་ཀྱི་ལོ་གསར་རིང་འབའ་བ་བློ་བཟང་མགོན་པོ་ཕ་ཡུལ་བཙལ་བ་གྲོང་ཚོར་ལོག་ནས་ལོ་གསར་གཏོང་བའི་བར་དུ། གོང་རིམ་གྱིས་ཆོག་མཆན་ཐོབ་པར་བརྒྱུད་བཙལ་བ་གྲོང་ཚོའི་སྐབས་དང་པོའི་བཙལ་བ་སློབ་གསོའི་བགྲོ་གླེང་ཚོགས་འདུ་འཚོགས་ནས་གྲོང་ཚོའི་སློབ་ཆེན་སློབ་མ་ཚོ་སྤྱི་ཚོགས་ཀྱི་དྲིན་གཟོ་ཤེས་པ་དང་རང་ཉིད་ཀྱི་ཤེས་བྱ་སྤྱད་དེ་ཕ་ཡུལ་དུ་ལོག་རྒྱུའི་སྐུལ་ལྕག་བྱས་པ་རེད། ཁོས་སྣེ་ཁྲིད་འོག་སློབ་ཆེན་སློབ་མ་ཚོས་ནུས་པས་གང་ལྕོགས་ཀྱི་བྱ་བ་བསྒྲུབས་ནས་ཕྲུ་གུ་ཚོར་རིན་པ་མི་དགོས་པར་སློབ་ཚན་གསབ་ཁྲིད་བྱས་པར་མ་ཟད་དང་བླངས་ཞབས་ཞུ་དེ་རྒྱུན་དུ་སྤེལ་བཞིན་ཡོད། སི་ཁྲོན་ཏང་འཛུགས་གངས་ལྗོངས་ཉི་གཞོན་དྲ་བ་ལས《འབའ་ཐང་རྫོང་བཙལ་བ་གྲོང་ཚོའི་སྐབས་དང་པོའི་བཙལ་བ་སློབ་གསོའི་བགྲོ་གླེང་ཚོགས་འདུ》ཁྱབ་བསྒྲགས་བྱས་པ་དང་། འབའ་ཐང་རྫོང་བརྙན་འཕྲིན་ལས་ཁུངས་ཀྱིས་ཀྱང《སློབ་ཆེན་སློབ་མ་ཕ་ཡུལ་དུ་ལོག་ནས་ལས་ཀ་སྤྲོད》ཅེས་པའི་གསར་འགྱུར་ཁྱབ་བསྒྲགས་བྱས་ཡོད་པ་རེད། 2010ལོ་ནས2018ལོ་བར་གྱི་ལོ8ཀྱི་རིང་། འབའ་བ་བློ་བཟང་མགོན་པོས་གྲོང་ཚོ་དེ་གའི་སློབ་ཆེན་སློབ་མ30ལྷག་སྤྱི་ཕན་ནང་ཞུགས་རྒྱུར་ཁྲིད་སྟོན་བྱས་པ་དང་ཞིང་འབྲོག་པའི་ཁྱིམ་ཚང་གི་ཕྲུ་གུ་མི350ལྷག་ཙམ་ལ་ཟུར་ཁྲིད་དང་རོགས་རམ་བྱས་ཡོད་པ་རེད།
འབའ་བློ་བཟང་མགོན་པོས་མི་རྐྱང་པ་ཞིག་གི་ནུས་པ་ནི་ཚད་ཡོད་ལ། ངས་རང་ཉིད་ཀྱི་ནུས་པའི་ཁྱབ་ཁོངས་ནང་འབད་བརྩོན་ཆེན་པོས་དོན་སྙིང་ལྡན་པའི་བྱ་བ་ཞིག་བསྒྲུབ་རྒྱུའི་རེ་བ་དང་བྱ་བ་ཆུང་ངུ་ཞིག་ཡིན་རུང་ནན་ཏན་གྱིས་བསྒྲུབ་དགོས་ཞེས་བཤད། དེ་ནི་ཁོས་ལོ14རིང་ལ་ཉིན་གཅིག་ལྟར་སྤྱི་ཕན་ལས་ཀ་བསྒྲུབས་དང་སྒྲུབ་བཞིན་པའི་དད་སེམས་བརྟན་པོ་དེ་རེད།།
དོ་སྣང་ཆེ་བའི་རྩོམ།
རྩོམ་གསར། 10

robotstxt: allowed

filter: keep


text:
ཨན་ཝར་ས་དཏྟའི་ཞི་བདེའི་གཏམ་བཤད་འདི་བྱ་རྒྱུ་བྱུང་བར་ང་རང་ཧ་ཅང་དགའ་པོ་དང་གཟི་བརྗིད་ཆེན་པོ་ཡིན་ཞེས་ཞུ་འདོད་བྱུང་། ཁོང་སྲིད་འཛིན་ཞིག་ཡིན་པའི་ཆ་ནས་ཁོང་གི་ས་ཁོངས་སུ་གཏོགས་པའི་སྤྱི་ཚོགས་ནང་ཞི་བདེ་སྐྲུན་པའི་ཆེད་དངོས་གནས་ཐག་ཆོད་པོ་དང་སྙིང་སྟོབས་ལྡན་པའི་ཐབས་ཤེས་ལག་བསྟར་བྱས་ཡོད་པ་དང་། ཕྲན་ཁོང་ལ་རྒྱང་ཐག་རིང་པོ་ནས་ཡི་རངས་བྱེད་མཁན་ཞིག་ཡིན། དེ་རིང་ང་རང་ཁོང་གི་ཡུགས་མོ་དང་ཐུག་འཕྲད་བྱུང་བར་ཧ་ཅང་དགའ་དང་གཟི་བརྗིད་ལྡན་པ་ཞིག་བྱུང་བ་མ་ཟད། ངོས་ནས་ཁོང་གི་ཁྱོ་ག་འདས་པོ་ལ་རྗེས་སུ་ཡི་རངས་དང་བསྔགས་བརྗོད་ཞུས་པ་ཡིན། གལ་སྲིད་ཁོང་གི་སེམས་ནང་དྭོགས་པ་རྣམ་རྟོག་དང་སྡང་འཛིན་བཟུང་ཡོད་ན། སྙིང་སྟོབས་དེ་ལྟ་བུ་ཡོང་ཡག་ཧ་ཅང་དཀའ་ལས་ཁག་པོ་རེད། རྒྱ་ཆེ་བ་དང་ཕྱོགས་ཡོངས་ནས་བསམ་བློ་བཏང་བའི་སྐབས། དེ་ནི་ཕུགས་རྒྱང་རིང་པོའི་དོན་དུ་ཡིན་པ་རེད། དཔེར་ན། རང་ཉིད་ཀྱི་དགྲ་བོ་ལ་གུས་ཞབས་བྱེད་པ་དང་། ཕན་ཚུན་གླེང་མོལ་དང་ལག་པ་གཏོང་རེས་བྱེད་པ། དེ་ག་ནང་བཞིན་སོ་སོ་རང་ཉིད་དང་ཕ་རོལ་པོ་གཉིས་ཀྱི་དབར་འདྲ་བའི་ཆ་དང་མི་འདྲ་བའི་ཆ་རྣམས་ལ་བལྟ་རྒྱུ་དེ་ནི་ཡག་ཤོས་རེད།
མི་ཚང་མ་ཞི་བདེ་འདོད་ཀྱི་ཡོད་པ་ལས་རྟག་ཏུ་སྡུག་བསྔལ་སྐྲུན་པར་བྱེད་པའི་དཀའ་ངལ་དང་འཚེ་བའི་རིགས་འདོད་མཁན་སུ་གཅིག་མེད། འཚེ་བའི་རྣམ་པ་སྡུག་ཤོས་ནི། དེ་ངེས་པ་མེད་པ་དེ་རེད། འཚེ་བའི་ལས་གཅིག་བྱས་རྗེས་ཀུན་སློང་བཟང་པོ་ཞིག་དང་། རང་གི་སེམས་ནང་དམིགས་ཡུལ་ཞིག་ཡོད་ཀྱང་། ཐབས་ལམ་དེ་འཚེ་བ་ཡིན་པའི་རྐྱེན་གྱིས་རང་ཉིད་ལ་འབྱུང་རེ་མེད་པའི་མཇུག་འབྲས་ཡོང་གི་ཡོད། དེ་འདྲ་རྟག་པར་ཡོང་སྡོད་ཀྱི་ཡོད། བྱས་ཙང་། ངས་ཨན་ཝར་ཁོང་གི་མཚན་ཐོག་ནས་གཏམ་བཤད་བྱ་རྒྱུ་བྱུང་བ་དེ་གཟི་བརྗིད་ཆེན་པོ་ཡིན་པར་ཚོར་གྱི་འདུག་ལ། གོ་སྐབས་འདི་གནང་མཁན་གྱི་གཙུག་ལག་སློབ་གཉེར་ཁང་དང་འབྲེལ་ཡོད་མི་སྣ་ཚང་མར་ཐུགས་རྗེ་ཆེ་ཞུ་རྒྱུ་ཡིན།
ཆོས་ལུགས་མཐུན་སྒྲིལ་གོང་སྤེལ་གཏོང་ཚུལ།
ངས་ནམ་རྒྱུན་གཏམ་བཤད་བྱེད་པའི་སྐབས་ཐོག་མར་ང་རང་འགྲོ་བ་མི་ཞིག་ཡིན་པར་ཆ་འཇོག་བྱེད་ཀྱི་ཡོད། ང་རང་ཚོ་ཆོས་ལ་ཡིད་ཆེས་བྱེད་མཁན་ཡིན་ན་རེད། ཡིད་ཆེས་མི་བྱེད་མཁན་ཡིན་ནའང་རེད། གང་ལྟར་ཚང་མ་འགྲོ་བ་མི་ཞིག་ཡིན་པ་ནི་གཅིག་པ་རེད། དེ་ལ་གཞི་བཞག་པའི་ཐོག་ནས་ངས་ནང་སེམས་ཀྱི་ཞི་བདེའི་སྐོར་ཤོད་ཀྱི་ཡོད། ཡང་རིམ་པ་གཉིས་པའི་ཐོག་ནས་བཤད་ན། ང་རང་ནང་པ་ཞིག་རེད། ངའི་དམ་བཅའ་ནང་གི་གཅིག་ནི་ཆོས་ལུགས་མཐུན་སྒྲིལ་གོང་སྤེལ་གཏོང་རྒྱུ་དེ་རེད། འཛམ་གླིང་ནང་གི་ཆོས་ལུགས་ཆེ་ཁག་དེ་དག་ལས་སྡེ་ཚན་གཉིས་སུ་ཕྱེ་བ་ཡིན་ན། འཇིག་རྟེན་བཀོད་པ་པོ་དཀོན་མཆོག་ལ་ཡིད་ཆེས་བྱེད་པའི་ཆོས་ལུགས་དང་། སྡེ་ཚན་གཞན་ཞིག་ནི། འཇིག་རྟེན་བཀོད་པ་པོའི་ལྟ་ཚུལ་མེད་པའི་ཆོས་ལུགས་གཉིས་ཡོད། དེ་དག་ནི་གཞི་རྩའི་ཆོས་ལུགས་དབར་གྱི་ཁྱད་པར་དེ་རེད། འཇིག་རྟེན་བཀོད་པ་པོ་ཡོད་པར་སྨྲ་བའི་ཆོས་ལུགས་ནང་དུའང་སྐྱེ་བ་སྔ་མ་དང་ཕྱི་མ་སོགས་ལ་ཡིད་ཆེས་ཡོད་མེད་ཀྱི་ཁྱད་པར་ཡོད། ཧིན་དུའི་ཆོས་ལུགས་ལྟར་ན། མཐར་གཏུགས་ན་འཇིག་རྟེན་བཀོད་པ་པོའམ་དཀོན་མཆོག་ཡོད་པར་སྨྲ་མཁན་ཞིག་ཡིན། འོན་ཀྱང་རྒྱུ་དང་འབྲས་བུའི་རྣམ་གཞག་སྨྲ་བ་སོང་ཙང་། སྐྱེ་བ་ཕྱི་མ་ཡོད་པར་འདོད་ཀྱི་ཡོད། གཞན་ཡང་ཡེ་ཤུ་དང་ཁ་ཆེ་ལྟ་བུར་མཚོན་ན། དེ་གཉིས་ཕན་ཚུན་ཁྱད་པར་ཆུང་ངུ་ཁ་ཤས་ཡོད་པ་སྟེ། དཀོན་མཆོག་གཅིག་དང་། དཀོན་མཆོག་ཁོ་ན། ངོ་བོ་གསུམ་འདུས་ (Holy Trinity) ཞེས་ཡེ་ཤུའི་ཆོས་ལུགས་ཀྱིས་འདོད་པའི་ཡབ་དང་། སྲས། དམ་པའི་ཐུགས་བཅས་སོགས་རེད།
མནའ་བོའི་ཧིན་དུའི་སྲོལ་རྒྱུན་ལྟར་ན། ཉུང་མཐར་ཡང་ལོ་ངོ་སུམ་སྟོང་ཙམ་གྱི་རིང་ལ་འཇིག་རྟེན་བཀོད་པ་པོ་ཞེས་པའི་ལྟ་ཚུལ་དེ་མེད་པའི་ལྟ་གྲུབ་རིང་ལུགས་ཤིག་ཡོད་པ་རེད། གཅེར་བུ་པ་དང་ནང་པ་སངས་རྒྱས་པའི་ཆོས་ལུགས་ཀྱིས་དེའི་རྗེས་སུ་འབྲང་གི་ཡོད། དེ་ལྟར་འཇིག་རྟེན་བཀོད་པ་པོ་མེད་པའི་ལྟ་ཚུལ་ནང་དུའང་རྟག་གཅིག་རང་དབང་ཅན་གྱི་བདག་ཡོད་པ་དང་། ཡང་དེ་ལྟ་བུའི་རྟག་གཅིག་རང་དབང་ཅན་གྱི་ངོ་བོར་གྲུབ་པའི་བདག་མེད་པར་འདོད་པའི་ཁྱད་པར་ཡོད།
འོ་ན། དེ་འདྲའི་ལྟ་གྲུབ་རིང་ལུགས་མི་འདྲ་བའི་དགོས་པ་དང་དམིགས་ཡུལ་གང་ཡིན་ནམ་ཞེ་ན། དེ་དག་གི་དགོས་པ་ནི། མི་བསམ་ཤེས་ཅན་དང་སྙིང་རྗེ་ཅན་ཞིག་ཆགས་པའི་ཐབས་དང་ལངས་ཕྱོགས་མི་འདྲ་བ་རྣམས་ཡིན། རྒྱུ་མཚན་དེ་ལ་བརྟེན་ནས་ཆོས་ལུགས་མི་འདྲ་བ་ཚང་མས་བྱམས་པ་དང་། སྙིང་རྗེ། བཟོད་པ། བཟོད་གསོལ་སོགས་ཀྱི་བསླབ་བྱ་གཅིག་མཚུངས་སུ་ཤོད་ཀྱི་ཡོད། ང་ཚོར་ཁོང་ཁྲོའི་དཀའ་ངལ་དང་གནད་དོན་དེ་འདྲ་ཡོང་གི་ཡོད་པ་སོང་ཙང་། དེར་བཟོད་གསོལ་དང་བཟོད་པ་ཉམས་ལེན་བྱ་རྒྱུ་ཡོད། དེ་ཡང་བཟོད་པས་ཁོང་ཁྲོ་ལ་ཐད་ཀར་ཁ་གཏད་གཅོག་པ་དང་བཟོད་གསོལ་གྱིས་སྡང་འཛིན་ལ་ཐད་ཀར་ཁ་གཏད་གཅོག་གི་ཡོད།
དེ་འདྲ་ཡིན་པ་སོང་ཙང་། ཆོས་ལུགས་ཆེ་ཁག་ཚང་མས་བསླབ་བྱ་གཅིག་རང་རྒྱག་པ་དང་། དེ་ལྟར་བྱམས་པའི་བསླབ་བྱ་བརྒྱུད་ཞི་བདེ་སྐུན་པར་ཚང་མར་ནུས་པ་འདྲ་མཉམ་ཡོད་པ་རེད། ཞི་བདེ་ནི་སྙིང་རྗེ་ལ་བརྟེན་ནས་མཐར་ཐུག་སྡང་འཛིན་དང་ཁོང་ཁྲོ་ལས་ཐར་བ་དང་འབྲེལ་བ་དམ་པོ་ཡོད་པ་ནི་རིགས་པ་དང་མཐུན་ཞིང་གསལ་པོ་རེད། ཁྱིམ་ཚང་ཞིག་ཡིན་ནའང་འདྲ། སོ་སོ་མི་སྒེར་པ་ཞིག་ཡིན་ནའང་འདྲ་སྟེ། ཞི་བདེ་ནི་ངེས་པར་དུ་ནང་སེམས་ནས་ཡོང་དགོས་ཀྱི་ཡོད། ནང་སེམས་ཀྱི་ཞི་བདེའི་འབྱུང་ཁུངས་ནི་སྙིང་རྗེ་དང་བཟོད་གསོལ་ཡིན་པ་རེད། ཆོས་ལུགས་ཚང་མར་འཛམ་གླིང་གི་ཞི་བདེ་དང་། ཁྱིམ་ཚང་གི་ཞི་བདེ། སོ་སོ་སྒེར་གྱི་ཞི་བདེ་ཞིག་སྐྲུན་ཐུབ་པའི་ནུས་པ་གཅིག་མཚུངས་སུ་ཡོད།
དེ་འདྲ་སོང་ཙང་། ལྟ་གྲུབ་མི་འདྲ་བ་མང་པོ་དེ་འདྲ་ག་རེ་བྱས་ནས་ཡོད་དམ་ཞེ་ན། མི་སོ་སོར་ཁམས་དང་བསམ་པ། མོས་པ་སོགས་མི་འདྲ་བ་ཡོད་པས་རེད། མི་ཁ་ཤས་ལ། འཇིག་རྟེན་བཀོད་པ་པོ་ཡོད་པར་སྨྲ་བའི་ཆོས་ལུགས་དེ་ཕན་ནུས་ཆེ་བ་ཡོད་པ་དང་། ཁ་ཤས་ལ་ནི་འཇིག་རྟེན་བཀོད་པ་པོ་ཁས་མི་ལེན་མཁན་ཆོས་ལུགས་ཀྱི་ཐབས་ཚུལ་དེ་ཕན་ནུས་ཆེ་བ་ཡོད། དེ་ནི་སྨན་གྱི་རིགས་མི་འདྲ་བ་ཡོད་པ་ནང་བཞིན་རེད། དཔེར་ན། སྨན་བྱེ་བྲག་པ་རེ་རེའི་ནང་རྫས་ཆ་མི་འདྲ་བ་ཡོད་ཀྱང་། ནད་དྲག་སྐྱེད་ཡོང་བའི་དམིགས་ཡུལ་དེ་གཅིག་པ་རེད། ཡང་མི་སོ་སོའི་གཟུགས་པོའི་གནས་སྟངས་དང་ལོ་ཚོད་ལ་བརྟེན་ནས་ནད་ལའང་རིགས་འདྲ་མིན་ཡོད། བྱས་ཙང་། ང་ཚོར་སྨན་གྱི་རིགས་འདྲ་མིན་དགོས་ཀྱི་ཡོད། དེ་ག་ནང་བཞིན་སེམས་ཀྱི་ཞི་བདེའི་ཆེད་དུ་སྨན་གྱི་རིགས་ཀྱང་མི་འདྲ་བ་མང་པོ་དགོས་ཀྱི་ཡོད། དེར་བརྟེན་ཆོས་ལུགས་ཆེ་ཁག་ཚང་མར་ནུས་པ་དང་དམིགས་ཡུལ་གཅིག་པ་ཡོད་པས། དེ་དག་ང་ཚོ་འགྲོ་བ་མི་ཐེར་འབུམ་བདུན་ཚང་མར་དགོས་གལ་དང་འབྲེལ་བ་ཆགས་ཀྱི་ཡོད།
སེམས་ཁམས་མི་འདྲ་བར་ཐབས་ལམ་མི་འདྲ་བ།
ནང་པའི་ཆོས་ཀྱི་ནང་དུ་སངས་རྒྱས་ཀྱིས་ལྟ་གྲུབ་ཀྱི་ཆ་ནས་མི་འདྲ་བ་མང་པོ་གསུངས་ཡོད་ཀྱང། ང་ཚོས་སངས་རྒྱས་བཅོམ་ལྡན་འདས་ལ་དད་པ་རྩེ་གཅིག་ཏུ་ཡོད་པ་གསལ་པོ་ཡིན། རྒྱུ་མཚན་ག་རེ་རེད་ཅེ་ན། ཁོང་གི་རྗེས་འཇུག་གདུལ་བྱ་རྣམས་ལ་ཁམས་དང་མོས་པ་མི་གཅིག་པ་ཧ་ཅང་མང་པོ་ཡོད་པ་དང་། དེར་བརྟེན་སྲོལ་རྒྱུན་གཅིག་གི་ནང་དུའང་ཐབས་ལམ་སྣ་ཚོགས་སྟོན་དགོས་པ་གལ་ཆེན་ཡིན། ས་བབས་གནས་སྟངས་ཀྱི་ཆ་ནས་ཁོར་ཡུག་མི་འདྲ་བའི་ནང་མི་ཚེ་སྐྱེལ་སྟངས་མི་འདྲ་བར་འཚོ་སྡོད་བྱེད་མཁན་མི་ཐེར་འབུམ་ཁ་ཤས་ཡོད་ཅིང་། དེ་དག་ལ་ཁམས་དང་མོས་པ་མི་འདྲ་བ་ཡོད་པས་ཐབས་ལམ་མི་འདྲ་བ་དགོས་ཀྱི་ཡོད། ཆོས་ལུགས་ཆེ་ཁག་ཚང་མས་བྱམས་བརྩེ་དང་། སྙིང་རྗེ། བཟོད་གསོལ་བཅས་དགོས་སྐོར་བསླབ་བྱ་གཅིག་མཚུངས་སུ་རྒྱག་གི་ཡོད་པ་ཤེས་པ་བྱ་རྒྱུ་ནི་ཆོས་ལུགས་ཕན་ཚུན་དབར་གྱི་གུས་བརྩི་སྐྱེད་པའི་རྨང་གཞི་ཡིན། ཕན་ཚུན་གཉིས་མོས་ཀྱི་གུས་བརྩི་དེ་ཡོད་པ་ཡིན་ན། དེ་ནས་ཕན་ཚུན་གཅིག་གིས་གཅིག་ལས་བློ་སྐྱེད་ལེན་རྒྱུ་འགོ་བཙུག་ཐུབ་ཅིང་། དེ་ལ་བརྟེན་ནས་དོན་ངོ་མར་སོ་སོའི་ཆོས་ལུགས་ཕྱུག་ཏུ་གཏོང་གི་ཡོད།
ང་རང་སྒེར་གྱི་ཉམས་མྱོང་ལ་གཞིགས་ན། ཡེ་ཤུ་དང་། ཁ་ཆེ། འཇེའུ། ཧིན་དུ་བཅས་ཀྱི་མི་སྣ་ཁག་དང་ཐུག་འཕྲད་བྱུང་བའི་འབྲས་བུ་ལ་བརྟེན་ནས་བསམ་ཚུལ་གསར་པ་མང་པོ་སྦྱངས་ཐུབ་བྱུང་། དེ་ལ་བརྟེན་ནས་རང་གི་ཉམས་ལེན་ཕུན་སུམ་ཇེ་ཚོགས་སུ་འགྲོ་གི་འདུག །དེར་བརྟེན་ཕན་ཚུན་གཅིག་གིས་གཅིག་ལ་གུས་བརྩི་དང་ཡི་རང་ལ་གཞི་བཞག་པའི་སྟེང་ནས་ཆོས་ལུགས་ནང་ཁུལ་དབར་ཁ་ཞེ་གཉིས་མེད་ཀྱི་མཐུན་འབྲེལ་གོང་སྤེལ་གཏོང་ཐུབ་པ་ཞིག་ཡོང་སྲིད། བྱས་ཙང་། ངའི་དམ་བཅའ་གཉིས་པ་དེ་ནི་ཆོས་ལུགས་ནང་ཁུལ་བར་མཐུན་སྒྲིལ་གོང་སྤེལ་གཏོང་རྒྱུ་དེ་ཡིན།
ང་ཚོའི་ཉིན་རེའི་མི་ཚེའི་ནང་ཀུན་སྤྱོད་ཀྱི་རིན་ཐང་ལག་བསྟར་བྱེད་པ།
ངས་གོང་དུ་ཞུས་པ་བཞིན། དེ་རིང་འདི་གར་ཡོང་རྒྱུ་བྱུང་བར་ཧ་ཅང་དགའ་པོ་དང་གཟི་བརྗིད་བྱུང་། དེ་དང་ཆབས་ཅིག་ང་ཚོས་ཨན་ཝར་ས་དཏྟ་དམ་པ་ཁོང་གི་སྐོར་སྐད་ཆ་ཤོད་ཀྱི་ཡོད་པས། ང་ཚོས་ངེས་པར་དུ་ཁོང་གི་ཆེ་བ་དྲན་པ་ཙམ་མིན་པར། ཆེ་བའི་རིན་ཐང་དེ་དག་སོ་སོའི་ཉིན་རེའི་མི་ཚེའི་ནང་ལག་ལེན་བསྟར་ཐབས་བྱེད་དགོས། ཁོང་གི་གྲོས་མོལ་གྱི་སྙིང་སྟོབས་ནང་། དཀའ་ངལ་ག་ཚོད་ཕྲད་ཀྱང་གང་ཡང་མེད། སྐད་ཆ་བཤད་དེ་དཀའ་ངལ་སེལ་ཐབས་བྱ་རྒྱུ་གལ་ཤིན་ཏུ་ནི་ཆེ་ཞེས་གསུངས་ཡོད། སྤྱིར་བཏང་དུས་རབས་ཉི་ཤུ་པ་ནི་མི་གསོད་ཁྲག་སྦྱོར་གྱི་འཚེ་བའི་དུས་རབས་ཤིག་ཏུ་ཕྱིན་པ་རེད། འོན་ཀྱང་དུས་རབས་ཉི་ཤུ་རྩ་གཅིག་པ་འདི་ཞི་བདེའི་དུས་རབས་ཤིག་སྐྲུན་ཐུབ་པ་བྱེད་དགོས་ཞེས་ངས་རྒྱུན་དུ་བཤད་ཀྱི་ཡོད། དེ་ལྟར་བརྗོད་དུས་དཀའ་ངལ་གཅིག་ཀྱང་མི་འཕྲད་པའི་དོན་མིན། གང་ཡིན་ཟེར་ན། དཀའ་ངལ་ནི་རྟག་ཏུ་འཕྲད་ངེས་རེད། དེའི་དོན་ནི། ཞི་བདེའི་དུས་རབས་ཤིག་སྐྲུན་པ་ལ་ང་ཚོས་སོ་སོའི་དཀའ་ངལ་སེལ་ཆེད་ཞི་བདེ་དང་གྲོས་མོལ་ལ་བརྟེན་པའི་ཐབས་ལམ་ཞིག་ཡར་རྒྱས་གཏོང་དགོས་པ་དེ་ཡིན།
ང་འདིར་མ་སླེབས་གོང་མངའ་སྡེའི་སྤྱི་ཁྱབ་ཀྱི་བུ་ཐུག་བྱུང་། ངས་ཁོང་ལ་ང་དང་མི་རབས་གཅིག་པའི་དུས་རབས་ཉི་ཤུ་པའི་སྤུན་ཟླ་རྒན་རབས་ཕོ་མོ་མང་པོ་ཕྱིན་ཟིན་པ་རེད། ང་ཚོ་ནི་འགྲོ་རྒྱུར་གྲ་སྒྲིག་ཟིན་ནས་ཡོད། དེར་བརྟེན་དུས་རབས་ཉི་ཤུ་རྩ་གཅིག་པའི་མི་རབས་ལོ་ན་བཅོ་ལྔ་ནས་སུམ་ཅུ་བར་གྱི་མི་རབས་རྣམས་དོན་དམ་པའི་དུས་རབས་ཉི་ཤུ་རྩ་གཅིག་པའི་མི་རབས་ཡིན། ང་ཚོར་དུས་རབས་འདི་ནང་ནས་ལོ་ངོ་བཅུ་ཕྲག་དགུ་ཙམ་མ་གཏོགས་ལྷག་མེད་ཅིང་། མི་རབས་གསར་པ་ཚོས་དུས་ཚོད་ལྷག་མ་དེ་དག་སྐྱེལ་དགོས། བྱས་ཙང་། འཛམ་གླིང་འདི་གསར་པ་ཞིག་དང་། ལེགས་པ། བདེ་སྐྱིད་དང་ལྡན་པ་ཞིག་བཟོ་རྒྱུར་ཁྱེད་རང་ལའང་གོ་སྐབས་དང་ལས་འགན་ཡོད་ཅེས་བཤད་པ་ཡིན། དེ་ནི་འགྲོ་བ་མི་ཚང་མ་གཅིག་ཡིན་པའི་ཡིད་ཆེས་བརྟན་པོ་ཞིག་རྙེད་པའི་ཐོག་ནས་ལེགས་གྲུབ་ཡོང་ཐུབ།
ཆོས་དད་རིང་ལུགས་སམ་མི་རིགས་ཀྱི་གནས་སྟངས་མི་འདྲ་བ་ཡོད་པ་དེ་དག་ནི་གལ་གནད་ཆུང་བའི་རིམ་པ་གཉིས་པ་དེ་ཡིན་པས། དེ་ཙམ་གལ་ཆེན་པོ་མ་རེད། ང་ཚོས་རིམ་པ་གཉིས་པ་དེའི་ཐོག་དོ་ནན་ཤུགས་ཆེན་པོ་བྱས་ཏེ་འགྲོ་བ་མི་གཅིག་གྱུར་ཡིན་ཚུལ་གཏིང་ནས་བརྗེད་པ་ལ་བརྟེན་ནས་དཀའ་ངལ་ཡོང་གི་ཡོད། དེ་ལས་ལྡོག་སྟེ། ང་ཚོས་བསམ་བློ་རྒྱ་ཆེ་ས་ནས་གཏོང་དགོས། དང་པོ་ང་ཚོས་འགྲོ་བ་མི་རྣམས་གཅིག་གྱུར་ཡིན་པར་བསམ་བློ་གཏོང་དགོས། དེང་སང་འཛམ་གླིང་ནང་དངོས་ཡོད་ཀྱི་དཀའ་ངལ་འཕྲད་བཞིན་པ་ནི་གོ་ལའི་སྤྱི་དྲོད་འཕེལ་བ་དང། གོ་ལའི་དཔལ་འབྱོར་གྱིས་རྒྱལ་ཁབ་ཀྱི་ས་མཚམས་དང་ཆོས་ལུགས་ཀྱི་ཁྱད་པར་རྣམས་སྐབས་དོན་དང་འབྲེལ་མེད་ཡིན་ཚུལ་བསྟན་ཡོད། དེར་བརྟེན་མི་རབས་གསར་པ་ཚོས་གོ་ལ་ཡོངས་ཀྱི་རིམ་པའི་ཐོག་ནས་འགྲོ་བ་མི་རིགས་རྣམས་གཅིག་གྱུར་ཡིན་པའི་ཐོག་ལ་བསམ་བློ་མང་ཙམ་གཏོང་དགོས། རིམ་པ་གཉིས་པ་དེའི་ཐོག་ལ་རིག་པ་བསྒྲིམས་ནས་འཕྲལ་གྱི་ཁེ་ཕན་ཕྲན་བུ་ཞིག་ལ་ཆགས་ཏེ། འགྲོ་བ་མི་རིགས་ཀྱི་གཅིག་གྱུར་དེ་བློས་གཏོང་བྱས་ན་། དེ་ནི་བཀྲ་མི་ཤིས་པའི་རྐྱེན་ངན་གོད་ཆག་ཆེན་པོ་ཞིག་ཡིན། མཐར་དུས་རབས་འདི་ཞི་བདེའི་དུས་རབས་ཤིག་ཆགས་པའི་ཆེད་དམིགས་འདུན་ཞིག་སྐྲུན་པའི་ཐོག་ནས་གོ་ལ་ཧྲིལ་པོར་དམག་ཤུགས་མེད་པ་བཟོ་ཐུབ་པ་ཡིན། བྱས་ཙང་། དེའི་ཐད་བསམ་བློ་མང་ཙམ་གཏོང་རོགས་གནང་།
ཐུགས་རྗེ་ཆེ། ད་ང་ཚོ་དྲི་བ་དྲིས་ལན་ཁ་ཤས་བྱ་རྒྱུ་ཡིན།
༸གོང་ས་མཆོག །ཁྱེད་ཕྱི་ལོ་ ༢༠༡༡ ལོར་ནིའུ་ཨཱརྐ་ (Newark) ལ་ཆིབས་སྒྱུར་གནང་སྐབས། ཨ་རིའི་ཤེས་ཡོན་ལམ་ལུགས་ནང་ཀུན་སྤྱོད་ཀྱི་སློབ་ཁྲིད་འཇུག་དགོས་སྐོར་བཀའ་སློབ་གནང་སོང་། ལམ་ལུགས་དང་མཐུན་པའི་བཟང་སྤྱོད་ཀྱི་འཛིན་གྲྭ་ཞིག་འཛུགས་རྒྱུར་ཁྱེད་ཀྱིས་དགོངས་ཚུལ་གང་ཡོད་དམ། འཛམ་གླིང་གི་ས་ཕྱོགས་གང་སར་གཞུང་འབྲེལ་བཀའ་ཁྱབ་ཡོད་པའི་བཟང་སྤྱོད་ཀྱི་འཛིན་གྲྭ་མང་པོ་ཡོད། ཨ་རིའི་ཤེས་ཡོན་ལམ་ལུགས་ཁྲོད་ལམ་ལུགས་ལྟར་མཐུན་པའི་བཟང་སྤྱོད་ཀྱི་སློབ་གཞི་ཞིག་འཛུགས་དགོས་ཞེས་ལམ་སྟོན་གནང་རྒྱུར་དཀའ་ངལ་གང་འདྲ་ཞིག་གཟིགས་ཀྱི་ཡོད་དམ།
འགྲོ་བ་མི་རིགས་ལ་བརྟག་ཞིབ་བྱས་པའི་འབྲས་བུར། ངའི་བསམ་པར། ཤེས་ཡོན་གྱིས་དངོས་གནས་ངོ་མཚར་ཆེ་བའི་འཛམ་གླིང་གསར་པ་ཞིག་བསྐྲུན་ཡོད། འཛམ་གླིང་གི་ཆ་ཤས་གང་སར་མི་རྣམས་ཀྱིས་ཤེས་ཡོན་ནི་གལ་ཆེན་པོ་ཞིག་ཏུ་ངོས་འཛིན་གྱི་ཡོད། དེང་གྱི་ཆར་རྒྱལ་ཁབ་དང་སྤྱི་ཚོགས་མང་པོའི་ནང་དེང་དུས་ཀྱི་ཤེས་ཡོན་ཚད་ཧ་ཅང་མཐོ་པོ་ཡོད་པ་རེད། འོན་ཀྱང་ད་དུང་ང་ཚོར་དཀའ་ངལ་དང་རྙོག་ཟིང་ཡོད། ཐ་ན་སྤྱི་ཚོགས་ནང་དཀའ་ངལ་མང་པོ་བཟོ་མཁན་གྱི་མི་རྣམས་ལ་ཤེས་ཡོན་གྱི་ཆ་ནས་བསམ་ན། ཆུ་ཚད་ཧ་ཅང་མཐོ་པོ་ཡོད། སེམས་ཀྱི་ཞི་བདེར་མཚོན་ན། ངོས་ལ་ཤེས་ཡོན་ཐད་བྱང་ཆུབ་པའི་གྲོགས་པོ་མང་པོ་ཡོད། འོན་ཀྱང་མི་ཞིག་ཡིན་པའི་ཆ་ནས་ཁོང་ཚོས་སྐྱིད་པོ་མེད་པ་ཞེ་དྲགས་བྱེད་ཀྱི་འདུག །དེ་ལ་བརྟེན་ནས་བསམ་བློ་གཏོང་ཕྱོགས་དེ་བས་བདེ་ཐང་མེད་པ་བཟོ་གི་ཡོད་པ་དང་། དེ་ལས་སྲོག་གཅོད་པ་དང་། རྫུན་སྨྲ་བ། ཚུལ་འཆོས་བྱེད་པ། བཤུ་གཞོག་གཏོང་བ། ཐུབ་ཚོད་གཏོང་བ་སོགས་ཡོང་གི་ཡོད།
དེར་བརྟེན་ཆོས་ལུགས་ཆེ་ཁག་ཚང་མས་ང་ཚོར་གཏིང་ཟབ་པའི་རིན་ཐང་ཞིག་སློབ་ཀྱི་ཡོད་ཅེས་རྒྱུན་དུ་ངས་མི་རྣམས་ལ་བརྗོད་ཀྱི་ཡོད། རིན་ཐང་དེ་དག་སློབ་མཁན་མི་རྣམས་ཀྱི་ཁྲོད་དུའང་དེ་དག་ཁ་ཞེ་གཉིས་མེད་ཀྱིས་ཉམས་ལེན་མི་བྱེད་མཁན་ཡང་ཡོད། སྐབས་རེ་ཆོས་ཁ་ལ་ཁྱེར་ནས་སྐད་ཆ་ཤོད་མཁན་རྣམས་ཀྱིས་དོན་དངོས་སུ་མི་ཚེ་ཚུལ་འཆོས་ངང་སྐྱེལ་ཞིང་། ཁ་ནས་ཚིག་སྙན་པོ་དེ་འདྲ་བཤད་ཀྱང་ལག་ལེན་གཞན་ཞིག་བསྟར་གྱི་ཡོད་ཅེས་ངས་ཐེངས་མང་པོ་བཤད་ཟིན་པ་ཡིན། དེ་ནི་ནང་སེམས་ཀྱི་རིན་ཐང་ལ་དངོས་གནས་ཡིད་ཆེས་བརྟན་པོ་ཞིག་མེད་པའི་རྟགས་གསལ་པོ་རེད། དད་པ་ཙམ་ལ་བརྟེན་ནས་ཡིད་ཆེས་ངོ་མ་ཞིག་སྐྲུན་པ་ནི་ཚད་གཞི་ངེས་ཅན་ཞིག་ལས་མེད། འོན་ཀྱང་ཡེ་ཤུའི་བླ་ཆེན་པཽབ་སྐུ་གོང་མས་གསུངས་པ་ལྟར། དད་པ་དང་རྒྱུ་མཚན་གཉིས་ངེས་པར་དུ་མཉམ་དུ་འགྲོ་དགོས་ཀྱི་ཡོད།
ངའི་བསམ་པར། དེ་ནི་དངོས་གནས་དྲང་གནས་བདེན་པ་རེད། ཤེས་ཡོན་དང་གོ་རྟོགས་བརྒྱུད་ནས་ང་ཚོར་རྒྱུ་མཚན་དགོས་ཀྱི་ཡོད། ང་ཚོ་ལ་རེ་བ་གཅིག་རང་ཡོད་པ་དེ་ནི་ཤེས་ཡོན་རེད། གལ་ཏེ་ང་ཚོས་མི་རྣམས་ལ་ཚོར་བ་འདྲེན་ནུས་ཀྱི་བྱམས་བརྩེ་དང་གཞན་ལ་སེམས་འཁུར་བྱེད་སྟངས་ཀྱི་སློབ་སྦྱོང་སྤྲད་པ་ཡིན་ན། ཁོང་ཚོས་དེ་དག་ནི་རང་གི་བདེ་དོན་དང་འཕྲོད་བསྟེན་གྱི་མཐའ་མའི་འབྱུང་རྩ་ཞིག་ཡིན་པ་ཤེས་རྟོགས་ཡོང་གི་རེད། ཁྱིམ་ཚང་དང་སྤྱི་ཚོགས་ནང་དཀའ་ངལ་འབྱུང་བ་ནི་ཀུན་སྤྱོད་ཀྱི་རྣམ་གཞག་མེད་པའི་དབང་གི་ཡིན། དེར་བརྟེན་ད་ཡོད་ཀྱི་ཤེས་ཡོན་ཁྱབ་ཁོངས་ནང་། ང་ཚོས་ཀུན་སྤྱོད་ཀྱི་རྣམ་གཞག་སློབ་གསོ་ངེས་པར་དུ་འཇུག་དགོས། གང་ཡིན་ཟེར་ན། ད་ལྟ་དེ་ལྡང་ངེས་བཞིན་པ་ཞིག་མེད།
སེམས་དང་སེམས་ཚོར་ལ་གཞིགས་ན། གནའ་བོའི་རྒྱ་གར་གྱི་ལྟ་བའི་གཞུང་ནང་ཁོང་ཁྲོ་དང་། ཞེ་སྡང་། དངངས་སྐྲག་སོགས་ཉོན་མོངས་ལ་གདོང་ལེན་བྱེད་ཕྱོགས་ཐད་འགྲེལ་བཤད་མང་པོ་ཡོད། དེར་བརྟེན་ངོས་ཀྱི་ཉམས་མྱོང་ནང་། འདས་པའི་མི་ལོ་སུམ་ཅུའི་ནང་དེང་རབས་ཀྱི་ཚན་རིག་པ་དང་ཤེས་ཡོན་པ་མཉམ་དུ་བགྲོ་གླེང་བྱུང་བར་བརྟེན། ཁོང་ཚོ་མང་པོ་ཞིག་གིས་ནང་ཆོས་ཐེ་བའི་གནའ་བོའི་རྒྱ་གར་གྱི་སྲོལ་རྒྱུན་ནང་གནས་ཚུལ་ཧ་ཅང་མང་པོ་ཞིག་ཡོད་པར་ཡི་རངས་བྱེད་ཀྱི་འདུག །ཚན་རིག་པ་དེ་དག་གིས་གནས་ཚུལ་དེ་དག་ཡོད་པ་ཙམ་ལ་ཡི་རངས་བྱེད་པ་མ་ཡིན་པར། དེ་དག་ལ་བརྟག་དཔྱད་དང་བཅས་ཉམས་ཞིབ་བྱས་ཏེ་རྒྱབ་སྐྱོར་བྱེད་དགོས་པའི་བདེན་དཔང་མིག་སྔར་ར་སྤྲོད་བྱས་ཡོད། དེར་བརྟེན་འདས་པའི་ལོ་གཉིས་ནས་བཟུང་སྟེ་ང་ཚོས་དེང་དུས་ཀྱི་ཤེས་ཡོན་ལམ་ལུགས་ནང་ཀུན་སྤྱོད་ཀྱི་སློབ་གཞི་ངོ་སྤྲོད་བྱེད་ཕྱོགས་ལ་དོ་གལ་ཆེན་པོས་བསམ་མནོ་བཏང་བ་ཡིན། ང་ཚོར་གང་དགོས་པ་ནི་སེམས་ཀྱི་ཐོག་ཤེས་ཡོན་གྱི་སློབ་གཞི་ཞིག་དགོས་ཀྱི་འདུག །ངས་དེ་ལ་ “བསམ་བློའམ་སེམས་ཀྱི་ས་ཁྲ་” ཟེར་གྱི་ཡོད། དེ་ནས་སློབ་ཕྲུག་ཚོས་སོ་སོའི་མྱོང་བའི་ཐོག་ནས་ཁོང་ཁྲོས་རང་གི་སེམས་ཀྱི་ཞི་བདེ་གཏོར་བཤིག་གཏོང་ཚུལ་ཤེས་རྟོགས་ཐུབ་ཀྱི་རེད།
རང་གི་ཕ་མ་དང་གྲོགས་པོས་སོ་སོར་བྱམས་བརྩེའི་ཐོག་ནས་གཅེས་སྐྱོང་བྱས་པར་སློབ་ཕྲུག་ཚོས་ཡི་རངས་ཞེ་དྲགས་བྱེད་ཀྱི་ཡོད། ལོ་ན་ཆུང་དུས་ནས་བཟུང་། དེ་ལྟ་བུའི་བྱམས་བརྩེའི་རིན་ཐང་དེ་མི་ཚེའི་ནང་གསོན་པོར་གནས་ཀྱི་ཡོད། ང་ཚོ་ནང་བཞིན་མི་རྣམས་འཚར་ལོངས་བྱུང་བའི་སྐབས། ཚང་མ་སོ་སོ་རང་གིས་བྱེད་ཐུབ་པར་སོང་ཙང། མཚམས་རེ་ཁོང་ཚོས་བརྩེ་བ་དགོས་ཀྱི་མེད་ཅེས་ཤོད་ཀྱི་ཡོད། འོན་ཀྱང་གཞི་རྩའི་མིའི་རིན་ཐང་དེ་དག་རྩ་བའི་ལུས་པོའི་གྲུབ་ཆའམ་སྐྱེ་དངོས་ཚན་རིག་གི་ཐོག་ནས་ཡོང་བ་ལས་ཆོས་ལ་བརྟེན་ནས་ཡོང་གི་མེད། ཨ་མ་ཞིག་གི་རང་གི་བུ་ལ་བཅངས་པའི་བརྩེ་བ་ནི་ཧ་ལས་པ་ཞིག་ཡིན། དེ་ང་ཚོས་དུད་འགྲོའི་ཁྲོད་དུའང་མཐོང་རྒྱུ་ཡོད། དེ་ནི་ལུས་པོའི་གྲུབ་ཆ་རང་རེད་མ་གཏོགས་ཆོས་ལ་བརྟེན་ནས་བྱུང་བ་ཞིག་མ་ཡིན། དེ་འདྲ་ཡིན་པ་སོང་ཙང་། ཕྲུ་གུ་རྣམས་ལོ་ན་ཆུང་བའི་སྐབས་ང་ཚོར་གང་དགོས་སམ་ཞེ་ན། བྱམས་བརྩེའི་མྱོང་བ་དེ་གསོན་པོར་སོ་སོའི་སེམས་ནང་གནས་པའི་སྐབས། ཁོང་ཚོར་རིན་ཐང་དེ་དག་སོ་སོ་མ་ཤི་བར་དུ་ཧ་ཅང་གལ་གནད་ཡིན་པ་སློབ་དགོས་ཀྱི་འདུག །རིན་ཐང་དེ་དག་ནི་དོན་དམ་པའི་ང་ཚོའི་བདེ་སྐྱིད་དང་དགའ་ཚོར་གྱི་འབྱུང་ཁུངས་ཡིན་པ་རེད།
ང་ཚོས་ཆོས་ལུགས་ལ་མཐའ་གཅིག་ཏུ་བརྟེན་རྒྱུའི་ཚབ་ཏུ་ཚན་རིག་གི་རྙེད་དོན་ཐེ་བའི་འགྲེལ་བཤད་དམ་རྒྱུ་མཚན་བེད་སྤྱོད་བྱེད་དགོས། གལ་ཏེ་ང་ཚོས་ཆོས་ལ་བརྟེན་ན། ཐབས་ལམ་དེ་ཀུན་ལ་ཁྱབ་མེད། ང་ཚོས་འདིར་ཀུན་ལ་ཁྱབ་པའི་དཀའ་ངལ་གྱི་སྐོར་ཤོད་ཀྱི་ཡོད་སྟབས། དཀའ་ངལ་དེ་ལ་གདོང་ལེན་བྱེད་པའི་ཐབས་ལམ་དེའང་ཀུན་ལ་ཁྱབ་པ་ཞིག་དགོས། ངས་རྒྱུན་དུ་ཐབས་ལམ་དེ་ལ་ཆོས་དང་མ་འབྲེལ་བའི་བཟང་སྤྱོད་ཅེས་འབོད་ཀྱི་ཡོད། “ཆོས་དང་མ་འབྲེལ་བ་” ཞེས་པའི་ཐ་སྙད་འདིར་ངས་འགྲེལ་བཤད་བྱེད་དགོས་ཀྱི་འདུག །གང་ཡིན་ཟེར་ན། ནུབ་ཕྱོགས་སུ་ཐ་སྙད་དེས་ཆོས་ལ་མ་གུས་པའམ་ངན་ཕྱོགས་ཀྱི་དོན་ཞིག་སྟོན་གྱི་ཡོད་པ་འདྲ། འོན་ཀྱང་རྒྱ་གར་གྱི་ཆོས་ལུགས་རིས་མེད་ (secularism) ཅེས་པའི་ཐ་སྙད་དེའི་གོ་དོན་ལ་གཞིགས་ན། ཆོས་ལུགས་བྱེ་བྲག་པ་འདི་དང་དེ་ཞེས་ཕྱོགས་ཞེན་གྱི་གདམ་ཀ་མེད་པར། ཆོས་ལ་ཡིད་ཆེས་མེད་མཁན་ཐེ་བའི་ཆོས་ལུགས་ཀུན་ལ་གུས་བརྩི་དགོས་པ་སྟོན་གྱི་ཡོད། རྒྱུ་མཚན་དེར་བརྟེན་རྒྱ་གར་རང་བཙན་ཐོབ་པའི་རྗེས། རྒྱ་གར་གཞུང་གི་རྩ་ཁྲིམས་ཀྱང་ཆོས་དང་མ་འབྲེལ་བའི་ལྟ་ཚུལ་ཐོག་གཞི་བཞག་ཡོད།
དེ་གང་ཡིན་ཞེ་ན། རྒྱ་གར་ནི་ཆོས་ལུགས་སྣ་ཚོགས་འཛོམས་པའི་རྒྱལ་ཁབ་གཅིག་ཡིན་པས། ཆོས་ལུགས་བྱེ་བྲག་ཅིག་ལེགས་པ་དང་མཐོ་བ་རེད་ཅེས་ཤོད་མི་ཐུབ། གོ་ལ་ཡོངས་ཀྱི་རིམ་པའི་ཐོག་ནས་ཆོས་དང་མ་འབྲེལ་བའི་རིང་ལུགས་དེ་ནི་ཚང་མས་ཁས་ལེན་ཐུབ་པའི་ཀུན་ཁྱབ་ཀྱི་ལམ་གཅིག་པུ་ཞིག་ཡིན། དེར་བརྟེན་ང་ཚོས་ཆོས་དང་མ་འབྲེལ་བའི་ཤེས་ཡོན་གྱི་ཁྱབ་ཁོངས་ནང་འཚམ་པའི་གཏན་འབེབས་སློབ་ཚན་ཞིག་བཟོ་ཐབས་བྱེད་ཀྱི་ཡོད། ད་ལྟ་ང་ཚོ་དེའི་ཐོག་ལས་ཀ་བྱེད་བཞིན་པ་དང་གཅིག་བྱས་ན་ལོ་གཅིག་ནང་གྲ་སྒྲིག་ལེགས་གྲུབ་ཡོང་སྲིད། འོན་ཀྱང་ང་ཚོས་ཚན་རིག་པ་དང་། ལྟ་སྒྲུབ་སྨྲ་བ། ཤེས་ཡོན་པ་སོགས་དང་མཉམ་དུ་སློབ་སྦྱོང་འཕར་མ་མུ་མཐུད་ནས་བྱེད་དགོས། དེ་དག་ནི་ང་ཚོས་རྒྱ་གར་ནང་ལག་བསྟར་བྱེད་བཞིན་ཡོད།
ནམ་ཞིག་ང་ཚོས་སློབ་གཞི་དེ་ལེགས་གྲུབ་བྱུང་ན། གཅིག་བྱས་ན་གཙུག་ལག་སློབ་གྲྭ་འདི་འདྲ་བའི་ནང་ཚོད་ལྟའི་ཚུལ་དུ་ལས་གཞི་དེ་ལག་བསྟར་བྱེད་ཐུབ། སློབ་གྲྭ་གཅིག་གིས་ལས་གཞི་དེ་གཉེར་ནས་ལོ་གཉིས་ཀྱི་རྗེས་དེའི་གྲུབ་འབྲས་ལ་བརྟག་དཔྱད་བྱེད་ཆོག །གལ་ཏེ་བཟང་ཕྱོགས་ཀྱི་གྲུབ་འབྲས་ཤིག་ཐོན་པ་བྱུང་ན། གཏན་འབེབས་སློབ་ཚན་ལ་མཐའ་སྡོམ་རྒྱག་སྟེ་སློབ་གྲྭ་ཁག་བཅུ་དང་བརྒྱ་བར་རྒྱ་སྐྱེད་བཏང་ནས་རིམ་གྱིས་རྒྱལ་ཁབ་ཀྱི་རིམ་པར་ལག་བསྟར་བྱེད་ཐུབ། རྒྱལ་ཁབ་ཀྱི་རིམ་པའི་རྗེས་ཆོས་ལུགས་ལ་གཞི་མ་བཞག་པར་ཆོས་དང་མ་འབྲེལ་བའི་རྩ་དོན་ཐོག་གཞི་བཞག་སྟེ་འཛམ་གླིང་ཧྲིལ་པོར་བཟང་སྤྱོད་ཀྱི་ཤེས་ཡོན་བློ་སྟོབས་སྤེལ་ཐུབ་པ་ཞིག་ཆགས་སྲིད།
ལྟ་བ་མཐར་ལྷུང་པའི་ཁ་ཆེ་དང་། ཨ་རི་དང་ཁ་ཆེའི་དབར་གྱི་དངངས་འཚབ་ཀྱི་རྐྱེན་པས་ཆོས་ལུགས་ནང་ཁུལ་གྲོས་མོལ་ཡོང་ཐབས་མཛད་པའི་ཁྱེད་ཀྱི་འབད་རྩོལ་དེ་འདས་པའི་ལོ་ངོ་བཅུ་ཕྲག་ནང་དཀའ་ཚེགས་ཆེ་རུ་ཕྱིན་སོང་ཞེས་དགོངས་ཀྱི་ཡོད་དམ། ཕྱི་ཟླ་ ༩ ཚེས་ ༡༡ ནས་བཟུང་ལོ་ངོ་བཅུ་ཕྲག་འདིའི་ནང་གྲོས་མོལ་ཐད་ལས་སླ་རུ་ཕྱིན་ཡོད་དམ།
ཧ་ཅང་གལ་འགངས་ཆེ་བའི་འགྱུར་བ་ཕྱིན་མེད། ང་ཚོས་འདས་པའི་ལོ་ངོ་སུམ་ཅུ་བཞི་བཅུའི་རིང་གྲོས་མོལ་བྱས་པ་ཡིན། འཛུམ་དམུལ་སྟོན་རེས་ཙམ་དང་འཚམས་འདྲི་བྱེད་རེས་ཙམ་གྱི་མཛད་སྒོའམ་ཞབས་འདེགས་ཆུང་ཙག་དེ་འདྲ་མིན་པར། ཆོས་ལུགས་ནང་ཁུལ་བར་དོ་གལ་ཆེན་པོས་འདུ་འཛོམས་ཡོང་བའི་ཐབས་ཤེས་ངས་ག་དུས་ཡིན་ཀྱང་བྱེད་ཀྱི་ཡོད། དཔེར་ན། ང་ཚོའི་ཁྱད་པར་གང་རེད། ང་ཚོའི་འདྲ་བའི་ཆ་དེ་གང་རེད། ང་ཚོའི་དམིགས་ཡུལ་གང་རེད། དེ་ལས་གལ་ཆེ་བ་ཞིག་ལ། ཉམས་ལེན་པ་ཕན་ཚུན་ཐུག་འཕྲད་བྱེད་དགོས། ཡེ་ཤུ་རྣམ་དག་ཆོས་ལུགས་ཀྱི་དགེ་འདུན་པ་འགར་ངས་ཡི་རངས་ཆེན་པོ་བྱེད་ཀྱི་ཡོད། རྣམ་དག་ཆོས་ལུགས་ཀྱི་དགེ་འདུན་པ་ཐོ་མ་སི་མར་ཊན་ (Thomas Merton) འདས་པོ་ཁོང་དང་མཇལ་འཕྲད་བྱུང་རྗེས། ངས་ཁོང་དང་ཡེ་ཤུ་དགེ་འདུན་ཕོ་མོ་གཞན་གྱི་དྲུང་ནས་ཉམས་ལེན་དང་ཉམས་མྱོང་མང་པོ་ཤེས་རྟོགས་བྱུང་། ཐེངས་ཤིག་ཨོ་སི་ཊྲེ་ལི་ཡའི་གྲོང་ཁྱེར་སི་ཌི་ནི་ (Sydney) ནང་། ཡེ་ཤུའི་བློན་ཆེན་ཞིག་གིས་ང་རང་ངོ་སྤྲོད་གནང་བའི་སྐབས། ཁོང་གིས་ང་ཡེ་ཤུ་ཡག་པོ་ཤིག་ཡིན་ཞེས་འགྲེལ་བཤད་གནང་སོང་། དེ་ནས་ངས་གཏམ་བཤད་བྱེད་པའི་སྐབས། ངས་ཁོང་ནང་པ་ཡག་པོ་ཤིག་ཡིན་ཞེས་འགྲེལ་བརྗོད་བྱས་པ་ཡིན། སྐབས་དེར་སེམས་ནང་ངེད་གཉིས་ལ་ཉམས་ལེན་གཅིག་པ་ཡོད་པ་དང་ནུས་པ་གཅིག་པ་ཡོད་པའི་ཚོར་སྣང་ཞིག་བྱུང་། དེ་ནས་ངེད་གཉིས་ཕན་ཚུན་རྒྱུས་མངའ་གཏིང་ཟབ་ལོན་ཏེ་གྲོགས་པོ་བློས་ཐུབ་ཆགས་པ་དང་། ཕན་ཚུན་གཉིས་མོས་ཀྱི་གུས་བརྩི་དང་ཡི་རངས་རང་བཞིན་གྱིས་སླེབས་སོང།
གཞན་ཡང་ངས་ཁ་ཆེའི་སྤུན་ཟླ་ཕོ་མོ་རྣམས་དང་ཐུག་འཕྲད་ཡོང་ཆེད་འབད་བརྩོན་དམིགས་བསལ་བྱས་པ་ཡིན། བྱང་ཨར་ལེནྜའི་ (Northern Ireland) ནང་ཡེ་ཤུ་ཆོས་ལུགས་གསར་མ་དང་རྣམ་དག་ཆོས་ལུགས་བར་རྩོད་རྙོག་བྱུང་བ་ནང་བཞིན། ཤི་འ་ (Shia) དང་སུ་ནྣི་ (Sunni) ཁ་ཆེ་དབར་གྱི་རྩོད་རྙོག་དེ་ཆོས་ལུགས་ལ་བརྟེན་ནས་བྱུང་མེད། དེའི་བྱུང་རྩ་དངོས་དེ་ཆབ་སྲིད་ཡིན་པ་རེད། འདས་པའི་དུས་སུའང་ཆོས་ལུགས་ཀྱི་མིང་ཐོག་ནས་དབང་ཆའམ་དཔལ་འབྱོར་གྱི་ཁེ་ཕན་ལ་བརྟེན་ནས་ལོ་རྒྱུས་རང་བཞིན་གྱི་རྩོད་རྙོག་དེ་འདྲ་བྱུང་ཡོད། འོན་ཀྱང་ཁོང་ཚོས་ཆོས་ཁ་ལ་ཁྱེར་བ་ཡིན། དེར་བརྟེན་ང་ཚོས་ཁྱད་པར་ཞིག་འབྱེད་དགོས། ཆབ་སྲིད་ཀྱི་གནད་དོན་རྣམས་ཆབ་སྲིད་ཀྱི་ཐོག་ནས་སེལ་དགོས་པ་ལས་ཆོས་ལ་བརྟེན་ནས་མ་ཡིན། ཆོས་ལུགས་ལ་བསམས་ན། གཞན་ལ་གནོད་འཚེ་བྱེད་པའི་གཞི་རྟེན་མེད་པ་རེད།
རྐྱེན་ངན་དེ་དག་གིས་ང་ཚོས་རྒྱུན་ཆད་མེད་པའི་འབད་བརྩོན་བྱེད་དགོས་པ་དྲན་གསོ་བྱེད་ཀྱི་ཡོད། རྒྱུ་མཚན་ནི་ཆོས་ཀྱི་མིང་ཐོག་ནས་སྲོག་གཅོད་རེས་བྱེད་པ་ནི་དངོས་གནས་བློ་ཕམ་དགོས་པ་དང་བསམ་ཡུལ་ལས་འདས་པ་ཞིག་རེད། དེའི་ཁྲོད་དེང་སང་ཐ་ན་འབར་མ་དང་ཤྲཱི་ལངྐའི་ནང་པས་ཁ་ཆེའི་ལྷ་ཁང་དང་སྡོད་ཡུལ་གཏོར་བཤིག་གཏོང་བའང་ཚུད་ཡོད་པ་རེད། དེ་ནི་དངོས་གནས་སྐྱོ་བ་སྐྱེ་དགོས་པ་ཞིག་ཡིན། ཐེངས་ཤིག་ངས་ནང་པའི་སྤུན་ཟླ་ཕོ་མོ་ཚོར། ཁྱེད་རང་ཚོའི་སེམས་ནང་ཁ་ཆེའི་སྤྱི་ཚོགས་ལ་དམིགས་པའི་བསམ་བློ་ངན་པ་དེ་འདྲ་འཁོར་སྐབས། ངེས་པར་དུ་སངས་རྒྱས་ཀྱི་ཞལ་རས་ལ་བསམ་བློ་གཏོང་རོགས་ཞེས་བཤད་པ་ཡིན། སངས་རྒྱས་ཀྱི་ཐུགས་ལ་ཁ་ཆེའི་སྤུན་ཟླ་ཚོའང་སྐྱོབ་འདོད་ཡོད་པ་ལ་ཐེ་ཚོམ་མེད་པ་རེད། དེར་བརྟེན་རྩོད་རྙོག་དེའི་རྒྱབ་ཀྱི་རྒྱུ་མཚན་གཙོ་བོ་ནི་དཔལ་འབྱོར་རང་ལ་ཐུག་ཡོད། ཆོས་དེའི་ནང་དུ་ཚུད་པའི་སྐབས། དེ་ནི་མིའི་སེམས་ཚོར་ཤུགས་ཆེ་རུ་འགྲོ་བའི་རྒྱུ་མཚན་གྱིས་ཡིན། སེམས་ཚོར་ག་ཚོད་ཤུགས་ཆེ་བ་ཡོད་པ་དེའི་ཚོད་ཀྱིས་ང་ཚོ་གཡོ་བྱུས་འོག་ཏུ་ཚུད་སླ་པོ་ཆགས་ཀྱི་ཡོད། དེ་ནི་ཧ་ཅང་བློ་ཕམ་པོ་རེད། འོན་ཀྱང་སེམས་ཤུག་ཆག་དགོས་པའི་རྒྱུ་མཚན་མེད། ང་ཚོས་རྒྱུན་ཆད་མེད་པར་འབད་བརྩོན་བྱས་ན་འབྲས་བུ་བཟང་པོ་ཞིག་འཐོབ་ངེས་རེད། སྐབས་རེ་ངས་ཆོས་ལུགས་ནང་ཁུལ་འཆམ་མཐུན་ཡོང་བར་ལེགས་སྐྱེས་ཕྲན་བུ་ཕུལ་ཐུབ་པར་ང་རང་སྤོབས་པ་ཏོག་ཙམ་ཡོང་གི་འདུག
ངའི་འབད་བརྩོན་ནམ་བསམ་ཚུལ་ལ་མི་རྣམས་ཀྱིས་མོས་མཐུན་བྱས་ཏེ་ཡི་རང་ཡོད་པ་མཐོང་དུས་སེམས་ཤུགས་འཕར་གྱི་འདུག །ནོ་བེལ་ཞི་བདེའི་གཟེངས་རྟགས་ཁྱབ་བསྒྲགས་བྱས་པའི་སྐབས། ངས་ལམ་སེང་ང་ནི་ནང་པའི་གྲྭ་པ་དཀྱུས་མ་ཞིག་ལས་གཞན་གང་ཡང་མིན་ཞེས་ཞུས་པ་ཡིན། འོན་ཀྱང་དེ་ནི་འཛམ་གླིང་ཞི་བདེ་དང་མི་རིགས་ཀྱི་ཡར་རྒྱས་ཆེད་ངས་འབད་བརྩོན་ལ་ཆེ་མཐོང་ལྟ་བུ་ཡིན། ངའི་བསམ་པར། འདིར་སྤུན་ཟླ་ཕོ་མོ་སྟོང་ཚོ་བཅོ་ལྔ་ལྷག་འཛོམས་ཡོད་ཚོད་འདུག །གལ་སྲིད་ཁྱེད་རང་ཚོས་གོང་ཞུས་གནད་དོན་ཁག་ལ་དགོས་གལ་མེད་པ་མཐོང་ན། དེ་ལ་སྐྱོན་གང་ཡང་མེད། འོན་ཀྱང་ཁྱེད་རྣམས་ལ་དོ་དབྱིངས་ཅུང་ཟད་ཡོད་ཅིང་ད་དུང་གསལ་པོ་མཁྱེན་འདོད་ན། ཐུགས་རྗེ་གཟིགས། སོ་སོའི་ནང་སེམས་ཀྱི་རིན་ཐང་ཐད་དགོངས་པ་མང་ཙམ་བཞེས་རོགས་གནང་། དང་པོ་རིན་ཐང་དེ་ངོས་འཛིན་ཐུབ་པའི་གོ་རྟོགས་དེ་ཤེས་བྱའི་འདུ་ཤེས་ཐོག་ནས་ལག་བསྟར་བྱེད་དགོས། དེ་ནས་རིན་ཐང་དེར་གོམས་འདྲིས་བསྟེན་དགོས། མཐར་རང་གི་ཉིན་རེའི་འཚོ་བའི་ཆ་ཤས་ཤིག་ཏུ་སྒྱུར་དགོས། དེ་ལྟར་གནང་ཐུབ་ན། རང་ལ་ཁེ་ཕན་ཆེན་པོ་ཞིག་འཐོབ་རྒྱུ་ངེས་པ་རེད། དེ་འདྲ་སོང་ཙང་། བསམ་བློ་མང་ཙམ་གཏོང་དགོས། ཐུགས་རྗེ་ཆེ།


text:
སེམས་དཔའ་ཆེན་པོ་གན་དྷི་ནི་དར་ཆ་ཞིག་ཡིན།
རྒྱ་གར་པ་རྣམས་དབྱིན་ཇིའི་མི་སེར་སྤེལ་བའི་དབང་སྒྱུར་འོག་ནས་ཐར་ཆེད་འཕགས་པ་གན་དྷིས་སེམས་ཤུགས་ཆེན་པོས་འཐབ་རྩོད་བྱས་ཤིང་། འཚེ་མེད་བསྟུན་མེད་ཀྱི་ལམ་ནས་མི་རིགས་རང་བཙན་འཐབ་རྩོད་ཀྱི་ལོ་རྒྱུས་ཤིག་གི་དབུ་སྒོ་བརྩམས་སོང་བ་དང་། གན་དྷི་སྐུ་ཁོང་མ་གཤེགས་པའི་གོང་ཏག་ཏག་ལའང་འཚེ་མེད་བསྟུན་མེད་ཀྱི་ལམ་ནས་ཆོས་ལུགས་དང་རིགས་རུས་ཀྱི་འགལ་རྩོད་སེལ་ཐབས་བྱས་པ་རེད། གན་དྷི་དྲན་ཐེངས་རེ་རེར་ང་ཚོའི་བློ་ངོར་སྣང་བརྙན་འདི་འདྲ་ཞིག་སྟེ། གང་ཟག་ཕལ་པ་ཞིག་གིས་རང་གི་ལག་པས་བཏགས་པའི་རས་ལས་བཟོས་པའི་ལྭ་བ་གྱོན་ཞིང་། ཉེ་རིང་ཆགས་སྡང་བྲལ་ལ་བྱམས་དང་སྙིང་རྗེས་ཕྱུག་པའི་མི་རྒན་ལོ་ལོན་ཞིག་ཤར་ཡོང་ངོ་།།
གན་དྷིའི་འཚེ་མེད་བསྟུན་མེད་ཀྱི་ལས་འགུལ་གྱིས་དབྱིན་ཇི་བཙན་རྒྱལ་རིང་ལུགས་ཀྱི་སྲིད་གཞུང་གཉའ་ཆག་དཔའ་ཞུམ་དུ་བཏང་ཞིང་། རྒྱ་གར་མི་དམངས་ཀྱིས་དྲག་པོའི་གསར་བརྗེ་བརྒྱུད་མི་དགོས་པ་དང་། རྒྱལ་ཁབ་དང་མི་དམངས་ཀྱིས་དམག་འཁྲུག་ལས་བྱུང་བའི་སྡུག་བསྔལ་གྱི་སྐྱོ་གདུང་དང་ན་ཟུག་མྱོང་མ་དགོས་པ་རེད། དབྱིན་ཇི་བཙན་རྒྱལ་གྱི་མི་སེར་སྤེལ་བའི་དབང་སྒྱུར་འོག་ཏུ་དམག་འཁྲུག་དང་ཁྲག་དྲི་བྲོ་བའི་འཐབ་འཛིང་མ་བྱུང་ནའང་། རྒྱ་གར་ལ་རང་བཙན་ཐོབ་པའི་རྗེས་སུ། ཧིན་དྷུ་ཆོས་ལུགས་ཀྱི་དད་ལྡན་པ་དང་དབྱི་སི་ལམ་ཆོས་ལུགས་ཀྱི་དད་ལྡན་པའི་བར་དུ་བྱུང་བའི་ཟླ་ངོ་གཅིག་དང་ཕྱེད་ཀའི་རིང་གི་འགལ་རྩོད་ཁྲོད་མི་བསད་པའི་གྲངས་ཀ་ནི་འཛམ་གླིང་འཁྲུག་ཆེན་གཉིས་པའི་སྐབས་སུ་ཧྥ་རན་སིར་བསད་པའི་མིའི་གྲངས་ཀ་དང་གཅིག་མཚུངས་ཡིན་པ་དེ་ནི་ཤིན་ཏུ་ནས་ཡིད་སྐྱོ་དགོས་པའི་གནས་ཏེ། དེས་ནི་དག་པའི་ཞིང་དུ་གཤེགས་པའི་གན་དྷིའི་ཐུགས་སེམས་ཀྱང་དཀྲུགས་ཡོད་ངེས་རེད། གན་དྷི་མཆོག་ད་དུང་འཇིག་རྟེན་ཁམས་ན་འཚོ་བཞུགས་གནང་ཡོད་པའི་དབང་དུ་བཏང་ན། མི་བསད་ཁྲག་བཞུར་གྱི་ཡ་ང་བའི་སྐྱོ་གར་དེ་འདྲ་བྱུང་མེད་ན་ཐང་། འོན་ཀྱང་ཁོ་བོས་བལྟས་ན་དེ་ལྟ་བུའི་འགལ་རྩོད་འབྱུང་རྒྱུ་ནི་སྔ་འཕྱིས་ཙམ་རེད། དུས་ད་ལྟ་ལ་ཐུག་པའི་བར་དུའང་གནད་དོན་ཐག་ཆོད་ཡག་མིན་པའི་རྟགས་མཚན་ནི། རྒྱ་གར་དང་ཕ་ཁི་སི་ཐན་བར་གྱི་འགལ་རྩོད་དམ་སློང་ཉེན་ཆེ་བའི་འཐབ་འཛིང་དང་ཐ་ན་ཉིང་རྡུལ་དམག་འཁྲུག་སོགས་རེད་དེ། དེ་ནི་འཛམ་གླིང་མི་དམངས་ཀྱི་སེམས་ཁྲལ་བྱ་ཡུལ་དུ་གྱུར་ཡོད་པ་མ་ཡིན་ནམ།
རྒྱ་གར་དང་ཕ་ཁི་སི་ཐན་བར་གྱི་འགལ་འདུ་དེ་ནི་ཇི་ལྟ་བུ་ཞིག་ཡིན་རུང་། འཚེ་མེད་བསྟུན་མེད་ཀྱི་རིང་ལུགས་སྲོལ་གཏོད་དང་དེ་དར་སྤེལ་བཏང་བ་ལ་བརྟེན་ནས་མི་རིགས་རང་བཙན་བྱེད་མཁན་གྱི་སེམས་དཔའ་ཆེན་མོ་གན་དྷི་ནི། འཛམ་གླིང་ཡོངས་ལ་མི་རིགས་རང་བཙན་དང་དམངས་གཙོ་རང་དབང་བརྩོན་ལེན་བྱེད་མཁན་རྣམས་ཀྱི་དར་ཆ་ཞིག་རེད། དུས་རབས་ཉི་ཤུ་པ་ནི་མི་སེར་སྤེལ་བའི་དབང་སྒྱུར་དང་སྲིད་དབང་སྒེར་གཅོད་པའི་དབང་སྒྱུར་སོགས་ཀྱིས་གྲུབ་སྟབས། སྐབས་ཤིག་དྲག་པོའི་གསར་བརྗེ་ལ་ནུས་པ་འགངས་ཆེན་ཐོན་མྱོང་ནའང་། དུས་རབས་ཉེར་གཅིག་པའི་ནང་དུ་དྲག་པོའི་གསར་བརྗེ་ཡོད་ཚད་གཙང་སེལ་དང་མེད་པར་བཟོ་རྒྱུར་ཁོ་བོར་ཡིད་ཆེས་ཡོད། ཇེ་ཉུང་དུ་འགྲོ་བཞིན་ཡོད་ཀྱང་སྔར་མུས་སུ་གནས་པའི་མི་རིགས་གཉའ་གནོན་དང་ཆིག་གཅོད་སྒེར་གཅོད་པའི་དབང་སྒྱུར་ལ་ཁ་གཏད་གཅོག་པའི་ཐབས་ཤེས་ཉག་གཅིག་ཡོད་པ་ནི། སེམས་དཔའ་ཆེན་པོ་གན་དྷིས་སྲོལ་གཏོད་དར་སྤེལ་བཏང་བའི་འཚེ་མེད་བསྟུན་མེད་ཀྱི་ཞི་བདེ་རིང་ལུགས་དེ་ཡིན། ཧྥི་ལི་ཕིན་དུ་བྱུང་མ་ཐག་པའི་རུལ་སུངས་པ་ཨེ་སི་ཐི་ལ་ཏའ་མགོ་རྟིང་སློག་མཁན་གྱི་མི་དམངས་མང་ཚོགས་ཀྱི་ལས་འགུལ་ནི་འཚེ་མེད་བསྟུན་མེད་ཀྱི་ཞི་བའི་ཐབས་ལམ་ནས་དབང་སྒྱུར་པ་དེ་ཉིད་རྩ་མེད་དུ་བཏང་བ་ཞིག་རེད། ཡིན་ནའང་དབང་སྒྱུར་པ་དེ་ཉིད་ཀྱང་དམངས་གཙོའི་འོས་འདེམས་ལས་ཁྲི་ལ་བཞུགས་པ་ཞིག་ཡིན། དུས་རབས་སྔོན་མའི་ནང་དུ་རབ་དང་རིམ་པར་བྱུང་བའི་གསར་བརྗེ་དང་ནང་སྒོས་སུ་དུས་རབས་སྔོན་མའི་མཇུག་གི་གནད་དོན་མང་པོ་ཞིག་ལའང་འཚེ་མེད་བསྟུན་མེད་ཀྱི་ལམ་ནས་རྒྱལ་ཁ་ཐོབ་པ་རེད། སྔོན་ཆད་ཀྱི་སུའུ་ལེན་དང་ཡོ་རོབ་ཤར་མའི་བསྒྱུར་བཅོས་ནི་རྦད་དེ་འཚེ་མེད་བསྟུན་མེད་རེད་ལ། ལྷོ་ཧྥེའི་སྲིད་དབང་གི་བརྗེ་སྒྱུར་དང་། ཧྥི་ལི་ཕིན་གྱི་མཱ་ཁི་སིའི་སྲིད་དབང་སྒེར་གཅོད་རྩ་རྫོགས་བྱེད་པའི་འཐབ་རྩོད་དང་། ཧིན་དྷུ་ཉི་ཞི་ཡའི་སུའུ་ཧ་ཐོའི་སྲིད་དབང་སྒེར་གཅོད་མགོ་རྟིང་སློག་པའི་འཐབ་རྩོད། ཡུ་གོ་སི་ལཱ་ཝེ་ཡའི་མེ་ལོ་སེ་ཝེག(米洛舍维奇Slobodan Milošević)རྩ་རྫོགས་བྱས་པའི་འཐབ་རྩོད། ཤར་ཐི་མོར་གྱི་མི་རིགས་རང་བཙན་གྱི་ལས་འགུལ་སོགས་ཚང་མ་ནི་ཞི་བའི་ཐབས་ལམ་ལ་བརྟེན་ནས་མངོན་འགྱུར་བྱུང་བ་རང་རེད། མའོ་ཙེ་ཏུང་གི“མེ་མདའི་ཁ་ནས་སྲིད་དབང་འབྱུང”ཞེས་པའི་བཤད་སྲོལ་དེ་ནི་འཇིག་རྟེན་ཁམས་ཀྱི་མི་རྣམས་ཀྱིས་མཆིལ་ཞགས་འཕེན་ས་ཞིག་ཡིན། དོན་དངོས་ཀྱི་ཐོག་ནས་ར་སྤྲད་པ་ལྟར་ན་དྲག་པོའི་འཐབ་རྩོད་ནི་དགྲ་བོའི་དྲག་དཔུང་གི་བཙན་འཛུལ་ཟློག་པ་ལ་ད་གཟོད་ཕན་པ་ཞིག་རེད། ཐུན་མོང་ཐོན་སྐྱེད་ཚོགས་པས་རྒྱབ་སྐྱོར་བྱེད་སའི་འཛམ་གླིང་ཡུལ་གྲུ་ཀུན་གྱི་ངེས་མེད་རྒོལ་རྡུང་དམག་འཁྲུག་བྱེད་མཁན་ཚོའི་ནང་ནས་སུའུ་ལེན་རུ་ཚོགས་མ་གཏོགས་ཚང་མ་ཕམ་སོང་བ་རེད་ལ། དེས་ལག་བསྟར་བྱེད་བཞིན་པའི་ཐུན་མོང་ཐོན་སྐྱེད་ཀྱི་དྲག་པོའི་གསར་བརྗེ་ལའང་ཏན་ཏན་ཕམ་ཁ་རག་རྒྱུ་རེད། རྒྱུ་མཚན་ནི་འཛམ་གླིང་ལོ་རྒྱུས་ཀྱི་འཕེལ་རྒྱས་ལྟར་ན། དམངས་གཙོ་རང་དབང་གཙོ་རྒྱུགས་ཡིན་ལ། ཞི་བདེ་རིང་ལུགས་དང་འཚེ་མེད་བསྟུན་མེད་ཀྱི་འགོག་རྒོལ་ཡང་གཙོ་རྒྱུགས་ཡིན་ཅིང་། མི་དམངས་ཀྱི་སྟོབས་ཤུགས་གཙོ་རྒྱུགས་ཡིན་པས། གཙོ་རྒྱུགས་འདི་རིགས་ལ་བཀག་འགོག་བྱེད་མཁན་གྱི་ཆིག་གཅོད་སྒེར་གཅོད་པ་སུ་ཞིག་ཡིན་རུང་ཏན་ཏན་ཕམ་ཁ་ཉོ་ངེས་རེད།
རྒྱ་ནག་གི་དམངས་གཙོའི་ལས་འགུལ་དང་འཛམ་གླིང་གི་དམངས་གཙོའི་ལས་འགུལ་གཉིས་ནི་འབྲེལ་བ་དམ་པོ་ཡོད་པ་ཞིག་ཡིན་ཏེ། ༡༩༨༩ལོར་པེ་ཅིན་དུ་བྱུང་བའི་དམངས་གཙོའི་ལས་འགུལ་དེ་ནི། རྒྱ་ནག་གི་མི་དམངས་ཀྱིས་འཚེ་མེད་བསྟུན་མེད་ཀྱི་ཞི་བའི་ཐབས་ལམ་སྤྱད་དེ་དབང་སྒྱུར་ཚོགས་ཁག་གི་སྲིད་ཇུས་ལ་ཤན་ཤུགས་འཇུག་པར་ཚོད་ལྟ་བྱས་པ་ཞིག་རེད། ཐན་ཁེ་དང་མེ་མདའི་དྲག་གནོན་ཧ་ལས་པ་བྱས་ནའང་དམངས་གཅོའི་ལས་འགུལ་དེ་ནི་རྒྱ་ནག་གི་དམངས་གཙོའི་གསར་བརྗེའི་ལོ་རྒྱུས་ཐོག་གི་ལམ་ཚད་རྡོ་རིང་ལྟ་བུར་གྱུར་ཡོད་པ་དང་། དེས་ཐེབས་པའི་ཤན་ཤུགས་ནི་བསམ་སྦྱོར་གཉིས་ཀའི་ཐོག་ནས་ཧ་ཅང་གཏིང་ཟབ་པ་ཞིག་རེད། རྒྱུ་མཚན་ནི་ལས་འགུལ་དེ་ལ་བརྟེན་ནས་ཐུན་མོང་ཐོན་སྐྱེད་ཚོགས་པའི་སྲིད་དབང་སྒེར་གཅོད་པས་མི་དམངས་མང་ཚོགས་ཀྱི་སྟོབས་ཤུགས་ཧ་གོ་མགོ་བརྩམས་པ་དང་། ཐུན་མོང་ཐོན་སྐྱེད་ཚོགས་པའི་སྲིད་དབང་གིས་སྲིད་ཇུས་གཏན་འབེབས་བྱེད་སྐབས་མི་དམངས་ཀྱི་རེ་བ་ལ་བརྩི་མཐོང་ཅུང་ཟད་བྱེད་ཀྱི་ཡོད་པ་རེད། ཆབ་སྲིད་བསྒྱུར་བཅོས་བྱེད་པའི་ཕྱོགས་ནས་དབང་འཛིན་པ་རྣམས་སྔར་བཞིན་རྙིང་ཞེན་མཁྲེགས་འཛིན་དང་ཁ་འཁུམས་ལག་འཁུམས་ཡིན་ཅིང་། ཡར་ཐོན་ཅུང་ཙམ་བྱུང་ཡོད་པ་དེ་ཐུན་མོང་ཐོན་སྐྱེད་ཚོགས་པས་གནང་སྦྱིན་བྱས་པ་རེད་མ་བསམ་ཨང་། དེ་ནི་ཏག་ཏག་ལས་འགུལ་དེའི་ཤན་ཤུགས་ཐེབས་པའི་མཇུག་འབྲས་ཡིན་པ་དང་། དེར་མ་ཟད། ལས་འགུལ་དེས་རྒྱ་ནག་མི་དམངས་ཀྱི་རྟོགས་པ་གཏིང་ནས་སད་དུ་བཅུག་པ་རེད། ད་ལྟའི་རྒྱ་ནག་གི་མི་དམངས་ཀྱིས་ཐུན་མོང་ཐོན་སྐྱེད་ཚོགས་པ་ལ་སྟོང་བསམ་མི་འཆང་ཞིང་། དུས་དེ་ནས་བཟུང༡༩༨༩ལོའི་ལས་འགུལ་དེ་འདྲ་མ་བྱུང་ན་ཡང་། རྒྱ་ནག་པས་དོན་དངོས་སུ་ཁ་རོག་གེར་སྐྱ་རེངས་ཀྱི་འོད་སྣང་ལ་རེ་སྒུག་བྱས་བསྡད་ཡོད་པ་རེད། དམངས་བྱིངས་ཀྱིས་རེ་ལྟོས་འཆའ་བ་ནི། ཐུན་མོང་ཐོན་སྐྱེད་ཚོགས་པའི་ནང་ཁུལ་ལ་འགྱུར་བ་འབྱུང་རྒྱུ་དང་། དེ་རྐྱེན་བྱས་ནས་རྒྱ་ནག་གི་ཆབ་སྲིད་གསར་བརྗེ་འགོ་རྩོམ་རྒྱུ་དེ་ཡིན་པ་རེད། ཁྲོམ་ཆེན་སྲང་ལམ་དང་ཇ་ཁ་ཆང་ཁ་སོགས་ན་མི་དམངས་ཀྱིས་ཐུན་མོང་ཐོན་སྐྱེད་ཚོགས་པ་ལ་འཕྱ་སྨོད་དང་ཐུན་མོང་ཐོན་སྐྱེད་ཚོགས་པའི་དཔོན་རིགས་རྣམས་མིག་ནང་དུ་མི་འཇོག་པའི་ཟུར་ཟའི་
གླུ་ཚིག་དང་ཁ་མཚར་རྩེད་མོས་ཁོ་ཚོའི་ངན་མཚང་འབྲུ་ཡི་ཡོད་པ་རེད། དུས་རབས་ཀྱི་འཕོ་འགྱུར་ནི་ཟློག་ཏུ་མེད་པའི་ལོ་རྒྱུས་ཀྱི་འཕེལ་ཕྱོགས་ཤིག་ཏུ་གྱུར་ཟིན་ཡོད་པ་རེད།
རྒྱ་ནག་གི་ལོ་རྒྱུས་ནི་རྒྱ་གར་གྱི་ལོ་རྒྱུས་དང་མི་མཚུངས་ལ། རྒྱ་ནག་གི་གནས་ཚུལ་ཡང་རྒྱ་གར་གྱི་གནས་ཚུལ་དང་མི་མཚུངས། རྒྱ་ནག་གི་སྲོལ་རྒྱུན་ལྟར་ན་དྲག་ཤུལ་ལ་བརྟེན་ནས་སྲིད་དབང་བརྗེ་སྒྱུར་བྱེད་ཀྱི་ཡོད་དེ། དྲག་ཤུགས་རྩོམ་རྒྱུ་དེ་ད་ལྟའི་བར་དུ་རྒྱུན་མཐུད་ནས་ཡོང་ཡོད་པ་རེད། ཐའེ་ཝན་གྱི་གནད་དོན་ཐད་རྒྱ་ནག་སྐམ་སའི་གཞུང་གིས་དྲག་ཤུགས་སྤྱོད་རྒྱུ་སྤངས་མེད་ལ། དེས་ཞི་བའི་ཐབས་ལམ་ནི་སྔར་བཞིན་ཐུན་མོང་ཐོན་སྐྱེད་ཚོགས་པའི་ཐབས་ལམ་ཉག་གཅིག་མ་ཡིན་པ་མཚོན། དམག་འཁྲུག་དང་དྲག་ཤུགས་ནི་ཐུན་མོང་ཐོན་སྐྱེད་ཚོགས་པའི་དབང་སྒྱུར་རྒྱུན་འཁྱོངས་བྱེད་པའི་ཐབས་ལམ་རེད། རྒྱལ་ནང་དུ་ཆབ་སྲིད་ཀྱི་ལྟ་བ་མི་མཐུན་པ་འཛིན་མཁན་ལ་བཟུང་བའི་ལྟ་སྟངས་དེ་མའོ་ཙེ་ཏུང་གི་དུས་སྐབས་དང་བསྡུར་ན་ཅུང་ཙམ་གུ་ཡངས་པོ་ཡིན་ནའང་། དྲག་ཤུགས་ཀྱིས་བཙན་གནོན་བྱེད་རྒྱུ་དེ་ད་དུང་བསྒྱུར་མེད་པ་དང་ཐ་ན་མི་སྒེར་གྱི་ལུས་པོ་ལ་གནོད་འཚེ་གཏོང་བ་ཡང་བསྒྱུར་ཡོད་པ་མ་རེད།
དེ་སྔོན་དབྱིན་ཇི་བཙན་རྒྱལ་གྱིས་རྒྱ་གར་པ་རྣམས་ལ་མི་སེར་སྤེལ་བའི་དབང་སྒྱུར་བྱེད་སྐབས་སུ། ཕལ་ཆེར་དབྱིན་ཇིའི་ཁྲིམས་ལུགས་ནང་ལྟར་དབང་ལུང་བསྒྱུར་པ་རེད། དེའི་སྟབས་ཀྱིས་སེམས་དཔའ་ཆེན་མོ་གན་དྷིས་འཚེ་མེད་བསྟུན་མེད་ཀྱི་ལས་འགུལ་སྤེལ་ཐུབ་སོང་བ་རེད། དེ་ནི་དབྱིན་ཇི་མི་སེར་སྤེལ་མཁན་གྱིས་དབྱིན་ཇིའི་ཁྲིམས་ལུགས་ལ་ངེས་པར་ཏུ་བརྩི་སྲུང་དགོས་པས་ཡིན་ཏེ། དཔེར་ན་རྒྱ་ནག་གི་ཞང་ཀང་ལ་དབྱིན་ཇི་པས་ཁྲིམས་ལུགས་ལྟར་དོ་དམ་བྱས་པ་ལྟ་བུ་རེད། གལ་ཏེ་དེ་སྔོན་དབྱིན་ཇི་པས་རྒྱ་གར་ནས་ཐན་ཁེ་དང་མེ་མདའ་སྤྱད་ནས་ཞི་རྒོལ་བྱེད་མཁན་རྣམས་ལ་དྲག་གནོན་བྱས་ཡོད་ཚེ། རྒྱ་གར་པ་རྣམས་ཀྱིས་ཀྱང་དྲག་ཤུགས་ཀྱི་འོས་ལངས་བྱས་ཡོད་ཀྱི་རེད་སྙམ།
གན་དྷི་མཆོག་གིས་ཡང་ཡང་ལག་ལེན་བྱས་ཤིང་ཕན་ཐོགས་ཀྱང་བླ་ལྷག་ཐོབ་ཡོད་པ་ནི་ཟས་བཅད་ངོ་རྒོལ་རེད། ལྷོ་ཧྥེ་རུ་ཡིན་ན་འདྲ་ཕྱིར་རྒྱ་གར་དུ་སླེབས་ནས་ཡིན་ན་འདྲ། ཐ་ན་ཆོས་ལུགས་བར་གྱི་འགལ་
རྩོད་སེལ་བ་ལའང་ཟས་བཅད་ངོ་རྒོལ་བྱས་པ་རེད། ཟས་བཅད་འཐབ་རྩོད་ལ་བརྟེན་ནས་རང་ཉིད་ཀྱི་འཆི་བ་ཡིས་དབང་སྒྱུར་པ་ལ་འཇིགས་སྐུལ་བཟོས་པ་དང་དབང་སྒྱུར་པར་ཟས་གཅོད་མཁན་གྱི་རེ་འདུན་དང་ལེན་བྱེད་དུ་བཅུག་པ་རེད། ༡༩༨༩ལོར་རྒྱ་ནག་གི་སློབ་མ་རྣམས་ཀྱི་ཟས་བཅད་འཐབ་རྩོད་ཀྱིས་ཐུན་མོང་ཐོན་སྐྱེད་ཚོགས་པ་ལ་གཡོ་འགུལ་ཐེབས་ནས་མཇུག་མཐར་ཀྲའོ་ཙི་དབྱང་གིས་གནམ་བདེ་སྒོ་མོ་ཆེའི་ཐང་ཆེན་དུ་ཟས་བཅད་གནང་མཁན་གྱི་སློབ་མ་རྣམས་ལ་འཚམས་འདྲི་བྱས་པ་རེད། དེ་ལས་ཟས་བཅད་འཐབ་རྩོད་ནི་དངོས་གནས་ཕན་ཐོགས་ཡོད་པ་ཞིག་ཡིན་པ་གསལ་བཤད་བྱས་ཡོད། འོན་ཀྱང་རྙིང་ཞེན་མཁྲེགས་འཛིན་གྱི་རྒྱ་ནག་གི་དབང་སྒྱུར་པ་རྣམས་ཀྱིས་སྔར་བཞིན་དྲག་ཤུགས་བེད་སྤྱོད་བྱས་པ་རེད། འཕགས་པ་གན་དྷི་མཆོག་འདས་ལོག་བྱུང་བའི་དབང་དུ་བཏང་རུང་གནམ་བདེ་སྒོ་མོ་ཆེའི་ཐང་ཆེན་དུ་དམར་གསོད་བྱེད་པ་བཀག་འགོག་ཐུབ་རྒྱུ་མ་རེད། རྒྱ་ནག་ལ་སེམས་དཔའ་ཆེན་མོ་གན་དྷི་ལྟ་བུའི་སྐྱེས་བུ་དམ་པ་མ་བྱུང་བའི་རྒྱུ་མཚན་ནི་རྒྱ་ནག་གི་དབང་སྒྱུར་པ་རྣམས་ཀྱིས་ནམ་ཡང་སྲིད་དབང་སྒེར་གཅོད་དང་། འགྲོ་བ་མིའི་ཚེ་སྲོག་ལ་ནམ་ཡང་བརྩི་མཐོང་མི་བྱེད་པས་རེད། དེ་སྔོན་མའོ་ཙེ་ཏུང་གིས། ང་ཚོ་ཉིང་རྡུལ་དམག་འཁྲུག་ལ་མི་སྐྲག དེས་རྒྱ་ནག་གི་མི་དུང་ཕྱུར་འགའ་ཤི་རུང་དུང་ཕྱུར་འགའ་ད་རུང་ལྷག་རྒྱུ་ཡོད་ཅེས་ལབ་བརྒྱབ་པ་ལྟ་བུ་རེད། འགྲོ་བ་མིའི་ཚེ་སྲོག་ལ་བརྩི་མཐོང་བྱེད་རྒྱུ་ནི་ནུབ་ཕྱོགས་པའི་དམངས་གཙོ་ལམ་ལུགས་ལས་བྱུང་བ་ལས། སྲིད་དབང་སྒེར་གཅོད་པས་དུས་ཉི་མ་ནམ་ཞིག་ལ་འགྲོ་བ་མིའི་ཚེ་སྲོག་ལ་བརྩི་མཐོང་བྱས་མྱོང་ངམ། དེའི་ཕྱིར་ན་དབྱིན་ཇིའི་དབང་སྒྱུར་འོག་ཏུ། གན་དྷི་མཆོག་གིས་ཟས་བཅད་འཐབ་རྩོད་བྱས་ཆོག་པར་མ་ཟད། རེ་རེ་བཞིན་རྒྱལ་ཁའང་ཐོབ་པ་རེད། རྒྱ་ནག་ནི་བཙན་རྒྱལ་དུས་ཀྱི་དབྱིན་ཇི་དང་ཡང་རྩ་བ་ནས་བསྡུར་ཐབས་ཡོད་པ་མ་རེད་ཨང་།
སེམས་དཔའ་ཆེན་པོ་གན་དྷི་མཆོག་དར་ཆ་ཞིག་ཡིན་པའི་རྒྱུ་མཚན་ནི། ཁོང་གིས་སྲོལ་གཏོད་དར་སྤེལ་བཏང་བའི་འཚེ་མེད་བསྟུན་མེད་ཀྱི་ཞི་བདེའི་རིང་ལུགས་ཀྱི་ལས་འགུལ་དེ་འཛམ་གླིང་སྟེང་ནས་མི་རིགས་རང་བཙན་དང་དམངས་གཙོ་རང་དབང་དོན་གཉེར་མཁན་རྣམས་ཀྱི་ཡོངས་ཁྱབ་ཐབས་ལམ་དུ་གྱུར་པས་རེད། དེ་ལྟར་བསམ་གཞིགས་བཏང་ན། སྲིད་དབང་སྒེར་གཅོད་འོག་གི་རྒྱ་ནག་ཏུ་དམངས་གཙོ་མངོན་འགྱུར་དང་ཆབ་སྲིད་བཅོས་བསྒྱུར་མངོན་འགྱུར་ཡོང་བ་ལ་དྲག་ཤུགས་བསྟེན་རྒྱུ་མེད་པར། སེམས་དཔའ་ཆེན་པོ་གན་དྷི་མཆོག་གི་ཞི་བདེ་རིང་ལུགས་ཀྱི་དར་ཆ་མཐོན་པོར་བསྒྲེངས་ན་ད་གཟོད་སྒེར་གཅོད་སྲིད་དབང་དེའི་རྩ་བར་གཡོ་འགུལ་གཏོང་ཐུབ་རྒྱུ་རེད།
རྒྱ་ནག་མུན་ནག་ཡིན་པ་ལ་དམོད་མོ་མ་གཏོང་། དེ་ལས་སྒྲོན་མེ་རྐང་གཅིག་བསྒྲོན་ཏེ་རྒྱ་ནག་ལ་འོད་སྣང་བསྩལ་ན་དགའ། རྒྱ་ནག་ཐུན་མོང་ཐོན་སྐྱེད་ཚོགས་པའི་སྒེར་གཅོད་ལ་གཤེ་གཤེ་མ་གཏོང་། དེ་ལས་འཚེ་མེད་བསྟུན་མེད་ཀྱི་ཞི་བདེ་རིང་ལུགས་ཀྱི་དར་ཆ་མཐོར་བསྒྲེངས་ཀྱིས། རྒྱ་ནག་འདི་དམངས་གཙོ་རང་དབང་གི་ལམ་དུ་གོམ་པ་སྤོ་ཐུབ་པར་སྨོན་ལམ་བཏབ་ན་དགའ། རྒྱ་ནག་པའི་བླུན་རྨོངས་ལ་ལེ་བདའ་མ་བྱེད། དེ་ལས་རྒྱ་ནག་པའི་རྟོགས་པ་སད་པར་རེ་འབོད་བྱས་ན་དགའ།
ཀྲའོ་ཧྲི་ཡེན་གྱིས་བརྩམས། གཉན་གྱིས་བསྒྱུར།
རང་གྲོལ་སྨྱུག་གསར་དྲ་བ་ལས།
ཁྱེད་ཀྱི་བསམ་ཚུལ་བྲིས།
འདོན་སྤེལ། ༢༠༡༢/༡༢/༢༣
ཁ་སང་གཟའ་སྤེན་པའི་ཉིན་ཨ་རིའི་ཨིན་ཌིའི་ཡཱ་ཎ་གཙུག་ལག་སློབ་ཆེན་གྱི་སློབ་དཔོན་སྐུ་ཞབས་ཨེལ་ལི་ཁྲི་སི་ཕེར་ལེན་ལགས་ཀྱིས་ས་རཱ་མཐོ་སློབ་ཀྱི་དགེ་སློབ་རྣམས་ལ་ ༼ལོ་རྒྱུས་ཐོག་བོད་ཀྱི་གནས་བབ༽ ཞེས་པའི་བརྗོད་གཞིའི་ཐོག་གཏམ་བཤད་གནང་སྟེ། བོད་མི་ཚོས་ལོ་རྒྱུས་ཐོག་རང་བཙན་གྱི་རྩ་དོན་ནམ་ཡང་བློས་གཏོང་མི་རུང་བའི་སྐོར་སོགས་བརྗོད་བྱུང་།
ཁ་སང་ཕྱི་ཚེས་ ༢༢ ཉིན་གྱི་སྔ་དྲོའི་ཆུ་ཚོད་ ༡༡།༣༠ ཡས་མས་སུ་བཞུགས་སྒར་ཉེ་འཁྲིས་ས་རཱ་མཐོ་སློབ་དུ། བོད་ཀྱི་དགུ་བཅུ་གསུམ་ལས་འགུལ་ཚོགས་པ་དང་ས་རཱ་མཐོ་སློབ་ཐུན་མོང་གི་གོ་སྒྲིག་འོག ཨ་རིའི་ཨིན་ཌིའི་ཡཱ་ཎ་གཙུག་ལག་སློབ་གྲྭའི་(Indiana University) སློབ་དཔོན་སྐུ་ཞབས་ཨེལ་ལི་ཁྲི་སི་ཕེར་ལེན་ (Prof. Elliot Sperling ) ལགས་གདན་ཞུའི་ཐོག དེར་ཡོད་དགེ་སློབ་རྣམས་ལ་༼ལོ་རྒྱུས་ཐོག་བོད་ཀྱི་གནས་བབ༽ཅེས་པའི་བརྗོད་གཞིའི་ཐོག་གཏམ་བཤད་གནང་ཡོད་པ་མ་ཟད། སློབ་གྲྭའི་སློབ་མ་རྣམས་ཀྱི་དྲི་བ་ཁག་ལ་ལན་འདེབས་གནང་སོང་ལ། དུས་ཡུན་སྐར་མ་ ༤༥ ལྷག་གི་གཏམ་བཤད་སྐབས་སྐུ་ཞབས་ཨེར་ལི་ལགས་ཀྱིས་རྒྱ་ནག་གཞུང་གིས་རྒྱལ་སྤྱིའི་ནང་བོད་རང་བཙན་ཡིན་པའི་ལོ་རྒྱུས་ལ་འཁྱོག་བཤད་དྲིལ་བསྒྲགས་ཀྱི་ཡིག་ཆ་མང་པོ་འགྲེམས་སྤེལ་བྱས་ཏེ། བོད་དེ་ཡོན་རྒྱལ་རབས་ཀྱི་སྐབས་ནས་རྒྱ་ཁོངས་ཡིན་ཚུལ་དང་། རྒྱ་ནག་དང་ཁ་བྲལ་དུ་མི་རུང་བའི་ས་ཆ་ཞིག་ཡིན་སྐོར་བཤད་ཀྱིན་པ་མ་ཟད། ལོ་གསུམ་བཞིའི་ཡར་སྔོན་ནས་བཟུང་ལོ་རྒྱུས་མ་བྱུང་གོང་ནས་རྒྱ་ནག་གི་ས་ཆ་ཞིག་ཡིན་པའི་སྐད་ཆ་གསར་བ་ཞིག་ཡོང་གི་ཡོད་ཀྱང་། བོད་དེ་སུང་དང་ཡོན། ཆིན། མེན་བཅས་རྒྱ་རབས་རིམ་པའི་སྐབབས་སུ་རང་བཙན་གྱི་རྒྱལ་ཁབ་ཅིག་ཡིན་པ་དང་། བོད་རྒྱལ་སྲོང་སྒམ་པོ་དང་ཁྲི་རལ་བ་ཅན། ཁྲི་སྲོང་ལྡེ་བཙན་བཅས་ལྷ་བཙན་པོའི་སྐབས་སུའང་རྒྱ་ནག་གི་ཕྱི་ལོགས་ཡིན་ཡང་། ཕྱིས་སུ་བོད་དང་སོག་པོ། ཨོའུ་ཀེར་བཅས་ལ་བཙན་རྒྱལ་རིང་ལུགས་ཀྱིས་བཙན་གནོན་ཐེབས་ཡོད་ཚུལ། དུས་རབས་ ༢༠ དང་ ༢༡ ནང་བཙན་རྒྱལ་རིང་ལུགས་པ་དང་མི་སེར་སྤེལ་ཡུལ་དེ་འཛམ་གླིང་ནང་ངོ་ཚ་བའི་གནས་སུ་གྱར་ཡོད་ཀྱང་། རྒྱ་ནག་གིས་ཁོང་ཚོ་མི་དམངས་སྤྱི་མཐུན་རྒྱལ་ཁབ་དང་མི་གྲངས་མང་པོའི་རྒྱལ་ཁབ་ཡིན་ཚུལ་བཤད་དེ་ལོ་རྒྱུས་ཀྱི་ཐོག་ནས་མགོ་སྐོར་གཏོང་ཐབས་བྱེད་ཀྱི་ཡོད་ནའང་། བོད་དང་རྒྱ་ནག་གི་ཡིག་ཆ་ཁག་ཏུ། བོད་དང་སོག་པོར་བཙན་རྒྱལ་རིང་ལུགས་པའི་དབང་ཤུགས་ལ་བརྟེན་ནས་རང་བཙན་ཡིན་པའི་རྒྱལ་ཁབ་གཏོར་བཤིག་བཏང་བ་ཡིན་ཚུལ་སོགས་བརྗོད་བྱུང་།
བོད་མི་ཚོས་ལོ་རྒྱུས་ཀྱི་བདེན་པ་ར་སྤྲོད་དང་རང་ཉིད་ཀྱི་རྩ་དོན་བརླག་མི་རུང་བའི་ཐད་ཁོང་གིས། “ རྒྱ་ནག་གིས་བོད་དང་སོག་པོ་གཉིས་གནའ་སྔ་མོ་ནས་རྒྱ་ནག་གི་ཡིན་ཚུལ་བརྗོད་ཀྱི་ཡོད་པ་རེད། ལོ་རྒྱུས་ཐོག་ནས་མགོ་སྐོེར་གཏོང་བཞིན་པ་དེ་ཉེན་ཚབས་ཅན་ཡིན་སྟབས། ལོ་རྒྱུས་ལ་སློབ་སྦྱོང་མ་བྱས་པར་ལོ་རྒྱུས་བརྗེད་པ་ཡིན་ན། ལོ་རྒྱུས་རྫུན་མ་མང་པོ་བསླེབས་ཀྱང་མི་ཤེས་པ་ཆགས་ངེས་སྟབས། བོད་རང་གི་ཆོས་འབྱུང་དང་ལོ་རྒྱུས། རྒྱ་ནག་གི་ལོ་རྒྱུས་ཡིག་ཆ་ཁག་ལས་རང་བཙན་ཡིན་དང་མིན་དེ་ང་ཚོས་གསལ་བོ་བཀོད་ཡོད་པ་རེད་ལ། བོད་རང་བཙན་ཡིན་པ་ཕྱི་རྒྱལ་བ་མང་པོས་ཤེས་ཀྱི་ཡོད་པ་རེད། ལྷག་པར་དུ་རྒྱ་ནག་ཆེན་པོ་མན་ཇུའི་རྒྱལ་ཁབ་ཅིག་ལས་མི་མང་སྤྱི་མཐུན་རྒྱལ་ཁབ་ཅིག་མིན་པ་རྒྱ་ནག་གིས་ཡག་པོ་བཤད་ཀྱི་མེད་པ་དང་། ཕྱི་རྒྱལ་མི་རིགས་ཚོས་ཀྱང་ཡག་པོ་ཞིབ་འཇུག་བྱེད་ཀྱིན་མེད་སྟབས། ཁྱེད་རང་ཚོས་ངེས་པར་དུ་གསལ་བོ་བཟོ་དགོས་ཀྱི་ཡོད་པ་རེད། ངས་ཁུངས་ལྡན་གྱི་ར་སྤྲོད་ཁྱེད་རང་ཚོར་སྤྲོད་ཐུབ་ཀྱི་རེད། གནས་ཚུལ་དེས་ཞེ་སྣང་དང་ག་རེ་གནང་གི་རེད། ང་དེའི་སྐོར་ཞིབ་འཇུག་བྱེད་མཁན་རེད། ཁྱེད་རང་ཚོས་གསལ་བོ་མཁྱེན་དགོས་པ་རེད། ཁྱེད་རང་ཚོས་ང་རྒྱ་ནག་གི་མི་སེར་ལག་འཁྱེར་ཡོད་ན་འགྲིག་གི་རེད། རང་སྲིད་རང་སྐྱོང་རག་ན་འགྲིག་གི་རེད་ཅེས་ལབ་ན། དེ་ལོ་རྒྱུས་དང་རྒྱབ་འགལ་ཆགས་ཡོད་པ་རེད། རྒྱའི་ཁོངས་ཡིན་དང་མིན། བོད་རང་བཙན་ཁས་ལེན་དང་མི་ལེན་དེ་ཁྱེད་རང་ཚོའི་ལག་པར་ཡོད་པ་རེད། ངས་ལོ་མང་རིང་བོད་ཀྱི་ལོ་རྒྱུས་ཐོག་ཞིབ་འཇུག་བྱས་པ་ཡིན། ལོ་རྒྱུས་ཀྱི་ཐོག་ནས་བོད་རང་བཙན་ཡིན་པ་གསལ་བོ་རེད། ཡིན་ནའང་། ཁྱེད་རང་ཚོས་མི་རབས་འདིས་བོད་རང་བཙན་མིན་པ་ཁས་བླངས་པ་ཡིན་ན། ལོ་རྒྱུས་ངོས་ཀྱི་མི་རིགས་དང་མེས་པོར་རྒྱལ་འགལ་ཆགས་པ་རེད། ” ཅེས་བརྗོད་བྱུང་།
དྲི་བ་དྲིས་ལན་གྱི་སྐབས་སུ་ཁོང་གིས་དབུ་མའི་ལམ་གྱི་སྲིད་ཇུས་སྐོར་ལ། ཁོང་གིས་ངོས་ནས་དབུ་མའི་ལམ་གྱི་ཐོག་ནས་བོད་དོན་བདེན་མཐའ་སེལ་རྒྱུ་ཧ་ཅང་ཁག་པོ་མཐོང་གི་ཡོད་པ་དང་། དབུ་མའི་ལམ་གྱི་ཐ་སྙད་དེ་ཆོས་ཀྱི་ཐ་སྙད་ཅིག་ཡིན་སྟབས། མི་ལ་འགྲེལ་བཤད་རྒྱག་སྐབས་གསལ་བོ་བཟོ་རྒྱུ་ཧ་ཅང་གལ་ཆེན་པོ་ཡིན་ཚུལ་དང་། མི་ཁག་ཅིག་གིས་དབུ་མའི་ལམ་གྱི་སྲིད་ཇུས་བརྒྱུད་དེ་བོད་ནང་ལོག་ཐུབ་པ་དང་བོད་རང་བཙན་ལེན་ཐུབ་པའི་རེ་བ་རྒྱག་གི་ཡོད་ཀྱང་། བོད་རྒྱ་ཁོངས་ཡིན་པ་ཁས་བླངས་པ་ཡིན་ན། རྒྱལ་སྤྱིའི་ངོས་ནས་རྒྱབ་སྐྱོར་ཡོང་མི་སྲིད་པ་ཞིག་ཡིན་སྐོར་དང་། བོད་མི་ཚོ་རྒྱ་ནག་གི་གྲངས་ཉུང་མི་རིགས་གཞན་དང་མི་འདྲ་བའི་ལོ་རྒྱུས་ཀྱི་བདེན་པ་དང་རིག་གཞུང་སོཊ་ཡོད་སྟབས། བོད་མི་ཚོས་རང་བཙན་འཐབ་རྩོད་བྱ་རྒྱུ་དེ་དྲང་བདེན་གྱི་འཐབ་རྩོད་ཅིག་ཡིན་སྐོར་བརྗོད་བྱུང་།
ཕྱི་ལོ་ ༡༩༡༡ ལོར་ཁམས་ཆབ་མདོར་དབྱིན་ཇི་དང་ཨ་རི། རྒྱ་བོད་བཅས་ཀྱིས་སྐུ་ཚབ་མཉམ་འཛོམས་ཐོག་དོན་ཚན་ ༡༡ ཅན་གྱི་ཆིངས་ཡིག་ཅིག་བཞག་ཏེ། འབྲི་ཆུའི་ཤར་རྒྱུད་ཆ་ཚང་རྒྱ་ནག་གི་མངའ་ཁོངས་སུ་བཞག་པ་དེ་མ་འོངས་པར་བོད་རང་བཙན་ཐོབ་པ་ཡིན་ན་ཕྱིར་རག་མིན་ཐད་ཁོང་གིས། “ སྐབས་དེར་རྒྱ་ནག་གིས་ཁམས་ཀྱི་ཕྱོགས་སུ་དམག་བརྒྱབ་པ་རེད། ཡིན་ནའང་། སྐབས་དེའི་ཡི་གེ་དེ་དམག་མཚམས་འཇོག་པའི་ཡི་གེ་ཙམ་ལས་རྒྱལ་སྤྱིིའི་ཁྲིམས་ལུགས་ལྟར་གྱི་ཆིངས་ཡིག་ཅིག་མ་རེད། ༡༩༡༤ ལོར་བོད་རྒྱ་དབྱིིན་གསུམ་གྱིས་ཆིངས་ཡིག་ཅིག་བཞག་པ་དེ་ཡང་རྒྱ་ནག་གིས་མཚན་རྟགས་བཀོད་མེད་སྟབས་ཁས་ལེན་གྱི་ཡོད་པ་མ་རེད། སྐབས་དེར་ནང་བོད་དང་ཕྱི་བོད་ཅེས་དབྱེ་བ་ཕྱེ་ཡོད་ཀྱང་། རྒྱ་ནག་གིས་ས་མཚམས་ཀྱི་ཕྱོགས་ནས་མཚན་རྟགས་མ་བཀོད་སྟབས། ཐོབ་ཐང་ཅི་ཡང་རག་ཐུབ་ཀྱི་ཡོད་པ་མ་རེད། གལ་ཏེ། དེ་འདྲ་ཡིན་ན་ཕྱི་བོད་ལྷ་ས་དང་བོད་རང་སྐྱོང་ལྗོངས་ཀྱི་ཕྱོགས་རེད། དེ་ད་ལྟའི་ཕྱི་སོག་ལྟ་བུ་ཆགས་པ་རེད། ཆིངས་ཡིག་དེའི་སྐོར་ལ་རྒྱ་གར་དང་བོད་ཀྱི་ས་མཚམས་ཀྱི་སྐོར་ཡང་ཡོད་པ་རེད། རྒྱ་གར་གྱི་ས་མཚམས་ཀྱི་ས་གནས་དེ་ཁས་བླངས་པ་ཡིན་ན། ཆིངས་ཡིག་ཆ་ཚང་ཁས་ལེན་ཐུབ་ཀྱང་དེ་ཁས་བླངས་མེད་སྟབས། ཆིངས་ཡིག་དེ་དག་ཁག་པོ་ཆགས་ཡོད་པ་རེད། གཙོ་བོ་བོད་རང་བཙན་ཡིན་པ་དང་བོད་ཆོལ་ཁ་གསུམ་གཅིག་གྱུར་གྱི་རང་བཙན་དང་རང་ཐག་རང་གཅོད་ཀྱི་ཐོབ་ཐང་དེ་བོད་མི་ཚོས་རྩོད་དགོས་པ་རེད། དེ་ལྟར་རག་པ་ཡིན་ན་བོད་པ་ཚོ་རང་བཙན་གཙང་མ་ཞིག་རག་པ་རེད། ” ཅེས་བརྗོད་བྱུང་།


text:
འཛམ་གླིང་འདི་ཡང་ནས་ཡང་དུ་སྨྱོ་ཚུབ་ཚུབ་ཀྱི་གནས་ས་འདྲ་པོ་ཞིག་ཡོད། དེ་ཡང་གསར་འགྱུར་བལྟ་ཡག་འགོ་ཚུགས་དང་། འཇིགས་སྐུལ་རིང་ལུགས་པ་རྣམས་ཀྱིས་གནོད་འཚེ་སྐྱེལ་གྲབས་ཡོད། དཔལ་འབྱོར་གྱི་གནས་སྟངས་ཡག་པོ་མེད་པ་དང་། འཁོར་ཡུག་གི་གནས་སྟངས་ཐད་ལ་སྨྲོས་མི་དགོས་པ་རེད། བདུན་ཕྲག་ལྷག་མ་ཚང་མ་རང་ཉིད་ཀྱི་ཉལ་ཁྲིའི་སྒང་ལ་བསྡད་འདོད་སྐྱེ་རུ་བཅུག་པ་ལ་དེས་འདང་ངེས་བཞིན་པ་ཡོད།
དེ་ནི་འཛམ་གླིང་འདིའི་ཕྱི་རོལ་ཙམ་གྱི་སྐད་ཆ་ཡིན། ང་ཚོ་རང་སོ་སོའི་མི་ཚེ་ལའང་གདོང་ལེན་བྱེད་དགོས་ཀྱི་ཡོད། དཔེར་ན། གུང་སེང་རྗེས་མའི་སྐབས་ལ་ག་པ་འགྲོ་དགོས་པ་དང་། ཉེ་བའི་ཆར་ང་ཚོ་ལ་ཡིན་གཅིག་མིན་གཅིག་དགོས་པའི་ལས་ཀའི་གོ་གནས་སྤར་ཡག་དེ་རང་ཉིད་ཀྱི་ལས་རོགས་ལ་རག་པ་དེ་དང་གདོང་ཐུག་ཇི་ལྟར་བྱ་དགོས་མིན། དེ་བཞིན་ང་རང་ཚོའི་མི་ཚེ་དང་མཉམ་དུ་དོན་ངོ་མར་ག་རེ་བྱེད་དགོས་པ་བཅས་སོ།
ང་ཚོ་གཞོན་གཞོན་ཡིན་སྐབས། ང་ཚོ་ག་རེ་འདོད་པ་ནང་བཞིན་ཆགས་ཐུབ་ཀྱི་རེད་ཅེས་ལབ་ཀྱི་ཡོད། དཔེར་ན། ཁྱེད་རང་ལ་རྨི་ལམ་ག་རེ་ཡོད་པ་དེའི་རྗེས་སུ་འགྲོ་དགོས་ཞེས་བཤད་ཀྱི་རེད། ཡིན་ནའང་ང་ཚོ་མི་ག་ཚོད་ཙམ་ཞིག་རྨི་ལམ་ནང་གནས་ཀྱི་ཡོད། མི་ག་ཚོད་ཙམ་ཞིག་ང་ཚོའི་སྤྱི་ཚོགས་བརྒྱུད་ལམ་གྱི་ཐབས་ལམ་ལ་དྲིལ་བཀོད་ཀྱིས་རྨི་ལམ་ནང་དངོས་སུ་གནས་པའི་མི་རྣམས་ལ་ཕྲག་དོག་བྱེད་ཀྱི་ཡོད་དམ། ང་ཚོ་ཡིད་མུག་པའི་ལས་ཁུངས་ནང་འཁར་བསྡད་པའི་སྐབས་སུ། མཚོ་ངོགས་གུང་སེང་གི་སྤྲོ་སྐྱིད་དང་དག་གཙང་སོ་ལྡན་གྱི་མི་ཡིན་མདོག་ཁ་པོ་དེ་རྣམས་ཀྱིས་ནི་ཁོ་ཚོའི་མི་ཚེའི་གནད་འགག་དེ་རྙེད་བསྡད་ཡོད།
བདེ་སྐྱིད་ཀྱི་བསམ་བློ་དེ་ལྷ་སྒྲུང་ལྟ་བུའམ་དྲིལ་བསྒྲགས་ཀྱི་འབོད་ཚིག་གཞན་ཞིག་ཏུ་མཐོང་སྲིད་པ་ཡིན། དེ་དག་ནི་མ་འོངས་པར་དུས་ཚོད་ངེས་མེད་ཀྱི་སྐབས་སུ་སྐྱིད་པོ་གཏང་ཡག་གི་ཆེད་དུ་ད་ལྟ་ང་ཚོས་ལས་ཀ་བྱེད་ཀྱི་ཡོད། འོན་ཀྱང་ང་ཚོས་ལས་ཀ་ལ་འབད་འབུངས་ཇི་ཙམ་བྱེད་ཀྱང་བདེ་སྐྱིད་ཅིག་ཡོང་བའི་ངེས་པ་ནི་མེད། མི་ཁ་ཤས་འབུམ་རམས་པའི་ལག་ཁྱེར་ཐོབ་སྟེ་མཐར་ཟ་ཁང་མེཀ་ཌོ་ནལ་ (McDonald’s) དེ་འདྲའི་ནང་ལས་ཀ་བྱེད་པ་དང་ཆབས་ཅིག་མི་ཧ་ཅང་ཕྱུག་པོ་དང་སྐད་གྲགས་ཅན་དུ་གྱུར་བ་རྣམས་ནི་སེམས་མ་སྐྱིད་པ་སོགས་ཀྱིས་མཐར་རང་ཤི་བརྒྱབ་པའང་ཡོད། དེ་དག་གིས་ང་ཚོའི་མི་ཚེ་ལ་བློ་འཚབ་བཟོ་བ་དང་། རྟག་ཏུ་ང་ཚོ་གཞན་དང་འགྲན་བསྡུར་བྱེད་དགོས་པའི་སེམས་འཚབ་ཅན་གྱི་སྤྱི་ཚོགས་ཞིག་གི་ནང་དུ་སྐྱེལ་བ་ཡིན། མི་གཞན་ཞིག་དང་ག་དུས་ཐུག་ནའང་ང་ཚོའི་མིག་ལམ་དུ་བདེ་པོ་མེད་པའི་ཚོར་བ་ཞིག་དང་། སྲུང་ཆ་མེད་པའི་ཚོར་བ་ཞིག་འབྱུང་བ་ཡིན། དེ་དུས་ང་ཚོས་ལག་ཐོགས་ཁ་པར་གྱི་སྲུང་ཡོལ་རྒྱབ་ཏུ་ཡིབ་ཐབས་བྱེད་ཀྱི་ཡོད།
འདི་ནི་ང་ཚོའི་དུས་ཀྱི་འགོ་ཉེན་ཅན་གྱི་ནད་ཡམས་དྲག་པོ་ཞིག་ཡིན། དེ་བཅོས་ཐབས་མེད་པའི་ནད་གཞི་ཨེཌ་སིའམ་གཉན་ནད་རེག་དུག་དང་། འབྲས་ནད་དང་། སེམས་ངལ་གྱི་ན་ཚ་འདྲ་པོ་ཉེན་ཁ་ཆེན་པོ་མེད་པ་ལྟ་བུ་ཞིག་ཡིན་ནའང་། སེམས་འཚབ་དེས་ང་ཚོའི་ནུས་པ་སྐམ་པའམ་ཉམས་སུ་བཅུག་པ་དང་། དུས་རྒྱུན་བག་མི་ཕེབས་པའི་མཚེར་སྣང་གི་ཚོར་བ་ཞིག་བསྐྲུན་གྱི་ཡོད། དེས་ང་ཚོ་གཟུགས་མཐོང་བརྙན་ཕྲིན་གསར་པའི་ནང་གི་ལྟད་མོ་དང་། དེང་སང་གི་ངོ་དེབ་ལ་ཞིབ་བལྟ་བྱེད་པ་བཅས་ལ་རྣམ་པར་གཡེང་དུ་འཇུག་པ་ཡིན། དེའི་རྒྱུ་མཚན་ནི། ང་ཚོའི་རྣམ་རྟོག་དང་མཉམ་དུ་ཁེར་རྐྱང་ཡིན་པ་ལ་བཟོད་མི་ཐུབ་པ་ཞིག་ཡོང་གི་ཡོད་པས་ཡིན། བཟོད་ཐུབ་པ་ཞིག་ཡོང་བ་ལ་དུས་རྒྱུན་དུ་ང་ཚོའི་རྣ་བར་འཇུག་རྒྱུའི་ཡོ་ཆས་དང་རོལ་གཞས་དགོས་ཀྱི་ཡོད་པ་ཡིན།
འདི་འདྲ་པོ་ཞིག་དགོས་ཡག་གང་ཡང་མེད། ང་ཚོ་ཚང་མས་ཤེས་གསལ་ལྟར། ང་ཚོའི་མི་ཚེའི་ནང་གང་འཛོམས་པ་དེ་ལ་དྲིན་དྲན་ཤེས་དགོས་པ་དང་། ང་ཚོས་དུས་ནམ་ཡང་རང་ཉིད་གཞན་དང་མཉམ་དུ་འགྲན་རྒྱུ་མེད། ཡིན་ནའང་དེའི་དོན་ངོ་མ་དེ་ག་རེ་རེད། ང་ཚོས་སེམས་འཚབ་དེ་གང་འདྲ་སེ་སེལ་ཐུབ་བམ།
གོམ་པ་ཕྱི་སྤོས་ཤིག་བྱེད་དང་།
ང་ཚོ་གོམ་པ་ཕྱི་སྤོས་ཤིག་བྱས་ཏེ་མི་ཚེ་ལ་བརྟག་དཔྱད་ཅིག་བྱེད་དགོས་ཀྱི་འདུག དེ་བྱེད་པར་ཉོབ་ཏོ་འདྲ་པོ་ཞིག་ཡོད་ཀྱང་། ང་ཚོས་དེ་ག་སེ་སྣང་མེད་དུ་གཏང་མི་ཐུབ། ང་ཚོ་མི་ཚེ་ནང་ནས་ག་རེ་དགོས་ཀྱི་ཡོད། མི་ཚང་མ་ལ་ལམ་ཁ་ཏག་ཏག་ཏིག་ཏིག་ཅིག་མེད། ཡིན་ནའང་ང་ཚོའི་སྔོན་དུ་ལམ་ཁ་དེ་ག་རང་ལ་མི་ཡོད་ཡོད་པ་རེད། ང་ཚོ་སྐད་གྲགས་ཆེ་བའི་གླུ་བ་དང་གླུ་མ་འཁྲབ་སྟོན་པ་ཆགས་འདོད་ཡོད་སྲིད་ཀྱང་། སྐད་གྲགས་ཅན་གྱི་མི་སྣའི་རྗེས་སུ་དེད་པའི་པར་པས་ (paparazzi) ཉིན་མ་རྟག་པར་ང་ཚོའི་རྗེས་འདེད་གཏོང་བ་ལ་དངོས་གནས་ང་ཚོ་སྐྱིད་པོ་ཞིག་ཡོང་ས་རེད་པས། སྐད་གྲགས་ཡོད་པའི་གཞས་སྣ་འཁྲབ་སྟོན་པ་རྣམས་ལོ་ཁ་ཤས་ཀྱི་ནང་སྐྱིད་པ་བྱུང་བ་ཡིན་ནམ། མི་ཇི་ཙམ་ཞིག་ཆང་རག་དང་སྨྱོས་རྫས་རིགས་ལ་ཁ་བསྒྱུར་ཡོད། དེ་ནས་དེའི་ཆེད་དུ་ང་ཚོས་དུས་ཚོད་དང་ནུས་པ་གཏང་འདོད་ཡོད་མེད་བཅས་ལ་ང་ཚོས་བསམ་བློ་གཏོང་དགོས་ཡག་ཆགས་བསྡད་ཡོད།
མིག་དཔེ་བལྟ་འོས་པ་ཞིག་འཚོལ་དགོས།
གལ་ཏེ་ང་ཚོས། མི་ཚེ་དོན་དང་ལྡན་པ་ཞིག་དང་བདེ་སྐྱིད་ལྡན་པ་ཞིག་ཡོང་བ་ལ་མི་ཚེ་སྐྱེལ་སྟངས་ཤིག་རྙེད་པ་ཡིན་ན། གོམ་པ་རྗེས་མ་དེ་ང་ཚོས་དེ་འདྲ་ཚང་བའི་གང་ཟག་གཅིག་འཚོལ་དགོས་པ་ཡིན། རོལ་དབྱངས་ལ་མཁས་པའི་གྲགས་ཅན་མི་སྣ་ཞིག་ཆགས་པ་ལ་ང་ཚོས་སྦྱོང་བརྡར་བྱེད་དགོས། རྐང་རྩེད་སྤོ་ལོ་རྩེད་མཁན་ཞིག་ཆགས་པ་ལ་ང་ཚོས་སྦྱོང་བརྡར་བྱེད་དགོས། ང་ཚོས་ད་ལྟ་ད་ལྟ་མ་དྲན་པ་ཡིན་སྲིད་ཀྱང་། ཐ་ན་གོམ་པ་ཞིག་སྤོ་བ་ལའང་སྦྱོང་བརྡར་བྱེད་དགོས་ཀྱི་ཡོད། འདིར་བསྟན་དོན་གཙོ་བོ་ནི། རྒྱུ་མེད་པ་ལས་འབྲས་བུ་ཞིག་མི་འབྱུང་བ་དེ་ཡིན། མི་ཚེའི་ནང་རང་ཉིད་གཅིག་ལ་སླེབས་པའམ། རང་ཉིད་ལ་གཅིག་འཐོབ་པར་བྱེད་པ་ལ་འབད་པ་ལྷོད་མེད་ཅིག་དགོས་པ་ཡིན། མིག་དཔེ་བལྟ་འོས་པའི་གང་ཟག་དེས་ང་ཚོ་ལ་གདམས་ངག་སྤྲད་ཐུབ་པ་དང་། ང་ཚོ་ལ་སེམས་ཤུགས་ཀྱི་འབྱུང་ཁུངས་ཆེན་པོ་ཞིག་ཆགས་བསྡད་ཡོད།
གཞན་ལ་རོགས་པ་བྱེད་དགོས།
ང་ཚོའི་མི་ཚེའི་བསམ་བློ་དང་འདོད་པ་མཉམ་དུ་འཐིམ་འགྲོ་ཡག་དཔེ་ལས་སླ་པོ་རེད། ང་ཚོ་ལ་མི་ཚེ་འདི་ལས་ག་རེ་དགོས་པ་དང་། ག་རེ་འདོད་པ་དེ་ལ་གཙོ་བོ་བསམ་བློ་གཏང་གི་ཡོད་པ་དང་། མི་ཁ་ཤས་ག་དུས་ང་ཚོའི་ལམ་ཁར་སླེབས་པ་ལ་ང་ཚོ་དངངས་འཚབ་སྐྱེ་བ་ཡིན། སེམས་འཚབ་ཀྱི་ཆ་ཤས་ཆེན་པོ་ཞིག་ནི་ཁེར་རྐྱང་གི་ཚོར་བ་དེ་རེད། ཡིན་ནའང་གཞན་དང་མཉམ་འབྲེལ་བྱེད་ཡག་གི་ཐབས་ལམ་ཡག་ཤོས་དེ་ནི་དེ་དག་ལ་བཅོས་མ་མ་ཡིན་པའི་བྱམས་སྐྱོང་བྱེད་པ་དེ་ཡིན། གལ་ཏེ་ང་ཚོས་རང་སོ་སོ་ཁོ་ནའི་དོན་དུ་བསམ་ནས་བསྡད་པ་ཡིན་ན། ང་ཚོ་སྡུག་བསྔལ་གྱི་ནང་དུ་འཆིང་རྒྱུ་ངེས་པ་རེད། དེ་འདྲའི་གནས་སྐབས་སུ་ལྷག་བསམ་རྣམ་དག་གིས་གཞན་ལ་ཕན་བཏགས་པ་ནི། སེམས་འཚབ་སེལ་བ་དང་བདེ་སྐྱིད་སྐྱེད་བསྲིང་བྱེད་ཀྱི་ཡོད་པ་དེང་དུས་ཚན་རིག་གི་ལམ་ནས་ཁུངས་སྐྱེལ་ཟིན་པ་ཡིན།
ཆེན་པོ་དེ་འདྲ་གང་ཡང་མི་དགོས་པར་སྐྱིད་པོ་མེད་པའི་ཉིན་མུན་འཐིབ་པའི་སྐབས་སུ་ཁ་ཅིག་ལ་འཛུམ་ཞིག་སྟོན་པའམ། ཡང་ན་གཞན་ལ་སྙིང་ཐག་པ་ནས་ཐུགས་རྗེ་ཆེ་ཞུ་བ་ཙམ་གྱིས་རང་གཞན་གཉིས་ཀར་སེམས་ཤུགས་སྤར་བར་བྱེད་པ་ལ་འདང་ངེས་ཤིག་ཡིན། འགན་ཞིག་ཡོད་པའི་ཚོར་བ་ཞིག་གི་སྒོ་ནས་མ་ཡིན་པར། མི་གཞན་ཞིག་གི་ཉིན་མོ་སྤྲོ་ཉམས་ལྡན་པ་ཞིག་བཟོ་བ་ལ་བཅོས་མིན་གྱི་འདོད་མོས་ཡོད་དགོས་པ་ཡིན། དེའི་རྗེས་སུ་རང་ཉིད་སེམས་ཀྱི་གནས་སྟངས་གང་འདྲ་ཞིག་ཡོང་གི་ཡོད་མེད་བལྟ་དགོས།
རང་ཉིད་སུ་ཡིན་པ་ཤེས་དགོས།
ང་ཚོ་ཚང་མ་གཞན་དང་མི་འདྲ་བ་ཞིག་ཡིན་བསམ་ཡག་ལ་དགའ་པོ་ཡོད། ཡིན་ནའང་དེས་ང་ཚོ་ཚང་མ་གཅིག་ཡིན་པ་སྒྲུབ་ཀྱི་ཡོད། ཁྱེད་རང་སུ་ཡིན་ཤེས་པར་བྱེད་དགོས་ཤེས་ལབ་དུས་དེ་ནི་དངོས་གནས་ང་རང་ཚོ་སུ་ཡིན་པའི་སྐོར་ལ་ཤེས་རྟོགས་བྱ་རྒྱུ་དེ་ཡིན། ང་ཚོ་ཚང་མ་ལ་དཀའ་ངལ་ཡོད་པ་དང་མི་ཚེ་རྣམ་པར་དག་པ་ཞིག་ནི་མེད། ཁྱེད་རང་གིས་གང་བསམ་པ་ཚང་མ་ལ་ཡིད་ཆེས་བྱེད་ཡག་མེད།
ང་ཚོ་འདྲ་པར་ནང་མདོག་ཉེས་ཐེབས་འདུག་བསམ་པ་དེ་ནམ་ཡང་གཞན་ལ་མི་སྟོན་པ་ནང་བཞིན་མི་གཞན་གྱིས་ཀྱང་དེ་གཞིན་མི་སྟོན་པ་ཡིན། ང་ཚོ་མང་ཚོགས་ཀྱི་དཀྱིལ་དུ་འཕྱ་སྨོད་བྱེད་ས་ཆགས་ཡོང་བསམ་པའི་ཞེད་སྣང་སྐྱེ་བ་དང་། བསམ་བློ་གཏང་ན་མི་གཞན་དག་ཚང་མའང་དེ་བཞིན་ཡིན། ང་ཚོ་གནས་ས་ནི་ཡང་དག་ལྟར་སྣང་གི་མི་ཚེས་འཐབ་རྒོལ་གྱི་དུས་ཚོད་ནང་གནས་ཡོད་པས་དེའི་དྲྭ་རྙིའི་ནང་དུ་མ་ལྷུང་བ་ཞིག་ངེས་པར་དུ་བྱེད་དགོས། གལ་ཏེ་ང་ཚོ་གནད་དོན་དེ་དག་ལ་དོ་སྣང་ཡག་པོ་ཞིག་བྱེད་ནས་བསམ་པ་རྣམ་དག་གིས་གཞན་ལ་བདེ་སྐྱིད་སྟེར་བ་དང་། རང་སོ་སོའི་མི་ཚེ་དོན་དང་ལྡན་པ་ཞིག་བཟོ་བ་ལ་འབད་འབུངས་བྱེད་ན། ང་ཚོའི་སེམས་འཚབ་རིམ་བཞིན་ཡལ་འགྲོ་བ་ཡིན་ནོ། །


text:
བཅད་པིར་བཟོ་བའི་ལག་ཤེས།
བཅད་པིར་བཟོ་བ་ལ་པིར་འཚག་སྣོད་ཀྱི་པིར་ཀོང་ལེགས་པོ་ཞིག་དགོས་པས། དེའི་བཟོ་ཐབས་ནི། རྫ་ས་འབྱར་རྩི་ཅན་རྡོ་དང་རྡུལ་སོགས་མ་འདྲེས་པ་ཞིབ་བཏུལ་གྱི་འདམ་སྲ་སྙི་རན་པ་ཤྭ་ལྟ་བུ་ལ་སྟེང་ཅུང་ཞུམ་པ། ཆེ་ཆུང་ཁྱོར་བའི་ནང་དུ་ཁྱེར་བདེ་ཙམ་བྱ། དེ་ནས་ཤུག་པ་སོགས་ཀྱི་སྲ་ཤིང་དྲང་བོར་གཤགས་པའི་ཤིང་ཐུར་བཅད་པིར་གྱི་ཡུ་བ་ལས་སྦོམ་ཙམ་གྱི་ཕྱོགས་གཉིས་གྲི་རྣོན་པོས་བཞོགས་ཤིང་རིམ་གྱིས་ཕྲ་བ་ལ། སྣེ་དྲང་བོར་གཏུབ་སྟེ་རྡོ་འཇམ་པོའི་སྟེང་དུ་འཇམ་བརྡར་བྱ། རེ་ནག་སོགས་ཀྱིས་ལེགས་པར་ཕྱིས་ནས་སྣུམ་ཅུང་བྱུགས་ཏེ་གོང་གི་འདམ་གྲུ་བཞི་བའི་དཀྱིལ་དུ་ཡོང་བ་མེད་པའི་བུ་ག་སོར་གཅིག་ཙམ་ཞིག་གཏོད། ཤིང་ཐུར་བཏོན་ནས་བུ་ག་ཡོ་མིན་དང་མཐིལ་སྙོམ་མིན་སོགས་ལ་བལྟ། ནང་གི་ངོས་མི་འཇམ་ཞིང་མཐིལ་མི་སྙོམ་ན་པིར་ལེགས་པོ་མི་འོང་བས་བསྐྱར་བཟོ་བྱ། དེ་སྐབས་ཐག་ཆོད་པ་ན་སྲེ་མོང་གི་སྤུའི་རྩ་བ་ནས་པིར་གྱི་འགོ་རན་པ་བྲེགས་ཏེ་ལག་པ་གཡོན་པའི་མཐེབ་མཛུབ་གཉིས་ཀྱི་བར་སྤུ་རྩེ་ནས་བཟུང་སྟེ་པུས་མོ་གཡོན་པའི་ཐོག་བཞག་ནས། ལག་གཡས་ཀྱིས་ཐུར་མ་རྣོན་པོས་བཅད་པིར་གྱི་ཡུ་བས་ཀྱང་རུང་བའི་ཤད་བརྒྱབ་སྟེ་ཁུལ་བུ་དོར། སྤུ་རྩུབ་ཀྱི་རྩེ་ཐུར་དུ་བསྟན་ནས་པིར་ཚགས་སུ་དལ་བུར་བཙགས་རྗེས་མཐེ་མཛུབ་གཉིས་ཀྱིས་སྙོམ་པོར་བཟུང་ནས་ཕྱིར་ཕྱུངས་ན་སྤུ་རྩེ་ཐམས་ཅད་གྲལ་མཉམ་པར་གྱུར་ཡོད། མ་ཡོད་ན་བཙགས་མ་ཐུབ་པའམ་ཁུལ་ཡོད་པའམ། སྤུ་འཁྱོག་པ་ཡོད་པའམ། ཡང་ན་ཕྱིར་ཕྱུང་དུས་མཐེབ་མཛུབ་འགུལ་ཤོར་བ་ཡིན་པས་བརྟགས་ཏེ། ཡང་དུ་བཙག སྤུ་འཁྱོག་གིས་ཉིས་རིས་དོད་པས་ངེས་པར་དུ་བསལ་དགོས་ལ། སྦོམ་ཕྲ་གང་འདོད་སྤུ་མང་ཉུང་གིས་གྲུབ་བོ། ། སྤུ་ལེགས་པར་བཙགས་ཟིན་པ་དང་། སྤུ་རྩེ་སྤྱིན་གར་བོ་ནར་གྱིས་འགྲོ་བའི་ནང་དུ་བཅུག་ནས་བླངས་ཏེ་ཐལ་བའི་ནང་དུ་སྐམ་དུ་བཅུག སྐམ་ཐག་ཆོད་པ་དང་སྤུ་རྩེ་ནས་བཟུང་སྟེ་སྤུའི་རྩ་བ་གོང་ལྟར་སྤྱིན་ཆུའི་ནང་དུ་དྲངས་ནས། ཙན་དན་ལ་སོགས་ཀྱི་པིར་གྱི་ཡུ་བའི་རྩེ་ལ་ཕྱོགས་ཐམས་ཅད་མཉམ་པར་བསྐོན། སྤུ་རིང་དྲགས་ན་རི་མོ་འབྲི་དུས་ཤེད་མེད་པས་སྤུའི་རྩ་བ་ཁེ་གྲིས་བཅད། ཕྱེད་སྐམ་དུ་རྒྱུས་པ་ཕྲ་མོ་དཀྲིས་ནས་གྲུབ་བོ། ། དེ་ལ་འགའ་ཞིག་གིས་དེང་དུས་སུ་རྫས་འགྱུར་ལས་བྱུང་བའི་སྦྱར་ཆུ་ཅི་ཡང་འབྱར་བའི་སྤྱིན་ཆུའམ་འཕྲལ་འབྱར་སྤྱིན་ཆུ་ལ་སོགས་པས་བྱུག་ན་ཆུས་མི་གནོད་པས་བཟང་བར་བཤད་ཀྱང་པིར་འགོ་ཡུ་བ་ལ་སྦྱར་རྫས་མ་གཏོགས་པིར་རྩེ་ལ་མི་རུང་ངོ་། །
གཞན་ར་སྤུ་དང་བྱ་སྤུ་སོགས་ཀྱིས་བཟོས་པའི་ཚོན་པིར་དང་མདངས་པིར། ཕག་སྤུའི་ཕག་ཟེ་སོགས་ཤིང་ཚོན་སོགས་བྱུག་པར་མཁོ་བའི་པིར་གྱི་བཟོ་ཐབས་མང་ཡང་། དེ་དག་ནི་དེང་དུས་སུ་རྣམ་གྲངས་མང་ཞིང་། རིན་གོང་ཆུང་བ། སྤྱོད་བདེ་བ་སོགས་ཀྱིས་བཟོ་བོས་ངལ་བ་མི་དགོས་པར་བསམས་ནས་མ་བྲིས་སོ།།
བརྡ་འགྲེལ་གདོང་འཛར།
ཀློག་གྲངས། : 0
རྩོམ་སྒྲིག་ཁ་གྲངས།:1 སྔ་མའི་པར་གཞི།
ཉེ་ཆར་དག་བཅོས།:2016-02-01
གསར་སྤེལ་མཁན། :ལྕགས་མོ་རྒྱལ།


text:
|
《རྩ་ཁྲིམས》ཀྱི་ཚན་པ ༡༣༤ བར་གཏན་ཁེལ་བྱས་ཡོད་དེ།"རིགས་སོ་སོའི་མི་དམངས་ཚང་མར་རང་མི་རིགས་ཀྱི་སྐད་ཡིག་སྤྱད་ནས་གཏུག་བཤེར་བྱེད་པའི་དབང་ཆ་ཡོད། མི་དམངས་ཁྲིམས་ཁང་དང་མི་དམངས་ཞིབ་དཔྱོད་ཁང་གིས་ས་གནས་དེ་གའི་སྤྱི་སྤྱོད་ཀྱི་སྐད་ཆ་མི་ཤེས་པའི་མི་གཏུག་བཤེར་ལ་ཞུགས་ན་དེར་ལོ་ཙཱ་བྱེད་འོས། གྲངས་ཉུང་མི་རིགས་འདུས་སྡོད་དང་མི་རིགས་མང་པོ་མཉམ་དུ་འཚོ་སྡོད་ཡོད་པའི་ས་ཆ་རུ། ས་གནས་དེ་གའི་སྤྱི་སྤྱོད་ཀྱི་སྐད་ཆ་སྤྱད་ནས་གྱོད་གཞི་གཅོད་བྱེད་འོས། གཏུག་བཤེར་ཡི་གེ་དང་ཐག་བཅད་ཡི་གེ བསྒྲགས་ཡིག་སོགས་བྲིས་ཡིག་དག་དོན་དངོས་ཀྱི་དགོས་མཁོར་དམིགས་ནས་ས་གནས་དེ་གར་ཀུན་གྱིས་སྤྱོད་བཞིན་པའི་ཡིག་རིགས་གཅིག་གམ་ཡིག་རིགས་དུ་མས་འབྲི་འོས།"
《མི་རིགས་མངའ་ཁོངས་རང་སྐྱོང་བཅའ་ཁྲིམས》ཀྱི་ཚན་པ ༤༧ པའི་ནང་གཏན་ཁེལ་བྱས་ཡོད་དེ།"མི་རིགས་མངའ་ཁོངས་རང་སྐྱོང་ས་ཁུལ་གྱི་མི་དམངས་ཁྲིམས་ཁང་དང་མི་དམངས་ཞིབ་དཔྱོད་ཁང་གིས་ས་གནས་དེ་གའི་སྤྱི་སྤྱོད་ཀྱི་སྐད་ཡིག་སྤྱད་ནས་གྱོད་གཞི་ཞིབ་དཔྱོད་དང་ཞིབ་གཅོད་བྱེད་འོས་ཤིང་། ས་གནས་དེ་གའི་སྤྱི་སྤྱོད་ཀྱི་སྐད་ཆ་མི་ཤེས་པ་གཏུག་བཤེར་ལ་ཞུགས་ན་དེར་ལོ་ཙཱ་བྱེད་འོས། བཅའ་ཁྲིམས་ཀྱི་ཡི་གེ་དོན་དངོས་ཀྱི་དགོས་མཁོ་གཞིར་བཟུང་ནས་ས་གནས་དེ་གའི་ཡིག་རིགས་གཅིག་གམ་དུ་མས་འབྲི་འོས། རིགས་སོ་སོའི་མི་དམངས་ཚང་མར་རང་མི་རིགས་སྐད་ཡིག་སྤྱད་ནས་གཏུར་བཤེར་བྱེད་པའི་དབང་ཆ་ལྡན་པར་ཁེག་ཐག་བྱ་དགོས།"
《མི་དམངས་ཁྲིམས་ཁང་གི་རྩ་འཛུགས་ཁྲིམས》ཀྱི་ཚན་པ ༦ པར་གཏན་ཁེལ་བྱས་ཡོད་དེ།"རིགས་སོ་སོའི་མི་དམངས་ཚང་མར་རང་མི་རིགས་ཀྱི་སྐད་ཡིག་སྤྱད་ནས་གཏུག་བཤེར་བྱེད་པའི་དབང་ཆ་ཡོད། མི་དམངས་ཁྲིམས་ཁང་གིས་ས་གནས་དེ་གའི་སྤྱི་སྤྱོད་ཀྱི་སྐད་ཆ་མི་ཤེས་པའི་མི་གཏུག་བཤེར་ལ་ཞུགས་ན་དེར་ལོ་ཙཱ་བྱེད་འོས། གྲངས་ཉུང་མི་རིགས་འདུས་སྡོད་དང་མི་རིགས་མང་པོ་མཉམ་དུ་འཚོ་སྡོད་ཡོད་པའི་ས་གནས་སུ། ས་གནས་དེ་གའི་སྤྱི་སྤྱོད་ཀྱི་སྐད་ཆ་སྤྱད་ནས་འདྲི་གཅོད་བྱེད་འོས་ཤིང་། ཐག་གཅོད་ཡི་གེ་དང་བསྒྲགས་ཡིག གཞན་པའི་ཡིག་ཆ་སོགས་ས་གནས་དེ་གའི་སྤྱི་སྤྱོད་ཀྱི་ཡི་གེ་སྤྱད་ནས་འབྲི་འོས།"
《ཉེས་དོན་གཏུག་བཤེར་ཁྲིམས》ཀྱི་ཚན་པ ༩ པར་གཏན་ཁེལ་བྱས་ཡོད་དེ།"རིགས་སོ་སོའི་མི་དམངས་ཚང་མར་རང་མི་རིགས་ཀྱི་སྐད་ཡིག་སྤྱད་ནས་གཏུག་བཤེར་བྱེད་པའི་དབང་ཆ་ཡོད། མི་དམངས་ཁྲིམས་ཁང་གིས་ས་གནས་དེ་གའི་སྤྱི་སྤྱོད་ཀྱི་སྐད་ཆ་མི་ཤེས་པའི་མི་གཏུག་བཤེར་ལ་ཞུགས་ན་དེར་ལོ་ཙཱ་བྱེད་འོས། གྲངས་ཉུང་མི་རིགས་འདུས་སྡོད་དང་མི་རིགས་མང་པོ་མཉམ་དུ་འཚོ་སྡོད་ཡོད་པའི་ས་གནས་སུ། ས་གནས་དེ་གའི་སྤྱི་སྤྱོད་ཀྱི་སྐད་ཆ་སྤྱད་ནས་འདྲི་གཅོད་བྱེད་འོས་ཤིང་། ཐག་གཅོད་ཡི་གེ་དང་བསྒྲགས་ཡིག གཞན་པའི་ཡིག་ཆ་སོགས་ས་གནས་དེ་གའི་སྤྱི་སྤྱོད་ཀྱི་ཡི་གེ་སྤྱད་ནས་འབྲི་འོས།"
《དམངས་དོན་གཏུར་བཤེར་ཁྲིམས》ཀྱི་ཚན་པ ༡༡ པར་གཏན་ཁེལ་བྱས་ཡོད་དེ།"རིགས་སོ་སོའི་མི་དམངས་ཚང་མར་རང་མི་རིགས་ཀྱི་སྐད་ཆ་དང་ཡི་གེ་སྤྱད་ནས་དམངས་དོན་གཏུག་བཤེར་བྱེད་པའི་དབང་ཆ་ཡོད། གྲངས་ཉུང་མི་རིགས་འདུས་སྡོད་དང་མི་རིགས་མང་པོ་མཉམ་གཅིག་ཏུ་འཚོ་སྡོད་ཡོད་པའི་ས་ཁུལ་དུ། མི་དམངས་ཁྲིམས་ཁང་གིས་ས་གནས་དེ་གའི་མི་རིགས་ཀྱིས་ཐུན་མོང་དུ་བཀོལ་སྤྱོད་བྱེད་པའི་སྐད་ཆ་དང་ཡི་གེ་སྤྱད་ནས་ཞིབ་གཅོད་དང་ཁྲིམས་ཡིག་སྒྲོག་འོས། མི་དམངས་ཁྲིམས་ཁང་གིས་ས་གནས་དེ་གའི་མི་རིགས་ཀྱིས་ཐུན་མོང་གིས་བཀོལ་སྤྱོད་བྱེད་པའི་སྐད་ཆ་དང་ཡི་གེ་མི་ཤེས་མཁན་གཏུག་བཤེར་ལ་ཞུགས་པར་ལོ་ཙཱ་བྱེད་འོས།"
《སྲིད་འཛིན་གཏུག་བཤེར་ཁྲིམས》ཀྱི་ཚན་པ ༨ པར་གཏན་ཁེལ་བྱས་ཡོད་དེ།"རིགས་སོའི་མི་དམངས་ཚང་མར་རང་མི་རིགས་ཀྱི་སྐད་ཆ་དང་ཡི་གེ་སྤྱད་ནས་སྲིད་འཛིན་གཏུག་བཤེར་བྱེད་པའི་དབང་ཆ་ཡོད། གྲངས་ཉུང་མི་རིགས་འདུས་སྡོད་དང་མི་རིགས་མང་པོ་མཉམ་གཅིག་ཏུ་འཚོ་སྡོད་ཡོད་པའི་ས་ཁུལ་དུ། མི་དམངས་ཁྲིམས་ཁང་གིས་ས་གནས་དེ་གའི་མི་རིགས་ཀྱིས་ཐུན་མོང་དུ་སྤྱོད་པའི་སྐད་ཆ་དང་ཡི་གེ་སྤྱད་ནས་ཞིབ་གཅོད་དང་ཁྲིམས་ཡིག་སྒྲོག་འོས། མི་དམངས་ཁྲིམས་ཁང་གིས་ས་གནས་དེ་གའི་མི་རིགས་ཀྱིས་ཐུན་མོང་དུ་སྤྱོད་པའི་སྐད་ཆ་དང་ཡི་གེ་མི་ཤེས་མཁན་གཏུར་བཤར་ལ་ཞུགས་པར་ལ་ལོ་ཙཱ་བྱེད་འོས།" ཏ་ལེན་གྲོང་ཁྱེར་མི་རིགས་ཨུ་ལྷན་གྱིས།
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོའི་བོད་ལྗོངས་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2020-4-8 07:01 , Processed in 0.065499 second(s), 21 queries .


text:
རྩོམ་པ་པོ།ཁྲི་ཕུན་ཚོགས། རྩོམ་ཁུངས།རེབ་གོང་བོན་མང་དྲ་ཚིགས།
རིགས་ལམ་རྣམ་པར་ཕྱེད་པའི་རྣམ་དཔྱོད་དང་།། གཞུང་ལུགས་གདམས་པར་ཤར་བའི་ཉམས་ལེན་དང་།། ཚིག་སྦྱོར་ཚུལ་ལ་མཁས་པའི་ངག་གི་དཔལ།། ས་སྟེང་འདི་ན་རིན་ཆེན་རྣམ་གསུམ་སྣང་།། ཞེས་གསུངས་པ་ནང་བཞིན་བྱ་དངོས་གང་ཞིག་གཞལ་བྱའི་གནས་ལུགས་འཁྲུལ་མེད་ཀྱིས་ཧ་ཅང་ཇི་ལྟ་བ་བཞིན་དུ་དཔྱད་པའི་ཞིབ་ཕྲའི་རིགས་ལམ་དང་རྟོགས་གྲོལ་གྱི་ལམ་དུ་ཤར་བའི་བསམ་བློས་གོ་བའི་ཉམས་ལེན་པ། ཚིག་གི་སྡེབ་ལེགས་པ་དང་དོན་གྱི་གནད་ཁེལ་བ། སྙན་པའི་རྣར་འཁྲོལ་བས་སེམས་ཡིད་བདེ་ཞིང་སྤྲོ་བ་སྐྱེད་པའི་ཡན་ལག་ཏུ་གྱུར་བའི་ངག་གི་དཔལ་གསུམ་ནི་རིག་གཞུང་གང་ཞིག་བརྩམས་པར་རིན་ཐང་གཞལ་དུ་མེད་པའི་ནོར་བུ་རྣམ་གསུམ་དུ་གྲགས་པ་བཞིན་ནོ།།
མི་རིགས་གང་ཡིན་ཡང་དེ་ལ་ཐུན་མིན་གྱི་རིག་གནས་ཡོད་པ་ནང་བཞིན་མི་རིགས་གང་དེའི་རིག་གནས་བེད་སྤྱོད་གཏོང་ལུགས་དང་བརྩི་མཐོང་ཆེ་བ་ནི་མི་རིགས་གང་དེའི་སྔར་ལས་གོང་དུ་འཕེལ་བའི་རྟགས་མཚན་ལྟ་བུ་རེད། དེ་བཞིན་དུ་སྔར་གྱི་སྙན་གཞུང་མེ་ལོང་མས་སྐབས་དེའི་མི་རིགས་ཤིག་གི་རིག་གཞུང་ཚབ་བྱེད་མི་ཐུབ་ན་ཡང་བརྩི་མཐོང་ཧ་ཅང་བྲིན་ཆེ་བ་དང་ཁྱབ་ཁོངས་གང་སར་དར་ཆེ་བས་མི་རིགས་རང་གི་རིག་གནས་ལྟ་བུ་དང་ཚུར་རང་གི་རིག་གཞུང་ལ་ཞབས་འདེགས་ཞུ་བས་གནས་ལགས་སོ།། གང་ལྟར་སྙན་གཞུང་མེ་ལོང་མ་གངས་རིའི་ཁྲོད་དུ་འཆད་ཉན་གྱི་དབུ་ཚུགས་པ་ནས་བཟུང་རྒྱ་མཚོ་ཆེན་པོའི་ཀློང་བརྡོལ་བ་ལྟར་དུ་བྱོན་པའི་མཁས་དབང་རྣམས་ཀྱི་སྙན་རྩོམ་ལ་སྔར་ལས་ཁྱད་འཕགས་ཀྱི་འཇོན་ནུས་འབུར་དུ་ཐོན་ཡོད་དེ། དཔེར་ན་རྒྱལ་དབང་ལྔ་བ་དང་འཇུ་མི་ཕམ། སྡེ་སྲིད་སངས་རྒྱས་རྒྱ་མཚོ། ཞང་ཞུང་བ་ཆོས་གྲགས། དགེ་འདུན་ཆོས་འཕེལ། བོན་བརྒྱ་དགེ་ལེགས་ལྷུན་གྲུབ་རྒྱ་མཚོ་སོགས་ཀྱི་ལྗགས་རྩོམ་ལས་ཚིག་དོན་གྱི་ཉམས་འདོན་ཚུལ་སོགས་རྩོམ་པ་པོ་རང་ངོས་ལ་རྩོམ་གཤིས་རང་མཚན་པ་ཞིག་གྲུབ་ཡོད་པ་ཤུགས་ཀྱིས་རྟོགས་ཐུབ་བོ།།
བོན་བརྒྱ་དགེ་ལེགས་ལྷུན་གྲུབ་རྒྱ་མཚོ་མཆོག་ནི་ལྔ་ཟུང་རིག་པའི་གནས་ལ་གཞན་དྲིང་མི་འཇོག་པའི་མཁྱེན་དཔྱོད་ཟབ་གསལ་རྣོ་མྱུར་གྱི་རྩལ་ཡོངས་སུ་རྫོགས་ཤིང་རྣམ་མང་སྐད་ཡིག་གི་བརྗོད་དོན་ཕྲ་རགས་མ་ནོར་མ་འདྲེས་པའི་སྒོ་ནས་དཔྱད་འབྲས་ཀྱི་འཇོན་ནུས་བླ་ལྷག་མཐོ་བའི་ཤེས་བྱའི་རིག་གཞུང་མང་པོ་བརྩམས་གནང་མཛད་ཡོད་པ་ནི་ཀུན་གྱིས་མཁྱེན་གསལ་ལྟར་རེད། ཁོང་ནི་དོན་དམ་པར་རང་རེའི་ཁ་བའི་ལྗོངས་སུ་བྱོན་པའི་པཎྚིཏ་མང་པོའི་ཁྲོད་ཆེས་མངོན་གསལ་དོད་པའི་མཁས་དབང་ཆེན་མོ་བ་ཞིག་ཡིན་ཞིང་སྐུ་ཚེ་གང་བོར་མི་རིགས་རིག་གཞུང་གི་ཕྱག་ལས་ཁྲོད་ཐུགས་ངལ་མ་གནང་བའི་མི་བུ་རླབས་ཆེན་ཞིག་ཡིན། ཁོང་ནི་རྣམ་ཀུན་ཐུགས་གཤིས་དྲང་ལ་གཡོ་སྒྱུ་མེད་པའི་སྒོ་ནས་རང་རིགས་སྐྱེ་བོ་མཆོག་དམན་ཚང་མར་ལེགས་སྤེལ་ཉེས་ལྡོག་གི་བསླབ་བྱའི་བརྩམས་ཆོས་མང་པོ་མཛད་ཡོད་པ་མ་ཟད་ནང་བའི་ཆོས་ལུགས་གྲུབ་མཐའ་གང་ལ་ཆགས་སྡང་དང་ཕྱོགས་རིས་འཐེན་ཁྱེར་གྱི་ལྟ་བར་ཐུགས་སེམས་མི་སྤྲོ་བར་ངེས་དོན་གྱི་མཁས་དབང་ཆེན་མོ་ཞིག་ཡིན།
དཔེར་ན། དམ་པ་ཁོང་གི་ལྗགས་རྩོམ་ལས[ཕྱོགས་རིས་ཆེ་བ་ཆོས་པས་སྤང་བྱ་ཡིན།། ཕྱོགས་འཛིན་ངོ་བོ་འདོད་ཆགས་ཞེ་སྡང་རེད།། གྲུབ་མཐའི་ཕྱོགས་འཛིན་བསྟན་དོན་ཡིན་འདོད་ཀྱང་།། གྲུབ་པ་མིན་པ་ཉོན་མོངས་ཆེ་བས་གསལ།།] ཞེས་བོད་རང་གི་ཐུན་མོང་མ་ཡིན་པའི་ཁོར་ཡུག་དང་འཚོ་བ། ཆོས་ལུགས་སོགས་མཚོན་པའི་བརྒྱུད་རིམ་གྱིས་དམ་པ་ཁོང་གི་བསམ་བློའི་ཀུན་སློང་གི་འཆར་སྣང་བཟོ་སྐྲུན་བྱེད་པའི་རྩོམ་སྟངས་སྒྱུ་རྩལ་གྱི་ཆ་དང་ཧ་ཅང་དཀྱིལ་ཡངས་པའི་རིགས་ཞེན་གྱི་བསམ་བློའི་འཇོན་ཐང་དུ་མས་ཕྱུག་པ་སོགས་ཀུན་ལས་ཁྱད་འཕགས་ཀྱི་མཛེས་པ་དང་སྙན་པ། དོན་གནད་གྲུབ་པ། རིན་ཐང་ལྡན་པ། ལེགས་པ་བསྡེབས་པའི་བརྗོད་སྙིང་མཁས་བརྒྱའི་གཙུག་གི་ཏོག་ལྟར་ཁོ་ནར་འབྱུང་བ་ནི་མངོན་སུམ་དུ་གྲུབ་པ་ཞིག་གོ།། དམ་པ་ཁོང་གི་གོང་གི་ཤོ་ལོ་ཀ་འདི་ལས་བསམ་བློའི་འདུ་ཤེས་དང་འཚོ་གཞིའི་ཉམས་མྱོང་གི་སྟེང་ནས་མི་རིགས་རང་གི་རིག་གཞུང་ཐད་ལ་བརྩེ་སེམས་ཟབ་མོ་ཞིག་བཅངས་ཡོད་པ་སྨོས་མ་དགོས་པས། མི་རིགས་ཀྱི་ལོ་རྒྱུས་དང་རིག་གནས། ཆོས་ལུགས་སོགས་ལ་མཐོང་ཆེན་བྱས་ཏེ་བརྟག་ཅིང་དཔྱད་པའི་མྱོང་ཚོར་སྙན་རྩོམ་གྱིས་འབུར་དུ་ཐོན་པར་བྱས་པ་ལགས་སོ།། འདི་ལས་དམ་པ་ཁོང་གི་ཤེས་རབ་ཀྱི་རྩལ་ལས་འཁྲུངས་པའི་གསོན་ཉམས་ལྡན་པའི་སྙན་རྩོམ་གྱི་རིན་ཐང་དང་མཁས་རྒུའི་ཡིད་དབང་དབང་མེད་དུ་འགུགས་པར་བྱེད་པའི་རྩོམ་རྩལ་གྱིས་ཁོང་གིས་མཛད་གནང་ཡོད་པའི་བསླབ་བྱའི་གསུང་ཚིག་གང་ལའང་གསེར་དངུལ་ལས་ལྷག་པའི་རིན་ཐང་ལྡན་ཞིང་ངོ་མཚར་གཟུགས་རིས་ཀྱི་རང་མདངས་ལམ་མེར་བཀྲ་བའི་རྒྱུ་མཚན་གྱིས་གངས་ཅན་མཁས་པའི་རིམ་བྱོན་ཁྲོད་ན་གཙུག་རྒྱན་དུ་གྲུབ་པའོ། དེ་བས་ང་ཚོས་དུས་ནམ་ཡིན་ཡང་ཁོང་གི་སྙན་ངག་རིག་པའི་ཐུན་མོང་མ་ཡིན་པའི་ཁྱད་ཆོས་དང་བསམ་བློའི་ཡིད་གཞུངས་ལ་དད་གུས་དང་བཅས་རྗེས་སུ་ཡི་རངས་བྱེད་དགོས་པའི་གནས་སོ།།
ཡང་དཔེར་ན། དམ་པ་ཁོང་གི་ལྗགས་རྩོམ་ལས[ཅན་བཞི་འཛུགས་བསྐྲུན་བྱེད་པའི་ཆུ་གཏེར་རླབས།། གྱེན་དུ་འཕྱུར་བའི་འཁྲི་ཤིང་མཐོན་པོའི་རྩེར།། ལྔ་རིག་མེ་ཏོག་ནམ་ཡང་ཝ་ལེར་བཞད།། སྲིད་ཇུས་བཟང་པོའི་ཉི་འོད་ཨ་ཧོ་མཚར།།]ཞེས་པ་འདི་ནི་གསལ་བཤད་སུམ་ཅུ་ཚང་བའི་རྣམ་པ་ཙམ་ལས་རྩོམ་པ་པོའི་མཁྱེན་རབ་ཀྱི་རྩལ་ལས་ཐོན་པའི་རྩོམ་གཤིས་ཕུན་སུམ་ཚོགས་པ། སྙན་ངག་མཁན་པོ་དག་གི་ཚོར་སྣང་ལའང་འཆར་མི་སྲིད་པ་ལྟ་བུའི་ཐུན་མོང་མ་ཡིན་པའི་མཛེས་ཤིང་སྙན་ལ་བབ་ཆགས་པའི་ཚིག་རྒྱན་རིན་ཐང་ཆེ་བ་དག་གིས་རྐང་པ་བཞི་བའི་ལྷུ་རྐང་དོ་མཉམ་པར་སྤྲས་ཡོད་པ་རེད། དམ་པ་ཁོང་གི་སྙན་ངག་གི་བསྟན་བཅོས་རྟོགས་བརྗོད་དང་རྣམ་ཐར། ཆབ་ཤོག བསྟོད་ཚོགས། བསླབ་བྱ་ལ་སོགས་པའི་རྩོམ་གཤིས་སུ་རྩོམ་སྟངས་དང་ཚིག་རྒྱན་རྒྱུན་མར་འབྱུང་ལ། ཤོ་ལོ་ཀ་འདིར་མཚོན་ན་ཡང་སྙན་རྩོམ་རིག་པའི་ཚིག་རྒྱན་སྦྱོར་ཚུལ་ལ་རང་གི་བློ་གྲོས་ཀྱི་བྱང་རྩལ་མཐོ་ཞིང་དཀྱིལ་ཡངས་བའི་བསམ་བློའི་དྭངས་ཀ་མངོན་པར་མཛེས་པར་བྱས་ཏེ་རྩོམ་ཉམས་བླ་ལྷག་ཏུ་བཀོད་ཡོད་པ་ཞིག་རེད། མདོར་དྲིལ་ན་དམ་པ་ཁོང་གི་ལྗགས་རྩོམ་གང་ལའང་སྤོབས་པ་གཟེངས་སུ་མཐོ་བ་མི་ཚད་མི་རིགས་རིག་གནས་དང་སྤྱི་ཚོགས་ལོ་རྒྱུས། ཆོས་ལུགས་དད་མོས་གང་ལའང་བརྟག་ཅིང་དཔྱད་པའི་རྟོགས་འགྱུ་གཞི་བྱས་ཏེ་ཚུར་སྣང་གི་གཟུགས་རིས་རྩོམ་རིག་སྒྱུ་རྩལ་གྱིས་འབྲི་བཞེངས་ཐབས་རྩལ་མངོན་ཡོད་པ་ལྟ་བུའོ། འདི་ལྟ་བུའི་རྩོམ་གྱི་རྩལ་དང་ཚིག་གི་ཏོག དོན་གྱི་གནད། སྐྱེས་སྦྱངས་ཀྱི་བློ་གྲོས་ཀྱིས་རྒྱན་པ་དག་ལ་གངས་ཅན་ཁ་བའི་ལྗོངས་ཀྱི་རིགས་སྨྲ་བ་བྱེ་བ་སྟོང་ཕྲག་མང་བས་ཧ་ཅང་དཀྱིལ་ཡངས་པའི་སྒོ་ནས་བསྟོད་བསྔགས་ཀྱི་ཤིས་ཚིག་དང་མེ་ཏོག་གི་ཕྲེང་བ་འབུལ་འོས་པ་ཞིག་རེད་དོ།།
རྗེ་བཙུན་ཤེས་རབ་རྒྱ་མཚོ་མཆོག་གིས[ཚིག་གི་དག་ཆས་དོན་གྱི་གནད་འབྱིན་ཅིང་།། དོན་གྱི་གོ་བས་ཚིག་གི་དག་ཐོན་པ།། སྐྱེས་སྦྱངས་རིག་རྩལ་ལྷ་ཡི་ལུང་འདྲ་བས།། རྩོམ་སྒྱུར་པདྨའི་དགའ་ཚལ་འཕེལ་གྱུར་ཅིག།] ཅེས་རྩོམ་རིག་གི་ཚིག་སྦྱོར་སྒྱུ་རྩལ་ཐད་ལ་བསྔགས་བརྗོད་དང་སྨོན་ཚིག་གི་ཁ་གཡང་གནང་ཡོད་པ་དང་འབྲེལ་སྙན་ངག་རྩོམ་པར་རྩོམ་པ་པོའི་ཀུན་རྟོག་འཆར་སྣང་གི་འཇིག་རྟེན་གསར་བཞེངས་མཛད་ལུགས་ཕྱོགས་ནས་ཀུན་དང་གཅིག་མཚུངས་ཡིན་མི་དགོས་པར་རྩོམ་མཁན་རེ་རེར་ཐུན་མིན་གྱི་ཉམས་འདོན་སྟངས་དང་རྒྱན་སྤྲས་སྟངས་རང་རང་གི་བློ་གྲོས་ཀྱི་སྟོབས་དང་ཚིག་གི་རྩལ་སོགས་ཡིད་ཀྱི་བྱང་ཚད་སྣ་མང་ཡོད་པ་ལྟ་བུ་རེད། དཔེར་ན་གནའ་དེང་རིག་གཞུང་ཀུན་ལ་མཁྱེན་རྩལ་རྫོགས་པའི་མཁས་དབང་བོན་བརྒྱ་དགེ་ལེགས་ལྷུན་གྲུབ་རྒྱ་མཚོ་མཆོག་གིས[ཤེས་བྱ་མ་བསླབས་སུས་ཀྱང་མི་ཤེས་པས།། ཤེས་པར་འདོད་ན་སློབ་སྦྱོང་དག་ལ་རེམས།། མ་འབད་བྱ་བ་གང་ཡང་མི་འགྲུབ་པས།། མ་བསྐུལ་ན་ཡང་བརྩོན་འགྲུས་ཆེན་པོ་བསྐྱེད།།]ཅེས་པའི་གསུང་དུམ་འདི་ནི་ཚིག་རྒྱན་གྱིས་སྤྲས་པ་ཆེར་མེད་ཀྱང་རྩོམ་གྱི་ངོས་ཐད་ནས་སྙན་ཞིང་འཇེབས་ལ་བག་ཆགས་པ། བརྗོད་བྱའི་དོན་དང་རྗོད་བྱེད་ཀྱི་ཚིག་ལྕི་ཡང་མེད་པར་དཔེ་དོན་ཐད་ཀར་རང་དབང་གི་ཉམས་ཀྱིས་འབྱོར་ཡོད་པ་སོགས་ཀྱི་ཁྱད་ཆོས་འབུར་དུ་ཐོན་ཡོད་པའོ། འདི་ལས་ང་ཚོས་དམ་པ་ཁོང་གི་ལྗགས་རྩོམ་གང་གི་ངོས་ནས་གླེང་ན་སྙན་ཞིང་འཇེབས་པའི་ཉམས་འགྱུར་གྱི་གཤིས་ཀ་དང་མཛེས་པ་གཙོ་བོའི་ཉམས་བཏོད་ཚུལ་གྱི་རྩོམ་རྩལ། བརྗོད་དོན་གནད་ལ་འབབ་པའི་རིག་པ་སོགས་སྙན་ངག་འབྲི་བའི་རིན་ཐང་ཆེས་གཙོ་བོའི་གྲུབ་ལུགས་སུ་བསྟར་ཡོད་པ་རེད།
དེ་བས་ང་ཚོས་མཁས་དབང་བོན་བརྒྱ་བ་ཁོང་ཉིད་ལྟ་བུ་གཙོ་བྱས་མཁས་པ་སོ་སོའི་སྙན་རྩོམ་རིག་པའི་འབྲི་བཞེངས་ཁྱད་དུ་འཕགས་པའི་རྩོམ་སྟངས་སྤྱད་དེ་བོད་ཀྱི་ཤེས་རིག་གོང་འཕེལ་ལ་ནུས་པ་གང་ཡོད་འདོན་ཐུབ་པར་སྨོན་སེམས་དང་བཅས་མཁས་དབང་དམ་པ་མང་པོའི་རྩོམ་འབྲིའི་འཇོན་རྩལ་ལ་སློབ་སྦྱོང་དང་རྗེས་སུ་ཡི་རངས་ཞུ་ཞུ།
2020 3 13ཉིན་རྨ་ཡུལ་ཁྲི་ཀ་ནས།
རྩོམ་སྒྲིག་པ། རེབ་སྐྱིད་ཡར་འཕེལ།


text:
རྩིས་འཁོར་དུག་སེལ་ESET NOD32 Antivirus ཕབས་ལེན་དང་གསང་ཨང་།
- །
- ཕུར་བུ།, 03 ཟླ་དགུ་པ། 2015 18:58
- ། བསོད་ནམས་ཟླ་བ།
NOD32 ནི་སྐར་ཁུང་མ་ལག་གི་དུག་འགོག་མཉེན་ཆས་ལེགས་གྲས་ཞིག་ཡིན།
འདི་ལོ་སྐར་ཁུང་མ་ལག་ཐོག་རང་བསྒྲིགས་སུ་ཡོད་པའི་དུག་འགོག་མཉེན་ཆས་ Microsoft Security Essential ཟེར་བའམ་སྐར་ཁུང་ 8 ནང་ Window Defender ཟེར་བ་དེས་དུག་འགོག་གི་ནུས་པ་ཆུང་བ་ཤེས་ཕྲལ་འདི་ལོའི་ལོ་སྟོད་ནས་ NOD32 སྤྱོད་འགོག་བཙུགས་ཡིན། དུག་འགོག་མཉེན་ཆས་ཀྱི་དཔྱད་རྩོམ་འདི་ལ་གཟིགས།
NOD32 ཐོག་མར་ཕྱི་ལོ་ 2008 ལོར་དྷ་ཤོད་བོད་ཁྱིམ་སློབ་གྲྭའི་ནང་བེད་སྤྱོད་བྱེད་མྱོང་། སྐབས་དེ་དུས་སློབ་གྲྭའི་གློག་ཀླད་ཕལ་ཆེ་བ་ཤུགས་ཚད་ཆུང་ཆུང་རེད། དེ་དུས་དུག་འགོག་མཉེན་ཆས་མང་པོ་ཡོད་ཀྱང་། དེ་དག་ཕལ་ཆེ་བས་གློག་ཀླད་ཀྱི་ནུས་པ་ཟ་བ་དང་། གློག་ཀླད་དལ་དུ་གཏོང་གི་འདུག །འོན་ཀྱང་ NOD32 དེས་མཉེན་ཆས་གཞན་ལས་ལྡབ་འགྱུར་གྱི་ཡངས་བ་དང་། གློག་ཀླད་ནང་སྒྲིག་འཇུག་བྱེད་ནས་ནད་དུག་གི་དཀའ་ཚེགས་ཧ་ལམ་ཕྲད་མེད་པ་ལྟ་བུ་རེད།
ད་ལྟའི་ཆར་ NOD32 ནི་སྔ་ལྟར་མིང་གྲགས་ལྡན་ལ་ད་དུང་རྩིས་འཁོར་(window, Linux, Mac )དང་དྲ་ཐོག ཁ་པར་(Window Mobile, Android)རིགས་འདྲ་མིན་ཆེད་དམིགས་བཀར་གྱི་ནད་དུག་གཙང་བཟོའི་མཉེན་ཆས་སྣ་མང་བཟོ་བསྐྲུན་དང་རྒྱབ་སྐྱོར་གྱི་ལས་གྲྭ་འགྲོ་མུས་རེད། གལ་ཏེ་ཁྱེད་ཀྱང་མཉེན་ཆས་དེ་རྩིས་འཁོར་ནང་སྒྲིག་འཇུག་དང་། རིན་མེད་དུ་སྤྱོད་འདོད་ན་གཤམ་གྱི་འགྲོ་སྟངས་ལྟར་གྱིས།
སྐར་ཁུང་ཆེད་དུ་ NOD32 ལ་རིགས་གཉིས་ཡོད། དེ་གཉིས་ལས་གང་རུང་གཅིག་གློག་ཀླད་ནང་སྒྲིག་འཇུག་བྱོས།
1. ESET NOD32 Antivirus
2. ESET NOD32 Smart Security
འདིར་བསྣུན་དེ་ཕབལ་ལེན་བྱོས།
གློག་ཀླད་ཆེད་ NOD32 མཉེན་ཆས་དེ་སྒྲིག་འཇུག་ཟིན་པ་དང་། ཟླ་བ་གཅིག་གི་ཚོད་ལྟའི་དུས་ཚོད་ཡོད། ཚོད་ལྟའི་དུས་ཚོད་ཟེར་ཡང་དུག་འགོག་མཉེན་ཆས་ཀྱི་ནུས་པ་ཆ་ཚང་ལྡན་པ་དང་། དུས་ཡུན་དེའི་རིང་ update བྱེད་ཐུབ། ཟླ་བ་གཅིག་གི་དུས་ཚོད་རྫོགས་པ་དང་། འདིར་བསྣུན་ནས་ཡང་བསྐྱར་ཟླ་བ་གཅིག་གི་ཚོད་ལྟའི་དུས་ཡུན་གྱི་གསང་ཨང་ལོན་ནས་བཅུག་རྒྱུ་ཡོད། དེ་ལྟར་ཟླ་བ་གཅིག་གཅིག་དུས་ཡུན་སྲིང་ནས་རིན་མེད་ཐོག་ NOD32 དེ་སྤྱོད་ཐུབ།
སྐབས་རེ་དྲ་ཚིགས་དི་ནས་ལོ་གཅིག་གི་དུས་ཡུན་སྲིང་ཐུབ་པའི་གསང་ཨང་རགས་ཀྱི་འདུག དྲ་ཚིགས་འདི་ནས་གསང་ཨང་གསར་པ་ཉིན་རེ་བཞིན་སྤེལ་གྱི་འདུག །གལ་ཏེ་དེ་རིང་གི་གསང་ཨང་དེ་དག་བེད་སྤྱོད་མ་བྱུང་ནང་སང་ཉིན་གྱི་གསང་ཨང་དེ་དག་ཚོད་ལྟ་ཞིག་བྱེད་དང་། རླུང་རྟ་རྒྱུགས་སྲིད།
ཡོང་ཁུངས། བསོད་ནམས་ཟླ་བའི་དྲ་བ།


text:
ཤིན་ཧྭ་གསར་འགྱུར་ཁང་པེ་ཅིང་ནས་ཟླ་3ཚེས་17ཉིན་གློག་འཕྲིན་འབྱོར་གསལ། ཚེས་17ཉིན། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་མི་དམངས་ཚོགས་ཁང་ཆེ་མོར་ཕ་ཁི་སི་ཐན་གྱི་ཙུང་ཐུང་ཨར་ཝུའེ་དང་གྲོས་མོལ་གནང་བ་རེད།
ཞི་ཅིན་ཕིང་གིས་ནན་བཤད་གནང་དོན། མིག་སྔར། ཀྲུང་གོ་སྲིད་གཞུང་དང་མི་དམངས་ཀྱིས་ཏོག་གསར་གློ་ཚད་རིམས་ནད་ལ་འགོག་རྒོལ་བྱེད་པའི་མཐའ་མཇུག་གི་རྒྱལ་ཁ་ཕྱོགས་ཡོངས་ནས་ལེན་ཆེད་འབད་འཐབ་ཧུར་ཐག་བྱེད་བཞིན་ཡོད། རིམས་ནད་ཐོན་མ་ཐག་པའི་སྐབས་སུ། སྐུ་ཞབས་ཙུང་ཐུང་གིས་འཕྲལ་མ་ཉིད་དུ་ང་ལ་འཕྲིན་ཡིག་སྤྲིངས་ནས་འཚམས་འདྲི་གནང་བ་མ་ཟད། ད་ཐེངས་སླར་ཡང་ཆེད་མངགས་ཀྲུང་གོར་འཚམས་འདྲིར་ཕེབས་ཏེ་ཀྲུང་གོ་ཕྱོགས་ལ་རྒྱབ་སྐྱོར་བརྟན་པོ་བྱེད་ལུགས་མཚོན་པར་གནང་ཡོད། ཕ་ཁི་སི་ཐན་སྲིད་གཞུང་དང་སྤྱི་ཚོགས་ལས་རིགས་ཁག་གིས་རང་ཉིད་ཀྱི་ནུས་ཤུགས་ཡོད་རྒུ་བཏོན་ནས་ཀྲུང་གོ་ཕྱོགས་ལ་རིམས་འགོག་དངོས་ཟོག་ཞལ་འདེབས་བརྒྱབ་ཡོད་པས། ཀྲུང་གོ་ཕྱོགས་ཀྱིས་དེའི་ཐད་ཐུགས་རྗེ་ཆེ་ཞུ་རྒྱུ་ཡིན། ཀྲུང་གོ་དང་ཕ་ཁི་སི་ཐན་རྒྱལ་ཁབ་གཉིས་པོ་ནི་སྐྱིད་སྡུག་མཉམ་མྱོང་གི་གྲོགས་པོ་བློ་ཐུབ་དང་སྐྱིད་སྡུག་མཉམ་མྱོང་གི་སྤུན་གྲོགས་བཟང་པོ་ཞིག་ཡིན་པ་དོན་དངོས་ལས་ར་འཕྲོད་ཡང་ཡང་བྱུང་ཡོད། ཀྲུང་ཕ་རྒྱལ་ཁབ་གཉིས་པོའི་དམིགས་བསལ་གྱི་མཛའ་གྲོགས་ནི་ལོ་རྒྱུས་ཀྱི་གདམ་ག་ཞིག་ཡིན་པས། རྒྱལ་ཁབ་གཉིས་པོའི་མི་དམངས་ཀྱི་སེམས་ནང་བརྟན་པོ་ཟུག་ཡོད།
ཞི་ཅིན་ཕིང་གིས་གསུངས་དོན། མིག་སྔར། རིམས་ནད་གོ་ལ་ཧྲིལ་པོའི་ས་ཆ་མང་པོར་ཤུགས་ཆེན་མཆེད་བཞིན་ཡོད། རྒྱལ་ཁབ་ཁག་གིས་ཕྱར་བ་གྲུ་འདེགས་དང་ལག་གདང་སྦྲེལ་ནས་རིམས་ནད་འགོག་དགོས། ཀྲུང་གོ་ཕྱོགས་ཀྱིས་ཐོག་མཐའ་བར་གསུམ་དུ་མིའི་རིགས་ཀྱི་ལས་དབང་གཅིག་མཐུན་འདུས་གྲུབ་ཀྱི་འདུ་ཤེས་བཟུང་ནས། ཡོངས་བསྒྲགས་དང་། ཁ་གསལ། འགན་འཁུར་བཅས་ཀྱི་རྣམ་འགྱུར་ཐོག་ནས་དུས་ཐོག་ཏུ་རིམས་ནད་ཀྱི་ཆ་འཕྲིན་ཁྱབ་བསྒྲགས་བྱས་ཏེ། སྔོན་འགོག་ཚོད་འཛིན་དང་ནད་བརྟག་སྨན་བཅོས་ཀྱི་ཉམས་མྱོང་མཉམ་སྤྱོད་བྱེད་ཀྱི་ཡོད། རིམས་ནད་འཛམ་གླིང་གི་ཁྱབ་ཁོངས་ནང་མཆེད་རྒྱུ་བཀག་འགོག་བྱེད་ཆེད་ཀྲུང་གོ་ཕྱོགས་ཀྱིས་ལེགས་སྐྱེས་དེ་བས་མང་བ་འབུལ་རྒྱུ་དང་སྦྲགས། ཕ་ཁི་སི་ཐན་ཕྱོགས་ལ་མུ་མཐུད་རྒྱབ་སྐྱོར་དང་རོགས་རམ་བྱེད་འདོད་ཡོད།
ཞི་ཅིན་ཕིང་གིས་ནན་བཤད་གནང་དོན། ཀྲུང་ཕ་རྒྱལ་ཁབ་གཉིས་པོའི་བལྟོས་མེད་འཐབ་ཇུས་མཉམ་ལས་རོགས་ཟླའི་འབྲེལ་བ་སྲ་བརྟན་དང་གོང་འཕེལ་ཡག་པོ་གཏོང་བ་ནི་རྒྱལ་ཁབ་གཉིས་པོའི་མི་དམངས་ཀྱི་ཐུན་མོང་གི་རེ་འདུན་ཞིག་ཡིན། ང་ཚོས་ཕ་ཁི་སི་ཐན་མཐུན་སྒྲིལ་དང་། བརྟན་ལྷིང་། དར་རྒྱས། སྟོབས་ཆེན་བཅས་ཡོང་བ་མཐོང་འདོད་འདུག རྒྱལ་སྤྱིའི་དུས་བབ་ལ་འགྱུར་ལྡོག་གང་འདྲ་བྱུང་རུང་། ཀྲུང་གོས་ཐོག་མཐའ་བར་གསུམ་དུ་ཕ་ཁི་སི་ཐན་གྱི་ཕྱོགས་སུ་བརྟན་པོ་ལངས་ནས་ཀྲུང་ཕ་རྒྱལ་ཁབ་གཉིས་པོའི་མཛའ་གྲོགས་འབྲེལ་བ་ཟབ་ཏུ་གཏོང་བར་གཞོལ་ཏེ་ཀྲུང་ཕ་རྒྱལ་ཁབ་གཉིས་པོའི་འབྲེལ་བ་དེ་མིའི་རིགས་ཀྱི་ལས་དབང་གཅིག་མཐུན་འདུས་གྲུབ་མཉམ་དུ་གཏོད་པའི་དཔེ་མཚོན་ཞིག་ཏུ་འགྱུར་བ་བྱས་ཐོག་རྒྱལ་ཁབ་གཉིས་པོའི་མི་དམངས་ལ་ཕན་བདེ་དེ་བས་མང་བ་བསྐྲུན་རྒྱུ་ཡིན། ཕ་ཁི་སི་ཐན་གྱིས་རྒྱལ་ཁབ་རང་བཙན་དང་། བདག་དབང་། མངའ་ཁོངས་ཆ་ཚང་བཅས་སྲུང་སྐྱོང་བྱེད་པར་ཀྲུང་གོ་ཕྱོགས་ཀྱིས་མུ་མཐུད་རྒྱབ་སྐྱོར་བྱེད་རྒྱུ་དང་། ཕ་ཁི་སི་ཐན་རྒྱལ་ཁབ་དེ་གའི་རྒྱལ་བབ་དང་མཐུན་པའི་འཕེལ་རྒྱས་ཀྱི་ལམ་དུ་སྐྱོད་པར་རྒྱབ་སྐྱོར་བྱེད་ཀྱི་ཡིན། ཕྱོགས་གཉིས་པོས་འགོ་ཁྲིད་མི་སྣའི་དབར་རྒྱུན་གཏན་རང་བཞིན་གྱི་ཕན་ཚུན་འཚམས་འདྲི་དང་ཞལ་འཛོམས་བྱེད་པའི་སྲོལ་རྒྱུན་རྒྱུན་འཁྱོངས་དང་། གཙོ་གནད་ཁྱབ་ཁོངས་དང་རྣམ་གྲངས་མཉམ་ལས་ལ་སྐུལ་འདེད་ཧུར་ཐག་བཏང་ནས། ཀྲུང་ཕ་རྒྱལ་ཁབ་གཉིས་པོའི་དཔལ་འབྱོར་བར་ཁྱམས“རྒྱུད་གཅིག་ལམ་གཅིག”གི་སྤུས་ཚད་མཐོ་བའི་འཕེལ་རྒྱས་ཀྱི་དཔེ་མཚོན་ལས་གྲྭ་ཞིག་ཏུ་གཏོད་དགོས། རྒྱལ་སྤྱི་དང་ས་ཁུལ་གྱི་ལས་དོན་ལ་འབྲེལ་གཏུག་དང་གཞོགས་འདེགས་བྱེད་ཤུགས་ཆེ་རུ་བཏང་ནས་འཛམ་གླིང་དང་ས་ཁུལ་གྱི་ཞི་བདེ་དང་། བརྟན་ལྷིང་། བདེ་འཇགས་བཅས་ཐུན་མོང་ཐོག་སྲུང་སྐྱོང་བྱེད་དགོས། ཀྲུང་གོ་ཕྱོགས་ཀྱིས་ཕ་ཁི་སི་ཐན་ཕྱོགས་ལ་འབུ་ཆ་ག་པའི་གནོད་འཚེ་སེལ་ཆེད་མུ་མཐུད་རྒྱབ་སྐྱོར་བྱེད་འདོད་ཡོད།
ཨར་ཝུའེ་ཡིས། ཀྲུའུ་ཞི་ཞི་ཅིན་ཕིང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་ཀྲུང་གོའི་རིམས་ནད་འགོག་རྒོལ་ལ་གལ་ཆེ་ལ་དགེ་མཚན་ལྡན་པའི་གྲུབ་འབྲས་ཐོབ་ཡོད་པས། ངས་ཕ་ཁི་སི་ཐན་སྲིད་གཞུང་དང་མི་དམངས་ཀྱི་ཚབ་ཞུས་ཏེ་སྙིང་དབུས་ནས་བཀྲ་ཤིས་བདེ་ལེགས་ཞུ་གི་ཡིན། གནོད་འཚེའི་མདུན་དུ། ཀྲུང་གོ་གུང་ཁྲན་ཏང་དང་ཀྲུང་གོ་སྲིད་གཞུང་གིས་ཁྱད་དུ་འཕགས་པའི་འགོ་ཁྲིད་ཀྱི་ནུས་པ་དང་། སྐུལ་སློང་ཤུགས་ཆེན་གྱི་ནུས་པ་མངོན་པར་བྱས་ཡོད་ལ། ཀྲུང་གོ་མི་དམངས་ཀྱིས་ཀུན་སེམས་གཅིག་སྒྲིལ་དང་རང་སྲོག་བློས་གཏོང་ལ་སྐྲག་མེད། ཀྲུང་གོ་ཕྱོགས་ཀྱི་ཉམས་མྱོང་དང་བྱ་ཐབས་ཀྱིས་རྒྱལ་ཁབ་གཞན་ལ་ཕན་ཡོད་ཀྱི་དཔྱད་གཞི་འཛིན་ས་མཁོ་འདོན་བྱས་ཡོད། རིམས་ནད་མཇུག་འགྲིལ་རྗེས་ཀྲུང་གོ་དེ་བས་རྒྱ་སྟོབས་ཆེ་རུ་འགྲོ་བའི་ཡིད་ཆེས་ཡོད། ཕྱོགས་གཏོགས་ཉུང་ཤས་ཀྱིས་རིམས་ནད་ཐོན་པའི་སྐབས་དང་བསྟུན་ནས“མིང་ཆད་ངན་པ”བཟོ་བ་དང་། ཀྲུང་གོ་གྲོགས་མེད་ཁེར་རྐྱང་དུ་འཇོག་རྩིས་བྱེད་པ་ནི་མི་སེམས་ལ་མི་འགྲོ་བས་ལམ་ལྷོང་ཡོང་མི་སྲིད། ཕ་ཀྲུང་རྒྱལ་ཁབ་གཉིས་པོ་ནི་སྐྱིད་སྡུག་མཉམ་མྱོང་གི་འབྲེལ་བ་ཟབ་པའི་སྤུན་གྲོགས་ཤིག་ཡིན་པ་དང་། རྒྱལ་ཁབ་གཉིས་པོའི་མི་དམངས་དབར་བརྩེ་སེམས་ལྷག་པར་ཟབ་ལ་འགྱུར་མེད་བྲག་ལྟར་བརྟན་པོ་ཡོད། ཇི་ཙམ་དཀའ་ངལ་འཕྲད་པའི་དུས་སུ། དེ་ཙམ་གྱིས་ཕ་ཀྲུང་རྒྱལ་ཁབ་གཉིས་པོའི་མཛའ་གྲོགས་དང་མཐུན་སྒྲིལ་མངོན་ཐུབ་ཅེས་གསུངས་པ་རེད།